礼八十二开元礼纂类十七嘉礼一
皇帝加元服
卜日
皇帝将加元服，卜日如别仪。
告圆丘（方丘附）
前一日，诸告官清斋於告所。其守卫及设樽坫等并前一日陈设，如巡狩圆丘摄事仪。（告方丘，自前一日陈设及告官清斋等亦如之。为埋埳於壝南外坛之内，北出陛。）未明二刻，诸告官各服其服，郊社令、良酝令入实樽罍及玉帛。（太樽二：一实明水，为上；一实汎齐，次之。山罍二：一实玄酒，为上；一实清酒，次之。玉以四珪有邸，币以苍。告方丘，太樽二，一实明水，一实醴齐，玉两珪有邸，币以黄。）未明一刻，奉礼帅赞者先入就位，赞引引御史、太祝以下入行扫除如常仪。质明，谒者引告官以下俱就门外位。奉礼帅赞者先入就位，赞引引御史以下入就位。谒者引告官、赞引引执事者次入就位。立定，奉礼曰： 再拜。 赞者承传，（凡奉礼有辞，赞者皆承传。）告官以下皆再拜。谒者进告官之左，白： 有司谨具，请行事。 仪至礼毕燔祝版於斋所，并同巡狩告圆丘摄事仪。（告方丘其仪同，但改昊天为皇地祇，其玉帛埋之。）
告宗庙
其礼与巡狩告宗庙仪有司摄事同，唯祝文临时撰。
临轩行事
先一日，尚舍奉御设御冠席於太极殿中楹閒，南向，莞筵纷纯，加藻席缋纯，加次席黼纯。守宫设群官次於朝堂，太乐令展宫悬於殿庭，并如常仪。设协律郎举麾位於殿上西阶之西，东向；一位於乐悬东南，西向。鼓吹令分置十二案於建鼓之外。乘黄令陈车辂，尚辇奉御陈舆辇，并如常仪。典仪设文官一品以下五品以上位於悬东，六品以下於横街南，皆重行，西面北上。设武官一品以下五品以上位於悬西，六品以下於横街南，当文官，皆重行，东面北上。设朝集使位分方於文武官当品之下。设诸亲位於四品、五品之中。（皇宗亲在东，异姓亲在西。）设蕃客位各分方於朝集使六品之南。诸州使人分方位於朝集使九品之后。又设太师、太尉位於横街之南道东，北向西上。又设典仪位於悬之东北，赞者二人在南，少退，俱西向。奉礼设门外位於东西朝堂，皆如元日之仪。
其日，诸卫勒所部屯门列黄麾仗如常。群官依时刻集朝堂，俱就次各服其服，通事舍人引就朝堂前位。侍中版奏： 请中严。 太乐令、鼓吹令帅工人入就位。奉礼郎设罍洗於阼阶东南，罍在洗东，加勺幂，篚在洗西，南肆，实巾加幂。尚舍奉御设席於东房内，近西，又张帷於东序外。殿中监陈衮服於东房内席上，东领。玄衣纁裳十二章。（八章在衣，日、月、星辰、山、龙、华虫、火、宗彝。四章在裳，藻、粉米、黼、黻。）白纱中单，黼领，青褾、撚、裾。革带，玉钩〈角枼〉，大带，（青带朱里，纰其外，上以朱，下以绿，纽约用组。）朱韨三章，（龙、山、火。）鹿卢玉具剑，火珠镖首，白玉双珮，玄组，大双绶，六采，玄、黄、赤、白、缥、绿，纯玄质，长二丈四尺，五百首，广一尺。（小双绶，长二尺六寸，色同大绶而首半之，閒施二玉环。）朱袜，赤舄金饰。缋纚、玉簪及栉三物同箱，在服南，北向。尚舍奉御设莞筵一，纷纯，加藻席缋纯，加次席黼纯，又在南。尚食奉御实醴樽於东序外帷内，坫在樽北，实角觯柶各一，加幂。馔陈於樽西，笾豆各十二，俎三，在笾豆北。设罍洗於樽东，罍在洗西，加勺幂，篚在洗东，北肆，实巾加幂。执罍樽笾豆及在庭罍篚者，并绛公服立於其所。衮冕垂白珠十二旒，以组为缨，色同其绶，黈纊充耳，玉导，置於箱。太常博士一人立於西阶下近西，东面。诸侍卫之官各服其器服，俱诣閤奉迎。典仪帅赞者先入就位，通事舍人各引群官入就位。太常博士引太常卿升西阶，立於西房外，当户北向。侍中版奏： 外办。
皇帝著空顶黑介帻、双童髻、双玉导、绛纱袍以出，侍卫警跸如常仪。皇帝将出，太乐令令撞黄锺之钟，右五钟皆应，协律郎举麾，鼓柷，奏太和之乐。皇帝出自西房。太常博士引太常卿，太常卿引皇帝即御座，南向立，乐止。（太常卿与博士退立於皇帝之左。）通事舍人引太师、太尉就位。（凡太师、太尉进退，皆舍人导引。）太师初入门，舒和之乐作，至位，乐止。典仪曰： 再拜。 赞者承传，群臣在位者皆再拜。太师升自西阶，太师初行，乐作；至阶，乐止。太师升立於西阶上，东面。太尉诣阼阶下罍洗盥手，升东阶，诣东房内取纚栉箱，进，跪奠於御座西端。太师诣御座前跪，奏称： 请坐。 退复位。皇帝坐。太尉进当御座前，少左，跪脱空顶帻，置於栉箱，栉毕设纚，兴，少西，东面立。太师降盥，初降，乐作；盥讫诣西阶下，乐止。太师受冕，右执项，左执前，升西阶，进当皇帝前少左，乐作。太师祝曰： 令月吉日，始加元服。寿考惟祺，以介景福。 乃跪冠，兴，复西阶上位。太尉进皇帝前，少左，跪设簪缨，兴，复位。皇帝兴，太常卿引適东房。殿中监进彻栉纚箱以退。皇帝著衮服，太常卿引即席南向坐，乐止。
太尉诣序外帷内，盥手洗觯，酌醴，加柶，覆之，面叶，立於序内，南向。太师进受醴，面柄，进御前，北面祝曰： 甘醴唯厚，嘉荐令芳。承天之休，寿考不忘。 讫，跪进觯，兴，退，降立於西阶下，东面。於将祝，殿中监帅进馔者奉馔设於御座前，皇帝左执觯，右取脯，擩於醢，祭於笾豆閒。太师取肺一以进皇帝，皇帝奠觯於荐西，受肺，卻左手执本，右绝末以祭，上左手，哜之，授太尉。太尉加於俎，降立於太师之南。皇帝帨手，（侍中一人进帨巾。）取觯，以柶祭醴，啐醴，建柶，奠觯於荐东。皇帝初受觯，休和之乐作；奠觯讫，乐止。太师、太尉俱复横街南位。太师初行乐作，至位乐止。典仪唱： 再拜。 赞者承传，在位者皆再拜。太师、太尉出，初行乐作，出门乐止。侍中前，跪奏： 礼毕。
皇帝兴，太乐令令撞蕤宾之钟，左五钟皆应，太和之乐作；太常卿引入东房，侍卫警跸如来仪，入讫，乐止。通事舍人引东西面位者以次出。
见太后
其日冠讫，著通天冠服诣太后所御殿，如常朝见之式。尚宫引就殿前，北向再拜讫，尚宫引出，还宫如常。
谒太庙
将谒，有司卜日如别仪。
前一日，皇帝清斋於太极殿。太尉以下清斋於庙所，近侍之官应从入庙者各於本司清斋一宿。诸卫令其属晡后一刻各以其方器服守卫庙门，与太乐工人俱清斋一宿。
前三日，尚舍直长施大次於太庙南门之外道西，东向，尚舍奉御铺御座。守宫设文武侍臣次於大次之后，文左武右，俱东向。设太尉以下次於斋坊内。设三师次於侍臣次之西，东向。
前二日，太乐令设宫悬之乐於庙庭如常仪，右校清扫内外。
前一日，奉礼设御位於乐悬之南道西，北向。设太尉以下及御史等位於内外如常仪。设酒樽之位於庙堂上前楹閒，各於室户之左，北向。每室鸡彝一，鸟彝一，牺樽二，山罍二，皆加勺幂，皆西上，各有坫。（以置瓒爵。）设罍洗篚如常。（篚实珪瓒巾爵。）其执樽罍篚幂及烹牲并如巡狩告谒仪。
谒日未明三刻，太尉以下各服其服，太庙令、良酝令各帅其属入实樽罍。（鸡彝、牺樽之上樽，皆实以明水。山罍之上樽实以玄酒，鸟彝实以郁鬯，牺樽实以醴齐，山罍实以清酒。）太官令帅进馔者实笾豆、行扫除及奏出献祖以下神主各置於座如常仪，讫各就位，如巡狩告仪。
质明，谒者引太尉以下俱就门外位，太乐令帅工人次入就位。（其升堂坐者，皆脱履於阶下，降纳如常。）谒者引太尉，赞引引执事者次入就位。立定，奉礼曰： 再拜。 太尉以下皆再拜。（其先拜者不拜。）谒者进太尉之左，白： 有司请行事。 其行事仪至读祝文如时享摄事仪。（唯无燔膟膋及奠毛血。）读祝文曰： 维某年岁次月朔日，子孝曾孙皇帝某，（太祖以下称臣某。）谨遣太尉臣名，敢昭告於献祖宣帝、祖妣某氏：敬遵常典，礼加元服，以今吉辰祗见。谨以一元大武、明粢、芗合、芗萁、嘉蔬、嘉荐、醴齐，尚飨。 讫，兴，太尉再拜。初读祝文讫，乐作；太祝进，跪奠版於神座，俯伏，兴，还樽所，太尉拜讫，乐止。谒者引太尉以次献，皆如献祖之仪。（唯不盥洗。）遍献讫，其饮福受胙如常仪。讫，谒者引太尉降复位。赞引引御史、太祝及执樽罍篚幂者俱就执事位，重行，西面立以俟。皇帝既谒庙出门，太祝等升复位讫，登歌作雍和之乐；诸祝各进入室彻豆，出，还樽所，登歌止。奉礼曰： 赐胙。 其赞拜及纳神主、燔祝版，并如时享摄事仪。
亲谒
前出三日，本司宣摄内外各供其职。
前一日，守宫设群官五品以上次於东西朝堂如常。
谒日，昼漏上水三刻，銮驾出宫。发引前七刻，搥一鼓为一严。（三严时节，前一日侍中奏裁。）发引前五刻，搥二鼓为再严。其銮驾发引之仪与时享出宫仪同，唯陈小驾卤簿乘金辂为异。驾过，通事舍人引文武群官不从者退就次以俟。
驾至大次，回辂东向，将军降，立於辂右。侍中进当銮驾前，跪奏称： 侍中臣某言，请降辂。 俯伏，兴，还侍位。皇帝降辂，乘舆之大次，繖扇华盖侍卫如常仪。通事舍人引三师各就便座，各服其服，出立於大次门外。太常博士引太常卿立於大次门外，当门西向。侍中版奏： 外办。
皇帝出次，华盖侍卫如常。（侍中负宝陪从如式。）博士引太常卿，太常卿引皇帝（凡太常卿前导，皆博士先引。）至庙门外，殿中监进镇珪，皇帝执镇珪，华盖仗卫停於门外，三师、近侍者从入如常。
皇帝初入门，太和之乐作，至版位，北向立，乐止。太常卿与博士退立於左。太常卿前奏称： 请再拜。 皇帝再拜。少顷，太常卿又奏称： 请再拜。 皇帝又再拜。讫，太常博士引太常卿，太常卿引皇帝出还大次，初行乐作，出门乐止。殿中监受镇珪，华盖侍卫如常仪。
皇帝既还大次，请解严、转仗卫，至既入閤侍中版奏请解严、叩钲将士各还本所，如时享还宫仪。
会群臣
皇帝见庙之明日会群臣，如元会之仪。其上寿词云： 具官臣某言，伏惟皇帝陛下吉辰元服，礼备乐和，臣等不胜大庆，谨上千万岁寿。
群臣上礼
前一日，守宫量设次於东朝堂如常仪。其日应上礼之官，依时刻各集於次，皆服朝服。奉礼先设上礼之官位於东朝堂之前，近南，文东武西，重行北面，相对为首。又设中书舍人位於吏部为首者之北，南向。设奉礼位於文官东北，赞者二人在南，差退，俱西向。通事舍人各引应上礼之官就位。立定，令史二人对举表案，礼部郎中引就中书舍人前，取表授舍人讫，引案退。奉礼唱： 再拜。 赞者承传，在位者皆再拜。中书舍人奉表入进。通事舍人引在位者退。
皇帝纳后
卜日、告圆丘、方泽并如加元服仪。其祝文临时撰。
临轩命使
将行纳采，制命太尉为使者，宗正卿为副使，吏部承以戒之。（问名、纳吉、纳徵、告期并奉迎并同使。）
前一日，尚舍奉御设幄座於太极殿如常。守宫设群官客使等诸应陪位者次於东西朝堂。太乐令展宫悬於殿庭，设举麾位於殿上，一位於悬下，鼓吹令设十二案，乘黄令陈车辂，尚辇奉御陈轝辇，皆如元日之仪。典仪设文官一品以下五品以上位於悬东，六品以下於横街南，皆重行，西面北上。设武官一品以下五品以上位於悬西，六品以下於横街南，当文官，皆重行，东面北上。设朝集使位各分方於文武官当品之下，设诸亲位於四品、五品之下，（皇宗亲在东，异姓亲在西。）设蕃客位各分方於朝集使六品之南，诸州使人分方位於朝集使九品之后。设典仪位於悬东北，赞者二人在南，少退，俱西向。设使者受命位於大横街南道东，副使又於其东，少退，俱北面。奉礼设门外位於东西朝堂如元日仪。
其日，诸卫勒所部列黄麾仗如常仪。群官依时刻集朝堂，俱就次各服其服，通事舍人引就朝堂前位。侍中量时刻版奏： 请中严。 鈒戟近仗入陈於殿庭，太乐令帅工人入就舞位，协律郎入就举麾位。诸侍卫之官各服其器服，符宝郎奉宝，俱就閤奉迎。典仪帅赞者先入就位。通事舍人引群官入就位，又引使主副入立於太极门外道东，西面。黄门侍郎引主节执幡节，中书侍郎引制书案，立於左延明门内道北，西面北上。侍中版奏： 外办。
皇帝服衮冕御轝以出，曲直华盖警跸侍卫如常仪。皇帝将出，仗动；出自西房，即御座坐，南向。符宝郎奉宝置於御座如常。通事舍人引使主副入就位。立定，典仪曰： 再拜。 赞者承传，群官在位者皆再拜。侍中前承制，降诣使者东北，西面称： 有制。 使主副俱再拜。侍中宣制曰： 纳某官女为皇后，命公等持节行纳采等礼。 宣讫，使主副又再拜。侍中还侍位。黄门侍郎引主节立於使者东北，西面。主节以节授黄门侍郎，黄门侍郎执节西面授使者，使者受，付主节，主节立於使后，黄门侍郎退。中书侍郎引制书案立於使者东北，西面。中书侍郎取制书，（持案退自使后，立於使者之左。）西面授使者，使者受制书置於案，持案者退立於使后，中书侍郎退。典仪曰： 再拜。 赞者承传，群官在位者皆再拜。舍人引使者主副出，持节者前导，持案者次之。侍中前跪，奏称： 侍中某臣言，礼毕。 俯伏，兴，还侍位。
皇帝降座，御舆，入自东房，侍卫警跸如来仪。舍人引群官在位者以次出。初使主副乘辂备仪仗而行，鼓吹备而不作，从者乘车以从；其制书以油络网犊车载而行。自后皆如之。
纳采
前一日，守宫设使者次於后氏大门外道右，南向。
其日大昕，使主副至於后氏大门外，掌次者迎入次。（凡宾主及行事者皆公服。）主人受於庙。（无庙者受於正寝。）掌事者布神席於室户外之西，莞筵纷纯，加藻席画纯，南向，右雕几。使主副出次，谒者引立於大门外之西，东面北上。持幡节者立於使者之北，少退，东面；令史二人对举制案立於使者之南，执雁者又在其南，俱东面。主人立於大门内，西面。
傧者立於主人之左，北面受命，出立门东，西面曰： 敢请事。 使者曰： 某奉制纳采。 傧者入告。主人曰： 臣某之女若如人，既蒙制访，臣某不敢辞。 傧者出告，入，引主人出迎使者於大门外之南，北面，主人再拜。使者不答拜。
主人揖使者，先入，至於阶，使者及宗正卿入，幡节先导，其持案及执雁者从入，幡节立西阶之西，东面。（自后幡节皆如之。）使者由西阶升，立於两楹閒，南面；使副在使者西南，持案及执雁者在使副西南，俱东面。主人升阼阶，诣使者前，北面立。持案者以案进使副前，使副取制书，持案者退复位；使副奉制书进授使者，退复位。持节者脱节衣。使者曰： 有制。 主人再拜。宣制毕，主人降诣阶閒，北面再拜稽首讫，升，进，北面受制书，退以授左右，仍北面立。使副取雁以授使者，退复位。使者受雁，主人再拜，进，受雁，退以授左右，仍北面立。傧者引二人对举答表案进於主人后，少西，傧者取表以授主人，主人受，进授使者讫，退复位，再拜。持节者加节衣。谒者引使者及使副等降自西阶以出。
制文（凡六礼皆以版，长一尺二寸，博四寸，厚八分。后家答版亦如之。）
皇帝曰：咨！具官封姓：浑元资始，肇经人伦，爰及夫妇，以奉天地宗庙社稷。谋於公卿，咸以为宜。率由旧典，今使持节太尉封某、宗正卿封某以礼纳采。
答文
皇帝嘉命，访婚陋族，备数采择。臣之女，（姑姊妹则云 先臣某官之遗女 。）未闲教训，衣履若如人。钦承旧章，肃奉典制。某官封臣姓名稽首顿首，再拜承制诏。
问名
使者既出，遂立於内门外之西，东向，并如纳采位。初使者降，主人降立於内门内东厢，西面。傧者进受命，出请事。使者曰： 将加卜筮，奉制问名。 傧者入告。主人曰： 臣某之子若如人，既蒙制访，臣某不敢辞。 傧者出告，入引主人出迎使者，至主人受雁讫出，如纳采仪。
使者出立於内门外之西，使副在南，少退，俱东面。初使者降，主人降立於东阶下，西面。傧者进受命，出请事。使者曰： 礼毕。 傧者入告。主人曰： 某公奉制至於某之室，某有先人之礼，请礼从者。 傧者出告。使者曰： 某既得将事，敢辞。 傧者入告。主人曰： 先人之礼，敢固以请。 傧者出告。使者曰： 某辞不得命，敢不从。 傧者入告，遂引主人升立於序端。掌事者彻几，改设二筵，东上。（各用莞筵纷纯，加藻席缋纯。）设甒醴於东房西牖下，加勺幂；坫在樽北；篚在樽南，实觯二，角柶二；各一笾一豆，实以脯醢，在坫北。又设洗於东阶东南如常。
讫，傧者引主人降，迎使者於内门外之东，西面揖使者，先入。使者入门而左，副从之。主人入门而右，至阶，主人曰： 请某位升。 使者曰： 某敢辞。 主人曰： 固请某位升。 使者曰： 某敢固辞。 主人曰： 终请某位升。 使者曰： 某敢终辞。 主人升阼阶，使者升西阶，副从升，俱北面。主人阼阶上北面再拜，使者及副西阶上北面答再拜。
主人受几於序端，掌事者内拂几三，奉两端西北向以进；主人东南向外拂几三，振袂，内执之，掌事者一人又执几以从。主人进，西北向。使者序进，迎受於筵前，东南向以俟。主人还东阶上，北向再拜送。使者以几避，进，北面跪，各设於座，差退於西阶上，北面东上，俱答再拜；立於阶西，东面南上。
赞者二人俱升，取觯，降，盥手洗觯，升，实醴，加柶於觯，覆之，面叶，出房南面。主人受醴，面柄，进使者筵前，西北面立，又赞者执觯以从。使者西阶上北面各一拜，序进筵前，东南面。主人又以次授醴，使者受，俱复西阶上位。主人退复东阶上，北面一拜送。掌事者以次荐脯醢於筵前。使者各进升筵，皆坐，左执觯，右取脯，擩於醢，祭於笾豆閒，各以柶祭醴三，始扱一祭，又扱再祭，兴，各以柶兼诸觯，上擸，降筵於西阶上，俱北面坐，俱啐醴，建柶，各奠觯，遂拜，执觯。主人答拜。使者进，升筵坐，各奠觯於荐东，降筵，序立於西阶上，东面南上。
掌事者牵马入陈於门内三分庭一在南，北首西上。又掌事者奉币篚升东阶以授主人，主人受於序端，进，西面立。掌事者一人又奉币篚立於主人之后。使者西阶上俱北面再拜。主人进诣楹閒，南面立。使者序进，立於主人之西，俱南面。主人以币篚授使者，使者受，退立於西阶上，东面。掌事者又以币篚授主人，主人受以授使副，使副受，退立於使者北，俱东面。主人还东阶上，北面拜送。使者降西阶，从者迓受币。使者当庭实，揖马以出，牵马者从出。使者出大门外之西，东面立，从者迓受马。主人出门东，西面再拜送。使者退。主人入立於东阶下，西面。傧者告主人曰： 宾不顾矣。 主人反於寝。使者奉答表诣阙进。
制文
皇帝曰：咨，某官封姓，两仪配合，承天统物，正位於内，必俟令族。重章旧典，今使使持节太尉封某、宗正卿封某以礼问名。
答文
皇帝嘉命使者某重宣中制，问臣名族。臣女夫妇所生，先臣故某官之遗玄孙，先臣故某官之遗曾孙，先臣故某官之遗孙，先臣故某官之外孙女，年若干。钦承旧章，谨奉典制。某官臣姓某稽首顿首，再拜承制诏。（若女祖以上在，则直云某官臣之孙女等语。）
纳吉
前一日，守宫设使者次，以下至主人立於大门内西面，如纳采仪。傧者进受命，出请事。使者曰： 加诸卜筮，占曰从，制某也纳吉。 傧者入告。主人曰： 臣某之女若如人，龟筮云吉，臣占在焉。臣某谨奉典制。 傧者出告，入，引主人出迎使者於大门外，以下至使者降自西阶以出，如纳采仪。使者出立於内门外之西，使副在南，少退，俱东面。初使者降，主人立於东阶下，西面。傧者进受命，出请事。使者曰： 礼毕。 其傧使者如问名之仪。
制文
皇帝曰：咨，某官姓，人谋龟筮，佥曰贞吉，敬顺典礼，今使使持节太尉封某、宗正卿封某以礼纳吉。
答文
皇帝嘉命使者某重宣中制，太卜元吉。臣陋族卑鄙，忧惧不堪，钦承旧章，肃奉典制。某官臣姓某稽首顿首，再拜承制诏。
纳徵
前一日，守宫设使者次如初。
其日大昕，使主副至后氏大门外，掌次者延入次。执事者入布幕於内门之外，玄纁束帛陈於幕上，六马陈於幕南，北首西上，执事者奉穀珪以匮，俟於幕东，西面。掌事者设几筵如初。
使主副出次，谒者引立於大门外之西，东面北上；持幡节者立於使者之北，少退，东面；令史二人对举制案立於使副南，东面。主人立於大门内，西面。傧者进受命，出请事。使者曰： 某奉制纳徵。 傧者入告。主人曰： 奉制赐臣以重礼，臣某祗奉典制。 傧者出告。入，引主人出迎使者於大门外之南，北面，主人再拜。使者不答拜。
谒者引使者及使副入，幡节前导，持案者从入。使者入门而左，主人入门而右。至於内门，使主副立於门西，东面北上。主人立於门东，西面。
傧者引主人揖使者，先入门，至於阶，使者及使副从入，由西阶升，立於楹閒，南面；使副在使者西南，持案者在使副西南，俱东面。主人由阼阶诣使者前，北面立。於主人揖入门，执事者坐启匮取珪，加於玄纁上，及牵马者从入三分庭一在南，北首西上，执珪者在马西，俱北面。持案者以案进使副前，使副取制书，持案者退复位；使副奉制书进授使者，退复位；持节者脱节衣。使者曰： 有制。 主人再拜。使者宣制毕，主人降诣阶閒，北面再拜稽首讫，升，进，北面受制书，退以授左右，仍北面立。傧者引二人对举答表案，进主人后，少西，傧者取表以授主人，主人受以授使者讫，退复位，再拜。谒者引使者及使副等降自西阶以出，立於内门外之西，使副在南，少退，俱东面。初主人受制书讫，左右受玉帛於庭，受马者自左受之以东，牵马者既授马，自前西而出。主人降立於东阶下，西面。傧者进受命，出请事。使者曰： 礼毕。 其傧使者如纳吉之仪。
制文
皇帝曰：咨，某官姓之女，有母仪之德，窈窕之姿，如山如河，宜奉宗庙，永承天祚，以玄纁珪马，以章典礼。今使使持节太尉封某、宗正卿封某以礼纳徵。
答文
皇帝嘉命使者某重宣中制，降婚卑陋，崇以上公，宠以丰礼，备物典册。钦承旧章，肃奉典制。某官臣姓名稽首顿首，再拜承制诏。
告期
前一日，守宫设使者次，以下至出请事，如纳采仪。使者曰： 制使某告期。 傧者入告。主人曰： 臣某谨奉制。 傧者出告，入引主人出迎使者，以下至礼毕，如纳采仪。
制文
皇帝曰：咨，某官姓，谋於公卿、太筮、元龟，罔有不臧。率遵典礼，今使使持节太尉封某、宗正卿封某以礼告期。
答文
皇帝嘉命使者某重宣中制，告曰： 惟某月某日可迎。 臣钦承旧章，肃奉典制。某官臣姓某稽首顿首，再拜承制诏。
告庙
有司以特牲告如常告礼。祝文临时撰。
册后
前一日，守宫设使者次於后氏第大门外之西如常。尚舍设尚宫以下次於后氏閤外道西，东向，障以行帷。
其日临轩命使，如纳采命使之仪。（太尉为正使，司徒为副使。）
奉礼设使者位於大门外之西，东向。使副及内侍位於使者之南，举册案及宝绶者在南，差退，持节者在使者之北，少退，俱东向。设主人位於大门外之南，北面。设使者以下及主人位於内门外亦如之。设内谒者监位於内门外主人之南，西面。内谒者监设司赞位於东阶东南，掌赞二人在南，差退，俱西向。内谒者监又先置一案於閤外，近限。
使主副乘辂持节，备仪仗，鼓吹备而不作，至后氏大门外，使者降辂，掌次者延入次。尚宫以下至閤之次。内仆进重翟以下大门外道西，东向北上。诸卫令其属布后仪仗如常。
使者出次，谒者引使者以下就门外位。主人朝服出，立於东阶下，西面。傧者进受命，出门东，西面曰： 敢请事。 使者曰： 某奉制授皇后备物典册。 傧者入告，遂引主人出迎於大门外，北面再拜。使者不答拜。
谒者引使者入门而左，持节者前导，持案者次之。主人入门而右。至内门外，各就位。立定，奉册宝案者进当使副前，使副受册宝，持案者退复位，使副以册宝进授使者，退复位。内侍进使者前，西面受册宝，东面授内谒者监，退复位。内谒者监持册宝入立於閤外之西，东面跪置册宝於案，俯伏，兴。
尚宫以下入閤奉后首饰袆衣，（其衣服所司先进。）傅姆赞出，尚宫引降，立於庭中，北面。尚宫跪取册，尚服跪取宝绶，兴，立於后之右，少前，西向。司言司宝各一人进於后左，少前，东向。尚宫称： 有制。 尚仪赞： 皇后再拜。 皇后再拜。宣册讫，尚仪又赞： 皇后再拜。 皇后再拜。尚宫奉册进授皇后，皇后受以授司言；尚服又奉宝绶次授皇后，皇后受以授司宝。讫，尚仪赞： 皇后升座。 尚宫引皇后升座，南向坐，内官以下俱降立於庭，重行，北向西上。立定，司赞曰： 再拜。 掌事承传，内官以下皆再拜讫，诸应侍卫者各升立於侍位。尚仪前跪，奏称： 礼毕。 皇后降座，尚宫引皇后入於宫。
主人傧使者如告期之仪。使者乘辂而还，诣阙复命。
册文
维某年月日，皇帝使使持节太尉封某、司徒封某册命某官女某氏为皇后。咨尔易阶乾坤，诗首关雎，王化之本，实由内辅。是故皇英嫔虞，帝道以光；太任妣姬，周胤克昌。皇后其祗勖厥德，以肃承宗庙，虔恭中馈，尽敬於妇道，导师道於六宫，作范仪於四海。皇天无亲，惟德是依，可不慎欤！
命使奉迎
其日晡后，侍中量其时刻版奏 请中严 。晡后三刻，皇帝服衮冕出，升所御殿，宫人侍卫如常。文武之官五品以上立於东西朝堂如常仪。
奉迎前一日，守宫设使者次於大门外道右，设使副及内侍次於使者次西，俱南向。尚舍设宫人次於閤外道西。奉礼设使者位於大门外之西，东向；使副位於使者之南，持案及执雁者又在南，差退，持节者在使者北，少退，俱东向。奉礼位於使副西南，赞者二人在南，差退，俱东面。设内侍位於大门外道左，西面。
其日，司赞设宫人以下位於堂前。使主副朝服发朝堂，乘辂持节，备仪仗，至大门外，使者降辂，掌次者延入次。宫人等各之次奉迎。文武官至宿卫及列卤簿如常仪。
尚仪奏请皇后中严，量时刻傅姆导皇后，尚宫前引，出，升堂，宫人等侍卫如常仪。皇后将出，主妇出於房外之西，南向。文武奉迎者皆陪立於大门外，文东武西，北上。
立定，谒者引使者诣大门外位，使副、内侍等各就位。主人立於内门外堂前东阶下，西面。傧者受命出请事。使者曰： 某奉制，以今吉辰率职奉迎。 傧者入告。主人曰： 臣谨奉典制。 傧者出告，入，引主人出门南，北面再拜。使者不答拜。
谒者引使者入门而左，持节者前导，使副及持案、执雁者次之。主人入门而右。至内门外堂西阶，使者先升，立於两楹閒，南面。使副在使者西南，持案及执雁者在使副西南，俱东面。主人升东阶，诣使者前，北面立。持案者以案进使副前，使副取制书，持案者退复位；使副奉制书授使者，退复位。使者曰： 有制。 主人再拜。使者宣制毕，主人降诣阶閒，北面再拜稽首讫，升，进，北面受制书，退授左右讫，主人再拜，仍北面立。使副取雁授使者讫，主人再拜，进受雁，授左右，仍北面立。傧者引二人对举答表案，进立於主人后，少西，傧者取表以授主人，主人受以授使者讫，退复位，再拜。
谒者引使者及使副降自西阶以出，复门外位。立定，奉礼曰： 再拜。 赞者承传，使主副俱再拜。使者曰： 令月吉日，某等承制，率职奉迎。 内侍受以入传於司言，司言受以奏闻。尚仪奏： 请皇后再拜。 皇后再拜讫，主人入，升自东阶，进，西面诫之曰： 戒之敬之，夙夜无违命。 主人退立於东阶上，西面。母诫於西阶上，施衿结帨，曰： 勉之敬之，夙夜无违命。 讫，腰舆进，皇后升舆以降，尚宫前导，六尚以下侍卫如常。皇后升重翟以几，姆加憬。内宫侍从及内侍导引应乘车从者如卤簿常仪。迎使及百官当引从者皆退，随便立。皇后车出大门外，以次乘车马引从如常。
制文
皇帝曰：咨，某官姓，岁吉月令吉日，惟某率由典礼，今遣使持节太尉封某、宗正卿封某以礼迎。
答文
皇帝嘉命使者某重宣中诏，令月吉辰，备礼以迎。蝼蚁之族，猥承大礼，忧惧战悸，钦承旧章，肃奉典制。某官臣姓某稽首顿首，再拜承制诏。
同牢
其日，内侍之属设皇后大次於皇帝所御殿门外之东，南向，铺座如常。
将夕，尚寝设皇帝御幄於所御之殿室内之奥，东向，铺地席重茵，施屏幛。
初昏，尚食设洗於东阶东南，东西当东霤，南北以堂深，罍水在洗东，篚在洗西，南肆。（篚实以巾二、爵二。）设后洗於东房近北，罍水在洗西，篚在洗东，北肆。皆加勺幂。馔於东房西墉下，笾豆各二十四，簋簠各二，各三，皆加巾盖，俎三。樽於室内北墉下，玄酒在西，加幂，勺南柄。（幂夏用絺，冬用緆。）又樽於房户外之东，无玄酒，坫在南，加四爵、合卺。（其器皆乌漆，惟以陶，卺以匏。）
皇后重翟入大门，鸣钟鼓，（其钟鼓所司先陈设。鸣钟鼓者，所以声告内外。）卤簿止於外，近侍应从者如常。皇后从永巷至大次前，回车南向，施步障毕，尚仪进当车前跪奏： 请降车。 兴，退复位。皇后降车，御舆，司舆率繖扇等，司灯率执烛者俱布列前后。皇后入就大次，严整讫，尚宫引皇后诣所御殿门外之东，西向立。
尚仪跪奏： 外办，请降座礼迎。 皇帝降座，尚宫前引诣门内之西，东面，揖后以入。尚食彻樽幂，酌玄酒三注於樽。尚寝设席於室内之西，东向。（莞筵纷纯，加藻席缋纯，次席黼纯。对席亦准此。）皇帝导后升西阶，入室即席，东向立。皇后入立於樽西，南向。
皇帝盥於南洗，皇后盥於北洗。尚食率其属以馔入。设酱於席前，菹醢在其北，俎三入设於豆东，豕俎特於俎北。（豆东，菹醢之东。）尚食设黍於酱东，稷稻粱又在东。设湆於酱南。（馔要方也。）设对酱於东，（对酱，后酱也。设之当特俎。）菹醢在其南，北上。设黍於豕俎北，其西稷稻粱。设湆於酱北。尚食启会卻於簋簠之南，对簋簠於北，（启，发也。豆盖彻於房。）各加心箸。尚寝设对席於馔东。尚食西面跪奏： 馔具。 兴。
皇帝揖皇后，对席西面，皆坐。尚食跪取韭菹擩醢授皇帝，又尚食跪取韭菹擩醢授皇后；皇帝及皇后俱受，祭於豆閒。尚食又取黍实於左手，遍取稷稻粱，反於右手授皇帝。又尚食取黍实於左手，遍取稷稻粱，反於右手授皇后。皇帝及皇后俱受。祭於豆閒。各取肺皆绝末，授皇帝及皇后。皇帝及皇后俱受，祭於豆閒讫，尚食各以肺加於俎。司饰二人以巾授皇帝及皇后，俱帨手讫，尚食各跪品尝馔讫，各移黍置於席上，以次授肺脊皇帝及皇后，皆食，三饭卒食。尚食二人俱盥手洗爵於房，入室诣酒樽所，酌酒，进授皇帝及皇后，俱受爵，祭酒。尚食各以肝从，皆奠爵，振祭，哜之。尚食皆受，实於菹豆。各取爵皆饮讫，尚仪俱进受虚爵，奠於坫。再酳如初。三酳用卺如再酳。尚食俱降东阶，洗爵升，酌於户外樽，进，北面俱奠爵，兴，再拜，跪，取爵祭酒，遂饮卒爵，奠爵遂拜，执爵兴，降，奠於篚，还侍位。
尚仪北面跪，奏称： 礼毕。 兴。皇帝皇后俱兴。尚宫引皇帝入东房，释冕服，御常服。又尚宫引皇后入幄脱服。尚宫引皇帝入。尚食率其属彻馔，设於东房如初。皇后从者馂皇帝之馔，皇帝侍者馂皇后之馔。
皇后表谢
皇后至宫之明日，服展衣出，司言引尚宫，尚宫前导及左右侍从如常。升正殿两楹閒，北面立。又尚仪以谢表授皇后，又尚仪以案俟於前，皇后置表案上，尚宫赞拜，皇后再拜讫，尚仪以表降殿授内侍，内侍因中书以闻。初内侍出门，皇后降殿还寝如常。
朝皇太后
其日大昕，所司设皇太后御座、地席於所御之殿，南向。尚食帅司膳设侧樽甒醴於东房内东壁下，加勺幂。笾一，豆一，实以脯醢，设於樽北。又设洗於樽西，近北，罍水在洗西，篚在洗东，北肆。（篚实以巾幂，角觯一，角柶一。）
其日，皇后夙兴，沐浴。尚仪版奏： 请皇后中严。 质明，六尚及诸侍卫宫人俱诣寝殿奉迎。尚仪版奏： 外办。 皇后服袆衣，加首饰，御舆，尚宫前导，降自西阶以出，侍卫如常。至皇太后閤外，皇后降舆，障扇侍从如常，立於西厢，东面。
皇后将至，尚仪奏： 请皇太后中严。 皇后既至閤外，尚仪奏皇太后 外办 。皇太后服袆衣、首饰，司言引尚宫，尚宫引皇太后出，即御座前，南向坐，侍从如常。
皇后执笲，枣栗腶脩，司言引尚宫，尚宫引皇后入，升西阶，北面再拜，进，跪奠笲於皇太后座前。皇太后抚之。尚食进，彻以东。司言引尚宫，尚宫引皇后退，北面又再拜。
司设设皇后席於户牖之间，近北，南向。司言引尚宫，尚宫引皇后立於席西，南向。尚食入东房，盥手洗觯，酌醴，加柶，面柄，出，进诣皇后席前，北向立。皇后进，北面再拜，受醴。尚食荐脯醢於席前。皇后升席坐，左执觯，右取脯擩於醢，祭於笾豆閒，以柶祭醴三，始扱一祭，又扱再祭，加柶於觯，面叶，兴，降席，北面跪，啐醴，建柶，兴，北面再拜，进，升席，跪，奠觯於荐东，兴，降席。司言引尚宫，尚宫引皇后降自西阶以出，御舆而还，侍从如来仪。
初皇后出閤，尚仪跪奏称： 礼毕。 俯伏，兴，还侍位。皇太后降座入室如常。
皇后受群臣贺
右如正冬贺仪。唯辞云： 具官臣某等言，伏惟殿下徽猷昭备，至德应期，凡厥黔黎，不胜庆跃。
皇帝会群臣
右如正冬会仪，唯乐备而不作。上寿辞云： 具官臣某等言：皇后坤仪配天，德昭厚载，克崇万叶，明嗣徽音。凡厥兆庶，载怀凫藻，臣等不胜庆忭，谨上千万岁寿。
外命妇朝会
右如正冬朝会仪，唯贺辞云： 某位妾姓等言：伏惟殿下，坤象配天，德昭厚载，率土含识，不胜抃舞。 会辞惟加 谨上千万岁寿 。
群臣上礼
右如加元服上礼之仪。
皇后庙见
前一日，皇后清斋於别殿。内官应从入庙者俱清斋一日於庙所。诸卫令其属晡后一刻各以其方器服守卫庙门，与太乐工人俱清斋一宿。
前二日，尚舍直长施皇后大次於太庙北门内之西，东向，周以行帷；尚舍奉御铺御座。尚舍直长又量设内官以下次於大次之后。守宫设外命妇、妃、主以下次於庙北门外之西，道北，南向东上，周以行帷。设行事太尉以下次於斋坊之内。太乐令设宫悬之乐於庙庭如式。
前一日，右校清扫内外。内谒者监设皇后版位於乐悬之北道西，北向。设外命妇位於其次前，北面东上。奉礼设太尉以下及御史等位於内外，并如常仪。设酒樽之位於庙堂上前楹閒，各於室户之左，北向；每室彝二、樽二、（春夏用鸡彝、鸟彝、牺樽，秋冬用斝彝、黄彝、著樽。）山罍二，皆加勺幂，皆西上，各有坫。（以置瓒爵。）设洗於东阶东南，北向。以下至太祝持版，如加元服谒庙仪。
太祝持版进於室户外之右，东向跪读祝文曰： 维某年岁次月朔日，子孝曾孙开元神武皇帝某（太祖以下称臣某。）谨遣太尉封臣名，敢昭告於皇祖某谥：皇后某氏，（太祖以下庙则称妾某氏。）将伸祗见。谨以一元大武、明粢、芗合、芗萁、嘉蔬、嘉荐、醴齐敬荐。尚飨。 讫，兴。太尉再拜。初读祝文，乐作；太祝进，跪奠版於神座前，俯伏，兴，还樽所，太尉拜讫，乐止。谒者引太尉以次献，皆如献祖之仪。（惟不盥洗。）遍献讫以下如加元服谒庙仪，唯执事则每事讫还斋所。
车驾出宫
前出宫三日，本司宣摄内外各供其职。
其日，昼漏上水四刻，车驾出宫。发引前七刻，搥一鼓为一严。（三严时刻，前一日内侍中奏裁。）发引前五刻，搥二鼓为再严。尚仪版奏： 请中严。 司赞设内命妇版位於皇后所御殿閤外道东，重行，西向北上。内命妇各服其服。所司陈小驾卤簿。发引前二刻，搥三鼓为三严。司赞引内命妇各就位。六尚以下各服其服，俱诣室奉迎。（尚服负玺如式。）内仆进重翟於閤外。
尚仪版奏： 外办。 驭者执辔，皇后首饰袆衣乘舆以出，警跸侍卫如常仪。皇后升车，仗卫如常，六尚等乘车陪从如式。司宾引内命妇退，随近以俟。诸翊驾之官皆乘马，驾动，称警跸如常，不鸣鼓角，诸卫前后督摄如常。外命妇三品以上及公主、县主皆先置，各就次俱服其服。车驾将至，内侍之属守庙四门。内谒者、赞引引外命妇、妃、主等出次，内典引引就位立，驾过，引还次。
初驾将至，内侍之属守庙四门，驾至庙北门，回车北向。尚仪进，当前跪，奏称： 尚仪妾姓言，请降车。 兴，还侍位。皇后降车，升舆，入大次，繖扇华盖侍卫如常仪。卤簿停於庙外。
皇后停大次半刻顷，司言引尚宫立於大次门外，当门西向。尚仪版奏： 外办。 皇后出次，侍卫如常。（尚服负玺陪从如式。）司言引尚宫，尚宫引皇后，（凡尚宫前导，皆司言先引。）至版位，北向立。尚宫与司言退立於左。皇后立定，尚宫前奏： 请再拜。 皇后再拜。少顷，尚宫又奏： 请再拜。 皇后又再拜讫，司言引尚宫，尚宫引皇后还大次。内侍版奏： 请解严。 （将士不得辄离部伍。）
皇后停大次一刻顷，搥一鼓为一严，转仗卫於还途如来仪。三刻顷，搥二鼓为再严，尚仪版奏： 请中严。 皇后改著钿钗礼衣。五刻顷，搥三鼓为三严，六尚以下诣大次奏迎，内仆进重翟於庙北门外。尚仪版奏： 外办。 驭者执辔，皇后乘舆出次，华盖侍卫如常。皇后升车，鼓吹振作而还，六尚等升车陪从如来仪。
皇后将出门，内谒者、赞引引外命妇等出次，内典引引就位。驾至位所，内侍奏： 请驾权停。 外命妇再拜讫，内侍承令令外命妇还，外命妇又再拜。车驾过，内典引引外命妇退，各还第。
驾至所御殿閤外，回车南向。尚仪进当车前跪，奏称： 尚仪妾姓言，请降车。 兴，还侍位。皇后降车，乘舆以入，侍卫如常。於车驾将至，司宾引内命妇俱就位；皇后既入，司宾引内命妇退。内侍版奏： 请解严。 将士各还其所。


边防一
边防序
覆载之内，日月所临，华夏居土中，生物受气正。（李淳风云，谈天者八家，其七家，甘氏、石氏、浑天之类。以度数推之，则华夏居天地之中也。又历代史，倭国一名日本，在中国直东；扶桑国复在倭国之东，约去中国三万里，盖近於日出处。贞观中，骨利幹国献马，使云，其国在京师西北二万馀里，夜短昼长，从天色暝时煮羊胛，才熟而东方已曙，盖近於日入处。今崖州直南水行便风十馀日到赤土国，其国到五月，亭午物影卻在南，一日三食，饭皆旋炊，不然，逡巡过时，即便臭败。热气特甚，盖去日较近。其地渐远转寒，盖去日稍远。则洛阳告成县土圭居覆载之中明矣。唯释氏一家论天地日月，怪诞不可知也。）其人性和而才惠，其地产厚而类繁，所以诞生圣贤，继施法教，随时拯弊，因物利用。三五以降，代有其人。君臣长幼之序立，五常十伦之教备，孝慈生焉，恩爱笃焉。主威张而下安，权不分而法一。生人大赉，实在於斯。（三代以前，天下列国更相征伐，未尝暂宁。陪臣制诸侯，诸侯陵天子，人毙锋镝，月耗岁歼。自秦氏罢侯置守，两汉及有隋、大唐，户口皆多於周室之前矣。夫天生烝人，而树君司牧，语治道者，固当以既庶而安为本也。）昔贤有言曰：失道而后德，失德而后仁，失仁而后义，失义而后礼，诚谓削厚为薄，散醇为醨。又曰：古者人至老死不相往来，不交不争，自求自足。盖嫉时浇巧，美往昔敦淳，务以激励勉其慕向也。然人之常情，非今是古，其朴质事少，信固可美；而鄙风弊俗，或亦有之。缅惟古之中华，多类今之夷狄。有居处巢穴焉，（上古中华亦穴居野处，后代圣人易之以宫室。今室韦国及黔中羁縻东诸夷及附国，皆巢居穴处。诸夷狄处巢穴者非少，略举一二。）有葬无封树焉，（上古中华之葬，衣之以薪，葬之中野，不封不树，后代圣王易之以棺椁。今靺鞨国父母死，弃之中野以哺貂；流求国死无棺椁，草裹尸以亲土而葬，上不起坟。诸夷狄之殡葬，或以火焚，或弃水中。潭、衡州人曰，蜑取死者骨，小函子盛置山岩石閒。大抵习俗既殊，其法各异，不可遍举矣。）有手团食焉，（殷周之时，中华人尚以手团食，故礼记云 共饭不泽手 ，盖弊俗渐改仍未尽耳。今五岭以南，）（人庶皆手团食。）有祭立尸焉，（三代以前，中华人祭必立尸，自秦汉则废。按后魏文成帝拓跋濬时，高允献书云：祭尸久废，今风俗父母亡殁，取其状貌类者以为尸而祭焉，宴好如夫妻，事之如父母，败损风化，黩乱情礼。又周隋蛮夷传，巴梁间风俗，每春秋祭祀，乡里有美鬓面人，迭迎为尸以祭之。今郴、道州人，每祭祀，迎同姓丈夫妇人伴神以享，亦为尸之遗法。）聊陈一二，不能遍举。（夏商以前，臣不讳君名，子不讳父名，自有周方讳耳。今夷狄则皆无讳。如此之类甚众，不可殚论。）其地偏，其气梗，不生圣哲，莫革旧风，诰训之所不可，礼义之所不及，外而不内，疏而不戚，来则御之，去则备之，前代达识之士亦已言之详矣。历代观兵黩武，讨伐戎夷，爰自嬴秦，祸患代有。始皇恃百胜之兵威，既平六国，终以事胡为弊。汉武资文景之积蓄，务恢封略，天下危若缀旒。王莽获元始之全实，志灭匈奴，海内遂至溃叛。隋炀帝承开皇之殷盛，三驾辽左，万姓怨苦而亡。夫持盈固难，知足非易，唯后汉光武，深达理源。建武三十年人康俗阜，臧宫、马武请殄匈奴，帝报曰： 舍近而图远，劳而无功；舍远而谋近，逸而有终。务广地者荒，务广德者强。有其有者安。贪人有者残。 自是诸将莫敢复言兵事。於戏！持盈知足，岂特治身之本，亦乃治国之要道欤！（宋文元嘉中，比西汉文景，分命诸将，经略河南，致拓跋瓜步之师，因而国蹙身弑。陈宣令主，江湖乂安，吕梁二十万卒，悉为周师所虏，由是力殚财竭，旋为隋氏削平。是皆昧持盈，不能知足故也。）我国家开元、天宝之际，宇内谧如，边将邀宠，竞图勋伐。西陲青海之戍，东北天门之师，碛西怛逻之战，云南渡泸之役，没於异域数十万人。（天宝中哥舒翰克吐蕃青海，青海中有岛，置二万人戍之。旋为吐蕃所攻，翰不能救而全没。安禄山讨奚、契丹於天门岭，十万众尽没。高仙芝伐石国，於怛逻斯川七万众尽没。杨国忠讨蛮閤罗凤，十馀万众全没。）向无幽寇内侮，天下四征未息，离溃之势岂可量耶！前事之元龟，足为殷鉴者矣。
第一东夷上
序略朝鲜濊（音秽）马韩辰韩弁辰百济新罗倭夫馀虾夷
第二东夷下
高句丽东沃沮（七余反）挹娄勿吉（又曰靺鞨）扶桑女国文身大汉流求闽越
第三南蛮上
序略槃瓠种廪君种板楯蛮南平蛮东谢西赵牂牁充州獠夜郎滇（音颠）邛都筰都（筰才各反）冉駹附国哀牢焦侥椫国西爨昆弥尾濮木绵濮文面濮折腰濮赤口濮黑僰濮松外诸蛮
第四南蛮下
岭南序略（蛮獠附）海南序略黄支哥罗林邑扶南顿逊毗骞千陀利狼牙脩婆利槃槃赤土真腊罗刹投和丹丹边斗杜薄薄剌〈孛夂〉焚火山无论婆登乌笃陀洹诃陵多篾多摩长哥罗舍分
第五西戎一
序略羌无弋湟中月氏胡氐葱茈羌
第六西戎二
吐谷浑乙弗敌宕昌邓至党项百兰吐蕃大羊同悉立章求拔泥婆罗
第七西戎三
西戎总序楼兰且末杅弥车师（高昌附）龟兹
第八西戎四
焉耆于阗疏勒乌孙姑墨温宿鸟秅难兜大宛莎车罽宾乌弋山离条支安息大夏大月氏小月氏
第九西戎五
康居曹国、何国、史国（并附见）奄蔡滑国嚈哒（挹怛同）天竺车离师子高附大秦小人轩渠三童泽散驴分坚昆呼得丁令短人波斯悦般伏卢尼朱俱波渴槃陀粟弋阿钩羌副货叠伏罗赊弥石国女国吐火罗劫国陀罗伊罗越底延大食
第十北狄一
序略匈奴上
第十一北狄二
匈奴下南匈奴
第十二北狄三
乌桓鲜卑轲比能宇文莫槐徒河段（务勿尘附）慕容氏拓跋氏蠕蠕
第十三北狄四
高车稽胡突厥上
第十四北狄五
突厥中
第十五北狄六
突厥下铁勒薛延陀仆骨同罗都波拔野古多滥葛斛薛阿跋契苾羽鞠国俞〈木介〉大漠白霫（先立反）
第十六北狄七
库莫奚契丹室韦地豆于乌落侯驱度寐霫拔悉弥流鬼回纥骨利幹结骨駮马鬼国盐漠念
东夷上
序略
东夷（白虎通云： 夷者蹲也，言无礼仪。 或云： 夷者抵也，言仁而好生，万物抵地而出，故天性柔顺，易以道御。 ）有九种，曰畎夷、方夷、于夷、黄夷、白夷、赤夷、玄夷、风夷、阳夷，率皆土著，（迟略反。）喜饮酒、（喜，许利反。）歌舞，或冠弁衣锦，器用俎豆，所谓中国失礼，求之四夷者也。（凡蛮、夷、戎、狄，总名四夷者，犹公、侯、伯、子、男，皆号诸侯。）昔尧命羲仲宅嵎夷，曰旸谷，盖日之所出也。夏后氏太康失德，夷人始叛，其后至后发即位，宾於王门，献其乐舞。桀为暴虐，诸夷内侵。商汤革命，伐而定之。至於仲丁，蓝夷作寇。自是或服或叛，三百馀年。武乙衰弊，东夷浸盛，遂分迁淮、岱，渐居中土。周初封商太师国於朝鲜。（太师为周陈洪范。其地，今安东府之东，悉为东夷所据。）时管、蔡畔周，乃招诱淮夷作乱，周公征定之。其后徐夷僣号，穆王命楚灭之。（徐偃王也。）至楚灵王会申，亦来同盟。后越迁琅琊，遂陵暴诸夏，侵灭小国。
秦并天下，其淮、泗夷皆散为人户。其朝鲜历千馀年，至汉高帝时灭。武帝元狩中，开其地，置乐浪等郡。至后汉末，为公孙康所有。魏晋又得其地。其三韩之地在海岛之上，朝鲜之东南百济、新罗，魏晋以后分王韩地。新罗又在百济之东南，倭又在东南，（倭，乌和反。）隔越大海。夫馀在高丽之北，挹娄之南。其倭及夫馀自后汉，百济、新罗自魏，历代并朝贡中国不绝。而百济，大唐显庆中，苏定方灭之。高丽本朝鲜地，汉武置县，属乐浪郡，时甚微弱。后汉以后，累代皆受中国封爵，所都平壤城，则故朝鲜国王险城也。后魏、周、齐渐强盛。隋文帝时寇盗辽西，汉王谅帅兵讨之，至辽水遭疠疫而返。炀帝三度亲征：初渡辽水败绩；再行，次辽水，会杨玄感反，奔退；又往，将达涿郡，属天下贼起及饥馑，旋师。贞观中，太宗又亲征，渡辽，破之。高宗总章初，英国公李勣遂灭其国。
古之肃慎，宜即魏时挹娄，自周初贡楛矢、石砮，（楛音户。）至魏常道乡公末、东晋元帝初及石季龙时始皆献之。后魏以后曰勿吉国，今则曰靺鞨焉。
大抵东夷书文并同华夏。其闽越之地，秦平天下以为郡，及秦乱，其帅又自称王於故地。武帝元封初，杨仆灭其国，迁其人於江淮，虚其地。自后虽人庶复集，遂为郡县矣。
朝鲜
朝鲜，（晋张华曰：朝鲜有泉水、洌水、汕水，三水合为洌水，疑乐浪、朝鲜取名於此也。汕，所晏反。）周封殷之太师之国。太师教以礼义、田蚕，作八条之教，无门户之闭，而人不为盗。其后四十馀代，至战国时，朝鲜侯亦僣称王。始全燕时尝略属焉，为置吏，筑障塞。秦灭燕，属辽东外徼。（秦辽东郡，今安东府之东地。）及秦乱，中国人往避地者数万口。汉兴，为其远难守，复修辽东故塞，至浿水为界。（浿音滂拜反。）属燕王卢绾反，入匈奴。燕人卫满亡命，聚党千馀人，魋结（魋，杜回反。）蛮夷服而东走出塞，度浿水，击破朝鲜王准，居秦故空地上下障，稍役属真蕃、朝鲜诸夷，及故燕、齐亡命者王之，都王险。（在浿水之东。）会孝惠、高后时，天下初定，辽东太守即约满为外臣，保塞外，以故满得兵威财物，侵降其旁小邑，真蕃、临屯皆来服属，地方数千里。传子至孙右渠，所诱汉亡人滋多。武帝元封三年，遣楼船将军杨仆从齐浮渤海，兵五万，左将军荀彘出辽东，讨之。朝鲜人相与杀王右渠来降。遂以朝鲜为真蕃、临屯、乐浪、（音郎。）玄菟四郡。（今悉为东夷之地。）昭帝时罢临屯、真蕃以并乐浪、玄菟。自内属以后，风俗稍薄，法禁亦浸多，至於六十馀条。
濊
濊亦朝鲜之地，南与辰韩、北与高句丽、（卢奚反。）沃沮接，东穷大海，西至乐浪。后汉光武建武六年，悉封其渠帅为县侯，皆岁时朝贺。无大君长，自汉以来，其官有侯、邑君、三老，统主下户。其耆旧自谓与高丽同种，言语法俗大抵相类。其人性谨愿，少嗜欲，有廉耻。男女衣皆著曲领，男子系银花，广数寸，以为饰。其俗重山川，山川各有部分，不得辄相干涉。同姓不婚。多所忌讳。疾病死亡即弃旧宅，更作新居。知种麻，养蚕，作绵布。晓候星宿，先知年岁丰约。不以珠玉为宝。又祭虎以为神。其邑落有侵犯者，辄相罚，责生口牛马，名之为 责祸 。少寇盗。作矛长三丈，或数人共持之，能步战。乐浪檀弓出其地。又多文豹。有果下马，高三尺，乘之可於果树下行也。其海出斑鱼皮，汉时常献之。魏齐王正始六年，不耐濊侯等举邑降，四时诣乐浪、带方二郡朝谒。（并今东夷之地。）有军征赋调，如中华人焉。
马韩
马韩，后汉时通焉。有三种，一曰马韩，二曰辰韩，三曰弁辰。马韩在西，五十有四国，其北与乐浪、南与倭接。辰韩在东，十有二国，其北与濊貊接。弁辰在辰韩之南，亦十有二国，其南亦与倭接。凡七十八国。或云百济是其一国焉。大者万馀户，小者数千家，各在山海閒，地合方四千馀里，东西以海为限，皆古之辰国也。马韩最大，共立其种为辰王，都目支国，尽王三韩之地。其诸国王先皆是马韩种人焉。
马韩人知田蚕，作绵布。出大栗如梨，又出细尾鸡，其尾皆长五尺馀。邑落杂居，亦无城郭，作草屋土室形如冢，开户在上。不知跪拜，无长幼男女之别，少纲纪。国邑虽有王师，不能相制御。其葬有棺无椁。不知骑牛马，牛马尽於送死。不贵金宝锦罽，唯重璎珠，以缀衣为饰，及悬颈垂耳。大率皆魁头露紒，（魁头犹科头也，谓以发萦绕成科结也。紒音计。）布袍草履。其人壮勇，少年有筑室作力者，辄以绳贯脊皮，縋以大木，嚾呼为健。（嚾音唤。）善用弓、楯、矛、橹，虽有斗争攻战，而贵相屈服。俗信鬼神，常以五月耕种毕，昼夜酒会，群聚歌舞，数十人俱起相随踏地，低昂手足，相应为节。十月农功毕，亦复如之。诸国邑各以一人主祭天神，号为 天君 。又立苏涂，（苏涂有似浮屠。）建大木以悬铃鼓，事鬼神。其南界近倭，亦有文身者。
又有州胡，在马韩之西海中大岛上，其人差短小，言语不与韩同，皆髡头如鲜卑，但衣韦衣，有上无下，略如裸势。养牛豕，乘船往来货市韩中。
辰韩
辰韩，耆老自言秦之亡人，避苦役来適韩国，马韩割其东界地与之。有城栅。其言语有类秦人，由是或谓之为秦韩。其王常用马韩人作之，世世相系袭。辰韩不得自立为王，明其为流移之人故也。其名国为邦，弓为弧，贼为寇，行酒为行觞，相呼皆为徒。诸小邑各有渠帅，大者名臣智，次有险侧，次有樊濊，次有杀奚，次有邑借。（皆其官名。）土地肥美，宜五穀。知蚕桑，作缣布，乘驾牛马。嫁娶以礼。其俗男女有别。以大鸟羽送死，其意欲使死者飞扬。国出铁，韩、濊、倭皆从取之。诸市买皆用铁，如中国用钱，又以供给二郡。俗喜歌舞、饮酒、鼓琴瑟。其瑟形似筑，弹之亦有音曲。儿生便以石厌其头，欲其扁。故辰韩人皆扁头。（扁音补典反。）男女近倭，亦文身，便步战，兵杖与马韩同。其俗，行者相逢，皆住让路。
弁辰
弁辰与辰韩杂居，亦有城郭。衣服居处与辰韩同，言语风俗相似，祠祭鬼神有异。施灶皆在户西。
初，朝鲜王准为卫满所破，乃将其馀众数千人走入海，攻马韩，破之，自立为韩王。准后灭绝，马韩人复自立为辰王。后汉光武建武中，韩人廉斯人苏马諟等诣乐浪贡献。（諟音是。）帝封苏马諟为汉廉斯邑君，使属乐浪郡，四时朝谒。灵帝末，韩、濊并盛，郡县不能制，百姓苦乱，多流亡入韩者。献帝建安中，公孙康分屯有、有盐县（屯有、有盐并汉辽东属县，并今东夷之地。）以南荒地为带方郡，遣公孙模、张敞等收集遗民，兴兵代韩、濊，旧民稍出。是后倭韩遂属带方。魏景初中，明帝密遣带方太守刘昕、乐浪太守鲜于嗣越海定二郡，诸韩国臣智加赐邑君印绶，其次与邑长。其俗好衣帻，下户诣郡朝谒，皆假衣帻，自服印绶衣帻千有馀人。部从事吴林以乐浪本统韩国，分割辰韩八国以与乐浪。晋武帝咸宁中，马韩王来朝，自是无闻。三韩盖为百济、新罗所吞并。
百济
百济，即后汉末夫馀王尉仇台之后，（后魏时百济王上表云： 臣与高丽先出夫馀。 ）初以百家济海，因号百济。晋时句丽既略有辽东，百济亦据有辽西、晋平二郡。（今柳城、北平之间。）自晋以后，吞并诸国，据有马韩故地。其国东西四百里，南北九百里，南接新罗，北拒高丽千馀里，西限大海，处小海之南。国西南海中有三岛，出黄漆树，似小榎树而大。六月取汁，漆器物若黄金，其光夺目。自晋代受蕃爵，自置百济郡。义熙中，以百济王夫馀腆（佗典反）为使持节、都督百济诸军事。宋、齐并遣使朝贡，授官，封其人。
土著地多下湿，率皆山居。其都理建居拔城。王号 於罗瑕 ，百姓呼为 〈革健〉吉支 ，（〈革健〉音乾。）夏言并王也。王妻号 於陆 ，夏言妃也。官有十六品：左平一品，达率二品，恩率三品，德率四品，扞率五品，柰率六品，以上冠饰银花；将德七品，紫带；施德八品，皂带；固德九品，赤带；季德十品，青带；对德十一品，文督十二品，皆黄带；武督十三品，佐军十四品，振武十五品，克虞十六品，皆白带。统兵以达率、德率、扞率为之，人庶及馀小城咸分隶焉。其衣服，男子略同於高丽，拜谒之礼以两手据地为敬。妇人衣似袍而袖微大，在室者编发盘於首，后垂一道为饰，出嫁者乃分为两道焉。兵有弓、箭、刀、槊。俗重骑射，兼爱坟史。其秀异者颇解属文，又解阴阳五行。用宋元嘉历，以建寅月为岁首。亦解医药、卜筮、占相之术。有投壶、樗蒲等杂戏，然尤尚弈棋。僧尼寺塔甚多，而无道士。赋税以布、绢、麻、米等。婚娶之礼略同华俗。父母及夫死者三年持服，馀亲则葬讫除之。气候温暖，五穀、杂果、菜蔬及酒醴、餚馔、乐器之属多同於内地，唯无驼、骡、驴、羊、鹅、鸭等云。其王以四仲之月祭天，又每岁四祠其始祖仇台之庙。大姓有八族：沙氏、燕氏、劦氏、（劦音侠。）解氏、真氏、国氏、木氏、苩（音白）氏。国西南人岛居者十五所，皆有城邑。
后魏孝文遣众征破之。后其王牟大为高句丽所破，衰弱累年，迁居南韩地。隋文开皇初，其王夫馀昌遣使贡方物，拜为带方郡公、百济王。大唐武德、贞观中，频遣使朝贡。显庆五年，遣苏定方讨平之。旧有五部，分统三十七郡、二百城、七十六万户，至是以其地分置熊津、马韩、东明等五都督府，仍以其酋渠为都督府刺史。其旧地没於新罗，城傍馀众后渐寡弱，散投突厥及靺鞨。其主夫馀崇竟不敢还旧国，土地尽没於新罗、靺鞨，夫馀氏君长遂绝。
新罗
新罗国，魏时新卢国焉，其先本辰韩种也。辰韩始有六国，稍分为十二，新罗则其一也。（初曰新卢，宋时曰新罗，或曰斯罗。）其国在百济东南五百馀里，（亦在高丽东南，兼有汉时乐浪郡之地。）东滨大海。魏将毌丘俭讨高丽，破之，奔沃沮。其后复归故国，留者遂为新罗焉，故其人杂有华夏、高丽、百济之属，兼有沃沮、不耐、韩、濊之地。其王本百济人，自海逃入新罗，遂王其国。其国小，不能自通使聘。
苻坚时，其王楼寒遣使卫头朝贡。坚曰： 卿言海东之事与古不同，何也？ 答曰： 亦犹中国，时代变革，名号改易，今焉得同。 梁武帝普通二年，王姓慕名秦，始使人随百济献方物。其俗呼城曰 健牟罗 ，其邑在内曰 喙评 ，（喙，呼秽反。）在外曰 邑勒 ，亦中国之言郡县也。国有六喙评、五十二邑勒。土地肥美，宜植五穀，多桑麻果菜鸟兽，物产略与华同。
至隋文帝时，遣使来贡。其王姓金名真平，（隋东蕃风俗记云： 金姓相承三十馀叶。 ）文帝拜为乐浪郡公、新罗王。（其王至今亦姓金。按梁史云姓慕，未详中间易姓之由。）其先附属於百济，后因百济征高丽，人不堪戎役，相率归之，遂致强盛，因袭加罗、任那诸国，灭之。（并三韩之地。）其西北界犬牙出高丽、百济之间。
官有十六等，其一曰伊罚于，贵如相，次伊尺于，次迎于，次破弥于，次大河尺于，次河尺于，次乙吉于，次沙咄于，（咄，都骨反。）次及伏于，次大奈摩，次大舍，次小舍，次吉土，次大乌，次小乌，次达位。外有郡县。文字、甲兵同於中国。选人壮健者悉入军，烽、戍、逻（郎佐反。）俱有屯营部伍。风俗、刑政、衣服略与高丽、百济同。
大唐贞观二十二年，其王金春秋来朝，拜为特进，请改章服以从华制。
倭
倭自后汉通焉，在带方东南大海中，依山岛为居，凡百馀国。光武中元二年，倭奴国奉贡朝贺，使人自称大夫，倭国之极南界也。安帝永初元年，倭国王帅升等献生口百六十人。桓、灵间，倭国大乱，更相攻伐，历年无主。有一女子名曰卑弥呼，年长不嫁，事鬼道，能以妖惑众，於是共立为王。侍婢千人，少有见者。唯有男子一人给饮食、传辞出入。居处宫室楼观，城栅严设，常有人持兵守卫。
魏明帝景初二年，司马宣王之平公孙氏也，倭女王始遣大夫诣京都贡献。魏以为亲魏倭王，假金印紫绶。齐王正始中，卑弥呼死，立其宗女台舆为王。（魏略云： 倭人自谓太伯之后。 ）其后复立男王，并受中国爵命。晋武帝泰始初，遣使重译入贡。
宋武帝永初二年，倭王赞修贡职，至曾孙武，顺帝昇明二年，遣使上表曰： 封国偏远，作蕃於外，自昔祖祢，躬擐甲胄，跋涉山川，不遑宁处，东征毛人五十五国，西服众夷六十六国，渡平海北九十五国。臣虽下愚，忝胤先绪，驱率所统，归崇天极，道遥百济，装船理舫。而句丽无道，图欲见吞，虔刘不已，每致稽滞。臣欲练甲理兵，摧此强敌，克靖方难，无替前功。窃自假开府仪同三司，其馀咸各假授。 诏除武使持节、安东大将军、倭王。
其王理邪马台国，（或云邪摩堆。）去辽东万二千里，在百济、新罗东南，其国界东西五月行，南北三月行，各至於海，大较在会稽、闽川之东，亦与朱崖、儋耳相近。其国土俗宜禾稻、麻纻、蚕桑，知织绩为缣布。出白珠、青玉。其山出铜，有丹。土气温暖，冬夏生菜茹，无牛、马、虎、豹、羊，有姜、桂、橘、椒、蘘荷，不知以为滋味。出黑雉。有兽如牛，名山鼠。又有大蛇吞此兽，蛇皮坚不可斫，其上孔乍开乍闭，时或有光，射中之蛇则死。其兵有矛、楯、木弓、竹矢，或以骨为镞。男子皆黥面文身。自谓太伯之后，衣皆横幅结束，相连无缝。女人披发屈紒，作衣如单被，穿其中央，贯头而著之。并以丹朱涂其身，如中国之用粉也。有城栅、屋室，父母兄弟异处，唯会同男女无别。饮食以手，而用笾豆。俗皆徒跣，以蹲踞为恭敬。人性嗜酒，多寿考。国多女，大人皆有四五妻，其馀或两或三，女人不淫不妒。又俗不盗窃，少争讼。其婚嫁不娶同姓，妇入夫家必先跨火，乃与夫相见。其死停丧十馀日，家人哭泣，不进酒食肉，亲宾就尸歌舞为乐。有棺无椁，封土作冢。举大事，灼骨以卜，用决吉凶。其行来渡海诣中国，常使一人不栉沐，不食肉，不近妇人，名曰 持衰 。若在涂吉利，则共顾其财物；若有疾病、遭暴害，以为持衰不谨，便共杀之。官有十二等：一曰大德，次小德，次大仁，次小仁，次大义，次小义，次大礼，次小礼，次大智，次小智，次大信，次小信，员无定数。有军尼百二十人，犹中国牧宰。八十户置一伊尼翼，如里长也；十伊尼翼属一军尼。其王以天为兄，以日为弟。尤信巫觋。每至正月一日，必射戏饮酒，其馀节略与华同。乐有五弦琴、笛，好棋博、握槊、摴蒲之戏。
隋文帝开皇二十年，倭王姓阿每，名多利思比孤，其国号 阿辈鸡弥 ，华言天儿也，遣使诣阙。其书曰， 日出处天子致书日没处天子，无恙 云云。帝览之不悦，谓鸿胪卿曰： 蛮夷书有无礼者，勿复以闻。 明年，帝遣文林郎裴清使於倭国。渡百济，东至一支国，又至竹斯国。又东至秦王国，其人同於华夏，以为夷洲，疑不能明也。又经十馀国达於海岸。自竹斯以东，皆附庸於倭。清将至，王遣小德阿辈台，从数百人，设仪仗，鸣鼓角来迎。又遣大礼歌多毗从二百馀骑郊劳。既至彼都，其王与清相见，设宴享以遣。复令使者随清来贡方物。其国跣足，以幅布蔽其前后，椎髻无冠带。隋炀帝时始赐衣冠，令以采锦为冠饰，裳皆施撚，（音馔。）缀以金玉。衣服之制颇同新罗。
大唐贞观五年，遣新州刺史高仁表持节抚之。浮海数月方至。仁表无绥远之才，与其王争礼，不宣朝命而还，由是遂绝。
又千馀里至侏儒国，人长三四尺。自侏儒东南行船行一年至裸国、黑齿国，使驿所传，极於此矣。
倭一名日本，自云国在日边，故以为称。武太后长安二年，遣其大臣朝臣真人贡方物。 朝臣真人 者，犹中国地官尚书也，颇读经史，解属文，首冠进德冠，其顶有花，分而四散，身服紫袍，以帛为腰带，容止温雅。朝廷异之，拜为司膳员外郎。（天宝末，卫尉少卿朝衡即其国人。）
夫馀
夫馀国，后汉通焉。初，北夷橐离国王（按后汉、魏二史皆云：夫馀国在高句丽北。又案：后魏及隋史，高句丽在夫馀国南。而隋史云百济出於夫馀，夫馀出於高句丽国王子东明之后也。又谓橐离国即高丽国，乃夫馀国当在句丽之南矣。若详考诸家所说，疑橐离在夫馀之北，别是一国。然未详孰是。）有子曰东明，长而善射，王忌其猛而欲杀之。东明奔走，南渡掩氵虒水，因至夫馀而王之。顺帝永和初，其王始来朝。帝作黄门鼓吹、角抵戏以遣之。夫馀本属玄菟，至汉末公孙度雄张海东，威服外夷，其王始死，子尉仇台立，更属辽东。时句丽、鲜卑强，度以夫馀在二虏之间，妻以宗女。至孙位居嗣立。正始中，幽州刺史毌丘俭将兵讨句丽，遣玄菟太守王颀（音其）诣夫馀。位居遣大加郊迎，供军粮。自后汉时夫馀王葬用玉匣，常先以付玄菟郡，王死则迎取以葬。及公孙渊伏诛，玄菟库犹得玉匣一具。晋时夫馀库有玉璧珪瓒，数代之物，传以为宝，耆老言 先代之所赐也 。其印文言 濊王之印 。国有故城，名濊城，盖本濊貊之地。
其国在长城之北，去玄菟千里，南与高句丽、东与挹娄、西与鲜卑接。北有弱水。地可方二千里。有户八万。土宜五穀，不生五果。有宫室、仓库、牢狱。多山陵广泽。其人性强勇谨厚，不寇抄。以六畜名官，有马加、牛加、猪加、狗加、犬使。犬使者，使者邑落有豪民，名下户皆为奴仆。诸加别主四出，道大者数千家，小者数百家。会同拜爵，揖让升降，有似中国。以腊月祭天。译人传辞，皆跪手据地窃语。用刑严急，杀人者死，没其家人为奴婢。窃盗一责十二。男女淫，妇人妒，皆杀之。兄死妻嫂，与北狄同俗。出名马、赤玉、貂豽，美珠大者如酸枣。以弓矢刀矛为兵，家家自有铠仗。作城栅皆圆，有似牢狱。行人无昼夜好歌吟，通日声不绝。有军事亦祭天，杀牛观蹄，以占吉凶，蹄解者为凶，合者为吉。有敌，诸加自战，下户但担粮食（音嗣）之。其死，夏月皆用冰。杀人殉葬，多者百数。厚葬，有棺无椁。（其居丧，男女皆纯白，妇人著布面衣，去环珮，大体与中国仿彿。）
至太康六年，为慕容廆所袭破。（廆，呼罪反。）其王依虑自杀，子弟走保沃沮。武帝以何龛为护东夷校尉。明年，夫馀后王依罗遣使诣龛，求率见人还复旧国。龛遣督邮贾沈以兵送之。尔后每为廆掠其种人，卖於中国，帝又以官物赎还，禁市夫馀之口。自后无闻。
虾夷
虾夷国，海岛中小国也。其使须长四尺，尤善弓矢。插箭於首，令人戴瓠而立，四十步射之，无不中者。大唐显庆四年十月，随倭国使人入朝。


礼七十七开元礼纂类十二吉礼九
皇帝皇太子视学
视学前一日，所司洒扫学堂之内外。尚舍设大次於学堂之后，守宫设皇太子次於大次之东，皆随地之宜，并如常仪。尚舍设御座学堂上北壁下，当中南向。监司设讲榻於御座之西，南向。设执读座於前楹间，当讲榻北向。尚舍又设皇太子座於御座东南，西向。设文官三品以上座於皇太子之南，少退，重行，西面北上；设武官三品以上座於讲榻西南，当文官，重行，东面北上。设侍讲座於执读西北，武官之前，东面北上。（其执如意者一人立於侍讲之南，东面。）设论议座於讲榻之前，北面。三馆学官座於武官之后。设脱屦席於西阶下。典仪设版位：皇太子於东阶东南，西面；执经於西阶西南，东面。文官三品以上於皇太子东南，重行，西面北上；武官三品以上於执经西南。侍讲、执读、执如意等於执经之后，重行，东面北上。学生分於文武官之后，皆重行北上。设典仪位於东阶之西，赞者二人在南，差退，俱西面。
出宫
前出宫三日，本司宣摄内外，各供其职。其日，应从驾文武官依时刻集朝堂，诸卫陈设仗卫。侍中版奏： 外办。 皇帝乘马，文武侍从，并如常行幸之仪。驾将至，祭酒帅监官、学官、学生等奉迎於路左。（学生青衿服。）驾至大次门外，降入如常。
视学
皇帝既入大次，执经、侍讲、执读、执如意等及学官各服公服，典仪帅赞者先入就位。谒者、赞引引文武三品以上及执经以下学生等入就堂下位。皇太子立於学堂门外之东，西向，侍卫如常。
侍中版奏： 外办。 皇帝出大次，升自北阶，即御座南向坐。侍臣及近侍量人从升。典仪一人升就东阶上，西面立。舍人引皇太子就位立。（诸卫率、庶子等量人从入，立於皇太子东南，西向北上。）奉礼曰： 再拜。 赞者承传，皇太子以下在位者皆再拜。
侍中跪奏称： 请敕皇太子及公王等升坐。 又侍中称： 制曰可。 侍中诣东阶上，西面称： 敕皇太子及公王等升。 殿上典仪承传，阶下赞者又承传，皇太子以下应坐者皆再拜。讫，通事舍人引皇太子及群官坐者各升座。讫，（其公服者脱履於阶下及降纳皆如常。）执读读所讲经，执经释义。讫，遂行如意。侍讲者执如意就论议座，以次论难。
侍中跪奏： 礼毕。 群官皆起，通事舍人各降堂下位。若有敕赐会，则侍中前承制，降诣堂下宣敕及太官下食案等，并如常仪。皇帝降座，还大次，侍卫如常仪。群官以下会讫皆出。执经以下改服常服。（学生仍青衿服。）
车驾还宫
皇帝既还大次，侍中量时刻版奏： 外办。 皇帝出次，文武官陪从还宫如来仪。初驾出，国子祭酒帅监官、学官、学生等奉辞於路左如常式。
皇太子释奠於孔宣父
（国学释奠、仲春仲秋释奠於齐太公庙并附）
斋戒
皇太子散斋三日於别殿，致斋二日於正殿。前致斋一日，典设郎设皇太子幄座於正殿东序及室内，俱西向。又张帷於前楹下。（殿若无室，张帷为之。）致斋之日质明，诸卫率各勒所部屯门列仗如常。昼漏上水一刻，左庶子版奏： 请中严。 近仗就陈於閤外，通事舍人引宫臣文武七品以上葱褶陪位如式。诸侍卫之官各服其器服，诸侍臣并结珮俱诣閤奉迎。左庶子版奏： 外办。 上水三刻，皇太子服通天冠，绛纱袍，结珮以出，侍卫如常。皇太子即座西向坐，侍臣夹侍如常。一刻顷，左庶子前跪奏称： 左庶子臣某言，请降就斋室。 俯伏，兴，还侍位。皇太子降座入室。文武侍臣各还本司，直卫者如常，典谒引陪位者以次出。
凡应享之官散斋三日，致斋二日。（散斋皆於正寝。致斋一日於本司，一日於享所。其无本司者皆於享所。）近侍之官应从升者及从享群官、监官、学官、学生等各於本司及学馆俱清斋一宿，并如别仪。（国学及齐太公庙将享，馆司先申享日，本司散下其礼，所司随职供办。凡应享之官，散斋三日，致斋二日如别仪，无皇太子散斋以下仪。）
陈设
前享三日，典设郎设皇太子便次於庙东，西向；又设便次於学堂之后，随地之宜。守宫设文武侍臣次各於便次之后，文左武右。设诸次，享官於斋坊之内，从享之官於庙东门之外，随地之宜。（国学设献官以下次於斋坊，太公仪同国学。）
前享二日，太乐令设轩悬之乐於庙庭：东方西方磬虡起北，钟虡次之；北方磬虡起西，钟虡次之。设三镈钟於编悬之间，各依辰位。树路鼓於北悬之间道之左右，植建鼓於三隅。置柷敔於悬内，柷在左，敔在右。设歌钟歌磬於庙堂之上前楹间，北向，磬虡在西，钟虡在东。其匏竹者立於堂下阶间，重行北向，相对为首。（凡悬皆展而编之。）诸工人各位於悬后。右校扫除内外。又为瘗埳於院内堂之壬地，方深取足容物，南出陛。（自设轩悬以下，国学、太公仪并同。）
前享一日，奉礼设皇太子位於东陛东南，西向。（国学设三献位於东门之内道北，执事则道南，西向北上。太公仪同国学。）又设望瘗位於庙堂东北，当埋埳西向。（望瘗与国学同，太公仪并同。）设亚献、终献位於皇太子东南，执事者各位於后，俱重行，西向北上。（国学无亚献以下仪，太公并同。）设御史位於庙堂之下西南，东向，令史陪其后。设奉礼位於乐悬东北，赞者二人在南差退，俱西面。又设奉礼赞者位於埋埳东北，南面东上。设协律郎位於庙堂上前楹之间近西，东向。设太乐令位於北悬之间，北向。（自御史位以下与国学同。太公仪同国学。）设从享官七品以上位（国学则馆官位，太公仪设庙官位。）於乐悬之东，当执事西，南向；监官学官位於乐悬之西，当宫官东向。（国学则设学官位於悬西，当馆官东向。太公庙设庙官位同。）设学生位於宫官、监官、学官之后，俱重行北上。（国学学生位於学官、馆官后，有观者於南门内道左右，相对为首。太公无学生。）设门外位：为亚献、终献位於东门之外道南，执事位於后，每等异位，俱北向西上。（国学设三献门外位如常仪，太公仪与国学同。）监官、学官位於献官东南，（国学则馆官学官位，太公仪庙官位。）从享宫官位於学官之东，俱重行北面，以西为上。设酒樽之位於庙堂之上。先圣牺樽二、象樽二、山罍二在前楹间北向，先师牺樽二、象樽二、山罍二在先圣酒樽之东，俱西上。（樽皆加勺幂，有坫以置爵。其先师之爵同置於一坫。太公及留侯同上。）洗设於东阶东南，亚献之洗又於东南，俱北向；罍水在洗东，篚在洗西，南肆；（篚实以巾爵。）执樽罍篚幂者各位於樽罍篚幂之后。设币篚二各於樽坫之所。典设郎设皇太子座於学堂之上东壁下，西向。监司设讲榻於北壁下，南向。又设执读者座於前楹间，当讲榻北向。守宫设太傅少傅座於皇太子西北，南面东上。（若有令詹事以下坐，则设座於皇太子西南，北向东上。）侍讲者座於执读西北。（执如意者一人立於侍讲之西。）三馆学官非侍讲者座於侍讲者之西，皆北面东上。若有上台三品以上观讲者，设座於侍讲之北，南面东上。设论议座於讲榻之前近南，北面。设脱履席於西阶之南，东向。掌仪设版位：宫官七品以上於东阶东南，西向北上。执经侍讲等於西阶西南。监官及学官非侍讲者於侍讲者之后；若有上台三品以上观讲者，位於执经之北，少退，重行，皆东面北上。学生分位於宫官、学官之后，皆重行北上。又设掌仪位於宫官西北，赞者二人在南，皆西向。（国学无设皇太子座下至此仪。）晡后，郊社令帅斋郎以樽坫罍洗篚幂入设於位。（升堂者自东阶。）谒者引祭酒、司业诣厨视濯溉。（凡导引者每一曲一逡巡。太公仪引三献视濯溉。）赞引引御史诣厨省馔具。（司业以下每事讫，各还斋所。）
享日未明十五刻，太官令帅宰人以鸾刀割牲，祝史以豆取毛血置於馔所，遂烹牲。（其牲用太牢。二正座及先师首俎皆升右胖十一体，左丘明以下折分馀体升之。国学、太公并同。）未明五刻，郊社令帅其属及庙司各服其服，升设先圣神座於堂上西楹间，东向。（国学设神座於庙室内西楹间，东向。太公仪拂神幄。）设先师神座於先圣神座东北，南向西上。（若前堂不容，则又於堂外之东，屈陈而北，东向南上。）席皆以莞。设神位各於座首。（国学仪，其七十二弟子名，已具历代祀先儒篇。太公仪无先圣神座以下至此。）
出宫（国学无此仪，太公同。）
前出宫二日，本司宣摄内外，各供其职。守宫设从享宫官次於东宫朝堂如常。
其日未明，所司依卤簿陈设於重明门外。奉礼设从享宫官位於东宫朝堂如常。文武宫臣七品以上依时刻俱集於次，各服公服。诸卫率各勒所部陈设如式。左庶子版奏： 请中严。 典谒引宫臣各就位。诸侍卫官各服其器服，（左庶子负玺如式。）俱诣閤奉迎。仆进轺车於西閤外，南向。（若须乘辇则听临时进止。）内率一人执刀立於车前，北向。中允一人在侍臣之前，赞者二人在中允之前。左庶子版奏： 外办。 仆奋衣而升，正立执辔。皇太子著具服，远游冠，乘舆以出，左右侍卫如常仪。内率前执辔，皇太子升车，仆立授绥，左庶子以下夹侍如常仪。中允进当车前跪奏称： 请发引。 俯伏，兴，退复位。（凡中允奏请，皆当车前跪奏称 具官臣某言 。讫，俯伏，兴。）车动，中允与赞者夹引以出，内率夹车而趋。出重明门，至侍臣上马所，中允奏称： 请车权停，令侍臣上马。 左庶子前，承令，退称： 令曰诺。 中允退称： 侍臣上马。 赞者承传，文武侍臣皆上马。庶子以下夹侍於车前，赞者在供奉官人内。侍臣上马毕，中允奏称： 请令车右升。 左庶子前承令，退称： 令曰诺。 中允退复位。内率升讫，中允奏称： 请发引。 退复位。皇太子车动，太傅乘车训导，少傅乘车训从，出延喜门，不鸣鼓吹，从享宫臣乘马陪从如常仪。
馈享
享日未明三刻，诸享官各服祭服，诸陪祭之官皆公服，学生青衿服。郊社令、良酝令各帅其属入实樽罍及币。（牺樽实以醴齐，象樽实以盎齐，山罍实以清酒。齐加明水，酒加玄酒，各实於上樽。其币以白，各长一丈八尺。）太官令帅其属实诸笾、豆、簋、簠、俎等。
未明二刻，奉礼帅赞者先入就位。赞引引御史、太祝及令史、祝史与执樽罍篚幂者入自东门，当阶间重行，北向西上。立定，奉礼曰： 再拜。 赞者承传，（凡奉礼有辞，赞者皆承传。）御史以下皆再拜讫，执樽罍篚幂者各就位。赞引引御史、太祝诣东阶升堂，行扫除於上，令史、祝史行扫除於下，讫，引降还斋所。奉礼以下次还斋所。（国学扫除於下讫，引就位，谒者引享官以下俱就门外位，学生就门内位。太公仪无学生位，馀同国学。）皇太子将至，谒者、赞引各引享官及从享学官等俱就门外位，学生皆入就门内位。
皇太子至庙门外，回车南向，内率降立於车右。左庶子进，当车前跪奏称： 左庶子臣某言，请降车。 俯伏，兴，还侍位。皇太子降车，乘舆之便次，侍卫如常。郊社令以祝版进，皇太子署讫，近臣奉出，郊社令受，各奠於坫。（国学无皇太子将至以下至此仪，太公并同。）
未明一刻，谒者、赞引引从享宫官就门外位。奉礼帅赞者先入就位。赞引引御史以下入就位。（国学无谒者以下仪，太公同。）太常令帅工人、二舞次入就位，文舞入陈於悬内，武舞立於悬南道西。（其升堂坐者皆脱履於下，降纳如常。）谒者引祭酒入就位，立定，奉礼曰： 再拜。 祭酒再拜讫，谒者引祭酒诣东阶升堂，行扫除於上，降，行乐悬於下讫，引还本位。初祭酒行乐悬，谒者、赞引各引祭官及陪祭之官次入就位。（国学则谒者引司业，太公仪引亚献。）
皇太子停便次半刻顷，率更令於便次门外，东向。左庶子版奏： 外办。 皇太子出便次，侍卫如常仪。率更令引皇太子至庙东门，中允进笏，皇太子执笏，近侍者从入如常仪。皇太子至版位，西向立。（每立定，率更令退立於左。）率更令前启： 再拜。 退复位。皇太子再拜。奉礼曰： 众官再拜。 众官在位者及学生皆再拜。（其先拜者不拜。）
率更令前启： 有司谨具，请行事。 退复位。（国学，初司业行扫除讫，谒者、赞引各引享官以下学官以上次入就位。立定，奉礼曰： 众官再拜。 众官及学生皆再拜，其先拜者不拜。谒者进祭酒之左白： 有司谨具，请行事。 退复位。无停便次以下仪。太公仪，亚献扫除就位，至入拜讫，谒者白初献。）协律郎跪，俯伏，举麾，（凡取物者皆跪俯伏而取以兴，奠物则奠讫俯伏而后兴。）鼓柷，奏永和之乐，以姑洗之均，（自后堂下接神之乐，皆奏姑洗。）作文舞之舞，乐舞三成，偃麾，戛敔，乐止。（凡乐皆协律郎举麾，工鼓柷而后作，偃麾戛敔而后止。）率更令前启： 再拜。 退复位。皇太子再拜。（国学无率更下至再拜，太公仪并同。）奉礼曰： 众官再拜。 在位者及学生皆再拜。
太祝各跪取币於篚，立於樽所。率更令引皇太子，永和之乐作，（皇太子每行皆作永和之乐。国学引祭酒升东阶，无乐。下仿此。太公庙谒者引初献官。）皇太子自东阶升，左庶子以下及左右侍卫量人从升。（以下皆如之。）皇太子升堂，进先圣神座前，西向立，乐止。太祝以币授左庶子，左庶子奉币北向进，皇太子搢笏受币。（每受物，搢笏，奠讫执笏，俯伏，兴。）登歌，作肃和之乐，以南吕之均。率更令引皇太子进，西面跪奠於先圣神座前，俯伏，兴，率更令引皇太子少退，西向再拜。讫，率更令引皇太子进先师首座前，北向立。又太祝以币授左庶子，左庶子奉币西向进，皇太子受币，率更令引皇太子进，北向跪奠於先师首座，俯伏，兴，率更令引皇太子少退，北向再拜。登歌止。率更令引皇太子，乐作，皇太子降自东阶，还版位，西向立，乐止。
初群官拜讫，各奉毛血之豆立东门外；於登歌止，祝史奉毛血升自东阶，太祝迎取於阶上，进奠於先圣及先师首座前，太祝与祝史退立於樽所。
初皇太子既奠币，太官令出，帅进馔者奉馔陈於东门之外。初皇太子既至位乐止，太官令引馔入。俎初入门，奏雍和之乐，（自后酌献皆奏雍和之乐。）馔至阶，乐止。祝史各进，跪彻毛血之豆，降自东阶以出。馔升，太祝迎引於阶上，各设於神座前。（笾豆盖幂先彻乃升；簋簠既奠，卻其盖於下。）设讫，太官令以下降复位，太祝还樽所。
率更令引皇太子诣罍洗，乐作，皇太子至罍洗，乐止。左庶子跪取匜，兴，沃水；又左庶子跪取盘，兴，承水；皇太子盥手。中允跪取巾於篚，兴，进，皇太子帨手讫，中允受巾跪奠於篚；遂取爵於篚，兴，进，皇太子受爵。左庶子酌罍水，又左庶子奉盘，皇太子洗爵，中允又授巾皆如初。皇太子拭爵讫，左庶子奠盘匜，中允受巾奠於篚皆如常。
率更令引皇太子，乐作，皇太子升自东阶，乐止。诣先圣酒樽所，执樽者举幂，左庶子赞酌醴齐讫，乐作，率更令引皇太子进先圣神座前，西向跪奠爵，俯伏，兴，率更令引皇太子少退，西向立，乐止。太祝持版进於神座之右，北面跪读祝文曰： 维某年岁次月朔日，子皇太子某（国学云 开元神武皇帝谨遣祭酒某封姓名 。下同。太公仪云 谨遣某官某封 。）敢昭告於先圣孔宣父：惟夫子固天攸纵，诞降生知，经纬礼乐，阐扬文教，馀烈遗风，千载是仰，俾兹末学，依仁游艺。谨以制币牺齐，粢盛庶品，祗奉旧章，式陈明荐，以先师颜子等配座，尚飨。 讫，兴，（太公祝云 爰定六韬，载成七德，功业昭著，生灵攸仰，俾兹末学，克奉旧章 云云， 以张留侯等配 。）皇太子再拜。初读祝文讫，乐作，太祝进，跪奠版於神座，兴，还樽所，皇太子拜讫，乐止。
率更令引皇太子诣先师酒樽所，执樽者举幂，左庶子取爵於坫，进，皇太子受爵，左庶子赞酌醴齐，乐作，率更令引皇太子进先师首座前，北向跪奠爵，俯伏，兴，率更令引皇太子少退，北向立，乐止。（皇太子既奠首座爵，馀座皆斋郎助奠，相次而毕。其亚献终献斋郎助奠亦如之。）太祝持版进於先师神座之左，西面跪读祝文曰： 维某年岁次月朔日，子皇太子某敢昭告於先师颜子等七十二贤：爰以仲春，（仲秋。）率遵故实，敬修释奠於先师孔宣父。惟子等或服膺圣教，德冠四科，或光阐儒风，贻范千载。谨以制币牺齐，粢盛庶品，式陈明荐，从祀配神，尚飨。 讫，兴，（齐太公配座张留侯等祝云 惟子等宣扬武教，光赞韬钤，大济生灵，贻范千载 云云。）皇太子再拜。初读祝文讫，乐作，太祝进，跪奠版於神座，兴，还樽所，皇太子拜讫，乐止。
率更令引皇太子诣东序西向立，乐作。太祝各以爵酌上樽福酒，合置一爵，一太祝持爵授左庶子，左庶子奉爵北向进，皇太子再拜受爵，跪祭酒，啐酒，奠爵，兴。太祝各帅斋郎进俎，太祝跪减先圣及先师首座前三牲胙肉，（皆取前脚第二骨。）加於俎。又以笾取稷黍饭，兴。以胙肉各共置一俎上，又以饭共置一笾。太祝以饭笾授左庶子，左庶子奉饭北向进，皇太子受以授左右。太祝又以俎授左庶子，左庶子以次奉进，皇太子每受以授左右。讫，皇太子跪取爵，遂饮卒爵。左庶子进受爵以授太祝，太祝受爵复於坫。皇太子俯伏，兴，再拜，乐止。率更令引皇太子，乐作，皇太子降自东阶，还版位西向立，乐止。
文舞出，鼓柷，作舒和之乐，出讫，戛敔，乐止。武舞入，鼓柷，作舒和之乐，立定，戛敔，乐止。
初皇太子将复位，谒者引国子祭酒（国学谒者引司业，下仿此。太公仪引亚献。）诣罍洗，盥手洗爵讫，谒者引祭酒升自东阶，诣先圣酒樽所，执樽者举幂，祭酒酌盎齐讫，武舞作。谒者引祭酒进先圣神座前，西向跪奠爵，兴，谒者引祭酒少退，西向再拜。谒者引祭酒诣先师酒樽所，取爵於坫，执樽者举幂，祭酒酌盎齐，谒者引祭酒进先师首座前，北向跪奠爵，兴，谒者引祭酒少退，北向再拜讫，谒者引祭酒诣东序西向立。太祝各以爵酌罍福酒，合置一爵，一太祝持爵进祭酒之左，北向立。祭酒再拜，受爵，跪祭酒，遂饮卒爵。太祝进受爵，复於坫。祭酒兴，再拜。谒者引祭酒降复位。
初祭酒献将毕，谒者引司业（国学谒者引博士，下仿此。太公仪引终献。）诣罍洗，盥洗讫，升酌盎齐终献，如亚献之仪。讫，谒者引司业降复位，武舞止。
太祝等各进，跪彻豆，兴，还樽所。（彻者，笾豆各一少移於故处。）奉礼曰： 赐胙。 赞者唱： 众官再拜。 在位者及学生皆再拜。（已饮福者不拜。）永和之乐作，率更令前启： 再拜。 退复位。皇太子再拜。（国学无率更令至再拜，太公仪同国学。）奉礼曰： 众官再拜。 在位者及学生皆再拜，乐一成止。
率更令前启： 请就望瘗位。 率更令引皇太子就望瘗位，西向立。（国学谒者引祭酒，太公仪引初献。）奉礼帅赞者转就瘗埳东北位。初在位者将拜，太祝各执篚进神座前，跪以篚取币，降自西阶，诣瘗埳，以币置於埳讫，奉礼曰： 可瘗。 埳东西厢各四人窴土。半埳，率更令前启： 礼毕。 （国学、太公仪进初献之左白云。）
率更令引皇太子出门，还便次，乐作，（国学谒者遂引祭酒出，无率更下至乐作，太公仪同。）皇太子出门，乐止。中允进受笏，侍卫如常仪。（国学无皇太子出门等仪，太公仪同。）谒者、赞引各引亚献以下以次出。初白礼毕，奉礼帅赞者还本位。赞引引御史、太祝以下俱复执事位，立定，奉礼曰： 再拜。 御史以下皆再拜讫，赞引引出。学生以次出。其祝版燔於斋坊。
讲学（国学仪无，齐太公同。）
皇太子既入便次，改服常服，执经、侍讲、执读、执如意等及三馆学官并服公服，学生仍青衿服，馀皆常服。掌仪帅赞者先入就位。谒者各引群官及学生等次入就位。
左庶子版奏： 外办。 皇太子乘舆出便次，（若须乘马，临时听进止。）侍卫如常仪，至学堂后，降舆，升自北阶，即座坐。（左右侍卫量人从升。太傅、少傅各就座坐。）掌仪曰： 再拜。 赞者承传，群官及学生等在位者皆再拜。（执经不拜。）
左庶子跪奏： 请令执经等升。 俯伏，兴。又左庶子称： 令曰诺。 左庶子退，降诣西阶下，立於执经等之前，北面宣令曰： 执经以下并升坐。 应坐者皆再拜。（执经不拜。）通事舍人引执经以下升，各就座坐。（其升坐者皆脱履如式。）讫，执读读所讲经，执经释义讫，执如意者以如意授侍讲，侍讲兴受，进诣论议座，北面问所疑，执经为通之。讫，兴，退以如意授执者，退还本座。执如意者以如意次授诸侍讲者，皆如上仪。
总讫，左庶子跪奏： 礼毕。 群官皆起，通事舍人各引降复堂下位。皇太子降座，降自北阶，入学堂后便次。群官以次出。执经以下改服常服。（学生仍青衿服。）
还宫
皇太子既入便次，左庶子版奏： 请解严。 （将士不得辄离部伍。）皇太子改服公服，停便次一刻顷，搥一鼓为一严，有司转仗卫於还涂如来仪。二刻顷，又搥二鼓为再严，左庶子版奏： 请中严。 国子祭酒以下学生以上并出，就学外道左奉辞。三刻顷，又搥三鼓为三严，仆进轺车於门外如常。
左庶子版奏： 外办。 皇太子乘舆出次，至学门外降舆乘车，侍卫如常。左庶子奏请及车右升降、侍臣上马、文武陪从皆如来仪。车动，鼓吹振作如式。至国子祭酒以下奉辞处，权停车，国子祭酒以下皆再拜，通事舍人承令宣劳及拜皆如常。车至城隅，鼓吹止。过庙，鼓吹作，至延喜门，鼓吹止。入延喜门，铙吹作。至重明门，宫官文武俱下马，皇太子乘车入，太傅少傅还。皇太子至殿门，回车南向。左庶子跪奏： 请降车。 俯伏，兴。皇太子降车，乘舆入，侍臣从。至閤门，左庶子版奏： 请解严。 将士还本所。
皇太子束脩（国学束脩附）
束帛一篚，（五匹。）酒一壶，（二斗。）脩一案，（五脡。）
其日平明，皇太子服学生之服，（学生青衿服。国学仪并言学生，下仿此。）至学门外。博士公服，执事者引立於学堂东阶下，西面。相者引皇太子（国学赞礼者引学生，下仿此。）立於门外之东，西面。（不自同於宾客。）陈束帛、壶酒、脯案於皇太子之西南，当门北向，重行西上。
将命者出立於门西，东向曰： 敢请事。 皇太子少进曰： 某方受业於先生，敢请见。 将命者入告。博士曰： 某也不德，请皇太子无辱。 （若已封王则云 请王无辱 。学生云 请子无辱 。下仿此。）将命者出告。皇太子曰： 某不敢为仪，敢固请。 将命者入告。博士曰： 请皇太子就位，某敢见。 将命者出告。皇太子曰： 某不敢以视宾客，请终赐见。 将命者入告。博士曰： 某辞不得命，敢不从。 将命者出告。
执篚者以篚东面授皇太子，皇太子执篚。博士降俟於东阶下，西面。相者引皇太子，执事者奉壶酒脩案以从。皇太子入门而左，诣西阶之南，东面。奉酒脩者立於皇太子西南，东面北上。皇太子跪奠篚，再拜。博士答再拜。皇太子还避，遂进，跪取篚，相者引皇太子进博士前，东面授币；奉壶酒脩案者从奠於博士前。博士受币，执事者取酒脩币以东。相者引皇太子立於阶间近南，北面。奉酒脩者出。皇太子拜讫，相者引皇太子出。


刑法八
宽恕（殷汉后汉宋大唐）
汤出野，见张网四面者，汤曰： 嘻！尽之矣。 乃去其三面，祝曰： 欲左，左；欲右，右。不用命，入吾网。 诸侯闻之曰： 汤德至矣！及禽兽。 乃叛桀而归汤。
汉文帝二年，制曰： 今法有诽谤訞言之罪，是使众臣不敢尽情，而上无由闻过失也。将何以来远方之贤良？其除之！人或咒诅上，以相约而后相谩，（谩，欺也。初为要约，共行咒诅，后相欺诳，中道而止，无实事。）吏以为大逆，其有他言，吏又以为诽谤。此细人之愚，无知抵死。自今有犯此者，勿听治。 时将相皆旧功臣，少文多质，惩秦恶政，务在宽厚，耻言人过。化行天下，告讦之俗易。（讦，面相斥罪也。）吏安其官，人乐其业，风流笃厚，禁网疏阔。文帝选张释之为廷尉，罪疑者予民，（从轻断之。）是以刑罚大省，至於断狱四百，（谓普天之下重罪者。）有刑措之风。感齐女子淳于缇萦言，除肉刑。（具肉刑议。）
景帝之初，制曰： 孝文皇帝除诽谤，去肉刑宫刑，罪人不孥，德侔天地。然加笞与重罪无异，（重罪，谓死刑。）幸而不死，不可为人。（谓不能自起居。）其定律：笞五百曰三百，笞三百曰二百。 犹尚不全。 自今吏及诸有秩，受其官属所监、所行、所将，（行谓按察也，音下更反。）其与饮食计偿费，勿论 。（计所费而偿其直，勿论罪。）罢磔曰弃市。（先是，诸死刑皆磔之於市，今罢之，若妖逆则磔之，磔，谓张其尸也。其刑具刑制上篇。）
宣帝制曰： 自今子首匿父母，妻匿夫，孙匿大父母，皆勿论。（凡首匿者，言为谋首而藏罪人。）其父母匿子，夫匿妻，大父匿孙，罪殊死，皆上请廷尉以闻。
元帝柔仁好儒，见宣帝多用文法吏，以刑名绳下，（刘向别录云，申子学号刑名。刑名者，以名责实，尊君卑臣，崇上抑下。宣帝好观其君臣篇。绳谓弹治。）大臣杨惲、盖宽饶等坐刺讥语而诛。尝侍燕从容言： 陛下持刑太深，宜用儒生。 宣帝作色曰： 汉家自有制度，本以霸王道杂之。奈何纯任德教，用周政乎！（姬周之政。）且俗儒不达时宜，好是古非今，使人眩於名实，（眩，乱视。）不知所守，何足委任。 乃叹曰： 乱我家者，太子也！ 及即位，下诏曰： 法令者，欲其难犯而易避也。今律令烦多，自典文者不能分明，而欲罗元元之不逮，岂刑中之意哉！其议律令可蠲除轻减。
成帝河平中，诏曰： 甫刑云： 五刑之属三千，大辟之罚其属二百。 （甫刑，即周书吕刑也。初为吕侯，号曰吕刑，后改为甫侯，故又称甫刑。）今大辟之刑千有馀条，律令烦多，百有馀万言，奇请他比，日以益滋。（奇请，谓常文之外，主者别有所请以定罪也。他比，谓引他类以比附之，稍增律条也。奇，居宜反。）其与中二千石、二千石、博士及明习律令者，议减死刑及可蠲除约省者，令较然易知，条奏。 有司无仲山甫将明之材，（自有司以下，史家之言。诗大雅之言，王有诰命，即仲山甫将之；国有不善事，则仲山甫明之也。将，行也。）不能因时广宣主恩，建立明制，但钩摭微细，毛举数事，以塞诏而已。（毛举，言举毫毛之事。塞，当也。）是以大议不立。议者或曰，法难数变，此庸人不达，疑塞理道者也。（塞，谓不通。）
班固曰： 自建武、永平，人亦新免兵革之祸，有乐生之虑，与高、惠之间同，而政在抑强扶弱，朝无威福之臣，邑无豪桀之侠。以口率计，断狱少於成、哀之间什八，可谓清矣。（十少其八。）然而未能称意比崇於古者，以其疾未尽除，而刑本不正也。
后汉章帝初，尚书陈宠上疏曰： 今断狱者急於篣格酷烈之痛，执宪者繁於诋欺放滥之文，或因公行私，以逞威福。 帝纳宠言，每事务於宽厚。其后遂诏有司，绝钻钻诸惨酷之科，（说文曰： 钻，铁鋷也。 其炎反。鋷音陟叶反。钻，膑刑，谓钻去膑骨也。）解妖恶之禁，除文致之请谳五十馀事。（文致，谓前人无罪，文饰致於法中。）是后人俗和平，屡有嘉瑞。初，宠曾祖父咸，成、哀閒以律令为尚书，平帝时，王莽篡位，父子相与归乡里，闭门不出入，乃收藏其家律令书文，皆壁藏之。咸性仁恕，常戒子孙曰： 为人议法，当依於轻，虽有百金之利，慎无与人重比。 故世谓陈氏持法宽平也。元和三年，廷尉郭躬家世掌法，务在宽平，决狱断刑多依矜每附经典，事从轻恕，活者甚众。宠复钩校律令条法，溢於甫刑者除之，（钩，犹动也，音工侯反。溢，出也。）曰： 臣闻礼经三百，威仪三千，（礼记曰： 礼经三百，曲礼三千。 郑玄注曰： 礼篇多亡，本数未闻。 ）故甫刑大辟二百，五刑之属三千。礼之所去，刑之所取，（去礼之人，刑以加之，故曰取也。）失礼则入刑，相为表里者也。今律令，死刑六百一十，耐罪千六百九十八，（耐者，轻刑之名。）赎罪以下二千六百八十一，溢於甫刑者千九百八十九，其四百一十大辟，千五百耐罪，七十九赎罪。汉兴以来，三百二年，宪令稍增，科条无限。又律有三家，其说各异。宜令三公、廷尉平定律令，应经合义者，可使大辟二百，耐罪、赎罪二千八百，并合为三千，悉删除其馀，令与礼相应，以易万人视听，以致刑措之美，传之无穷。 会宠得罪，遂罢。
宋文帝元嘉中，王弘为卫将军，辅政，上疏曰： 同伍犯法，无士人不罪之科，然每至诘谪，辄有请诉。若常垂恩宥，即法废不行；依事纠责，则物以为苦。谓宜更其制，使得优苦之衷。又主守偷五匹，常偷四十匹，并加大辟，议者咸以为重。宜进主守偷十匹，常偷五十匹死，四十匹降以补兵。既得小宽人命，亦足以为惩戒。 从之。
大唐高祖初至京师，革隋峻法，约为十二条，杀人、劫盗、背军、叛逆者死，馀并蠲除之。及受禅，诏宰相刘文静因开皇律令而损益之，尽删大业苛惨之法，制五十三条，务存宽简，以便於时。
及太宗初，令公卿更议绞刑之属五十条，免死，唯断其右趾，应死者多蒙全活。太宗寻又矜其受刑之苦，谓萧瑀曰： 前代不行肉刑久矣，今断人右趾，念其受痛，意甚不忍。 瑀曰： 古之肉刑，乃死刑之外。陛下於死刑之内，降从断趾，便是以生易死，足为宽法。 上曰： 朕意以为如此，故欲行之。又有上书言此非便，公可更思之。 其后，蜀王府法曹参军裴弘献上疏驳律，遂令参掌删改之。於是与房玄龄等建议，以为古肉刑既废，制为死、流、徒、杖、笞凡五等，以备五刑，今复设刖足，是为六刑。减死意在於宽，加刑又如烦峻。与八座定议奏闻。於是又除断趾法，改为加役流三千里，居作二年。殿中监卢宽持私药入尚食厨，所司议当重刑。上曰： 衹是错误不解。 遂赦之。二年三月，大理少卿胡演进每月囚帐，上览焉。问曰： 其閒罪亦有情可矜，何容皆以律断？ 对曰： 原情宥罪，非臣下所敢。 上谓侍臣曰： 古人云： 鬻棺之家，欲岁之疫。 匪欲害於人，利於棺售故耳。今法司覆理一狱，必求深刻，欲成其考。今作何法，得使平允？ 王珪奏曰： 但选良善平恕人，断狱允当者，赏之，即奸伪自息。 上曰： 古者断狱，必讯於三槐九棘之官。今三公九卿，即其职也。自今大辟罪，皆令中书、门下四品以上及尚书议之。 后大理引囚过，次到岐州刺史郑善果。上谓演曰： 如郑善果等，官位不卑，纵令犯罪，不可与诸囚同例。自今三品以上犯罪，不须将身过朝堂听进止。 又旧条，兄弟分后，荫不相及，连坐俱死，祖孙配没。会有同州人房强，弟任统军於岷州，以谋反伏诛，强当从坐。太宗尝录囚徒，悯其将死，为之动容，顾谓侍臣曰： 刑典仍用，盖风化未洽之咎。愚人何罪，而肆重刑乎？用刑之道，当审事理之轻重，然后加之以刑罚。何有不察其本而一概加诛，非所以恤刑重人命也。然反逆有二：一为兴师动众，二为恶言犯法。轻重有差，而连坐皆死，岂朕情之所安哉！ 更令百僚详议。於是玄龄等复定议曰： 按礼，孙为王父尸；按令，祖有荫孙之义。然则祖孙亲重，兄弟属轻。应重反流，合轻翻死，据礼论情，深为未惬。今定律：祖孙与兄弟缘坐，俱配没。其以恶言犯法不能为害者，情状稍轻，兄弟免死，配流为允。 从之。自是比古死刑，殆除其半。据隋代旧律，减大辟入流者九十二条，减流入徒者七十一条。其当徒之法，唯夺一官。除名之人，仍同士伍。凡削苛去惨、变重为轻者，不可胜纪。又制： 在京见禁囚，刑部每月一奏。从立春至秋分，不得奏决死刑。其大祭祀及致斋日、朔望、上下弦、二十四气、雨未晴、夜未明、断屠日月及假日，并不得奏决死刑。 因大理丞张蕴古、交州都督卢祖尚并以忤旨诛斩，帝寻追悔，遂下制，凡决死刑，虽令即杀，二日中五覆奏，下诸州三覆奏。（初，河内人李好德风疾瞀乱，有妖妄之言，诏大理丞张蕴古按其事。蕴古奏好德颠病有徵，法不当坐。理书侍御史权万纪劾蕴古贯属相州，好德兄厚德为其刺史，情在阿纵。又，卢祖尚固辞交州。并处斩。既而悔之，遂有此制。）上又曰： 古之行刑，君为彻乐减膳。朕廷无恒设之乐，莫知何彻，然对食即不啖酒肉。自今以后，令尚食相知，刑人日勿进酒肉。内教坊及太常，并宜停教。曹司断狱，多据律令，虽情在可矜，而不敢违法，守文定罪，或恐有冤。自今门下覆理，有据法合死而情在可宥者，宜录状奏。 自是全活者甚众。其五覆奏，决以前一日一覆奏，决日又三覆奏。唯犯恶逆者，一覆而已。著之於令。四年十一月，制： 决罪人不得鞭背。 （太宗以暇日开明堂图，见五藏之系，咸附背脊，乃叹曰： 夫箠者，刑之最轻者也。死者，生之至重者也。岂容犯最轻之刑而或致死？自古帝王不悟，不亦悲夫！ 即日遂有此制。）六年十二月，上亲录囚徒，放死罪三百九十人归於家，令明年秋来就刑。其后，应期毕至，诏悉原之。
高宗即位，遵贞观故事，务在恤刑。尝问大理卿唐临在狱系囚之数，临对曰： 见囚五十馀人，唯二人合死。 上以囚数全少，甚喜也。总章二年五月，上以常法外先决杖一百者，多致殒毙，乃下诏曰： 别令於律外决杖一百者，前后总五十九条，内有盗窃及蠹害尤甚者。今量留十二条，自馀四十七条，并宜停废。
武太后长寿三年五月敕： 贬降官并令於朝堂谢之，仍容三五日装束。至任日，不得别摄馀州县官，亦不得通计前后劳考。
开元十年六月敕： 自今以后，准格敕应合决杖人，若有便流移左贬之色，杖讫，许一月内将息，然后发遣。其缘恶逆、指斥乘舆者，临时发遣。 二十五年，刑部断狱，天下死罪唯有五十八人。大理少卿徐峤上言： 大理狱院，由来相传杀气太盛，鸟雀不栖，至是有鹊巢其树。 於是百僚上表贺，以为几至刑措。天宝元年二月敕： 官吏准律应犯枉法赃十五匹合绞者，自今以后，特加至二十匹。仍即编诸格律，著自不刊。 六载正月敕： 自今以后，所断绞、斩刑者，宜削除此条，仍令法官约近例，详定处分。
论曰：圣唐刑名，极於轻简。太宗文皇帝降隋氏大辟刑百六十三条入流、入徒免死，其下递减唯轻。开辟以来，未有斯比。如罪恶既著，制命已行，爱惜人命，务在哀矜，临於剿绝，仍令数覆。获罪自然引分，万姓由是归仁，感兹煦妪，藏於骨体。虽武太后革命二纪，安禄山倾陷两京，西戎侵轶，贼泚窃发，皇舆巡狩，宇内忧虞，亿兆同心，妖氛旋廓，刑轻故也。国家仁深德厚，固可侔於尧舜，夏殷以降，无足徵矣。
囚系（夏殷周）
周易旅卦曰： 山上有火，旅。君子以明慎用刑，而不留狱。 月令曰： 命有司修法制，缮囹圄，去桎梏。
夏桀不循祖法而为虐政，召汤，囚之夏台。
殷纣立，无道，囚文王於羑里。
周官司寇： 凡害人者，寘之圜土，弗使冠饰，而加明刑焉。任之以事，而收教之。能改者，上罪三年而舍，中罪二年而舍，下罪一年而舍。其不能改而出圜土者，杀。虽出，三年不齿。（害人，为百姓害者。寘，置也。弗使冠饰者，著黑幪，若古之象刑。明刑者，书其罪於大方版，著其背。任之以事，若今罚作也。舍，释也。出，谓逃亡也。反於中国者，舍之还乡里也。）凡囚者，上罪梏拲而桎，中罪桎梏，下罪梏。王之同族拲，有爵者桎，以待弊罪。 （凡囚者，谓非盗贼，自以他罪拘者。拲者，两手共一木。桎梏者，两手各一木，在手曰梏，在足曰桎。中罪不拲，手足各一木；下罪又去桎。王同族及命士以上，虽有上罪，或拲或桎而已。弊，断也。拲音居勇反。弊音必势反。）
舞紊（汉梁北齐）
汉武帝以张汤为廷尉，所治即上意所欲罪，予监吏深刻者；即上意所欲释，予监吏轻平者。所治即豪，必舞文巧诋；（诋，诬也。）即下户羸弱，时口言 虽文致法，上裁察 。於是往往释汤所言。（下户羸弱，汤欲佐助，虽具文奏之，而又口奏，言虽律令之文合致此罪，听上裁察，盖为此人希恩宥也。於是上得汤此言，往往释其人罪，非未奏之前口豫言之也。）迁御史大夫。时大兴兵伐匈奴，县官空虚。汤排富商大贾，出告缗令，鉏豪强并兼之家，舞文巧诋以辅法。（辅，助也。以巧诋助法，言不公平。）文书盈於几阁，典者不胜遍睹，是以郡国承用者駮，（不晓其指，用意不同。）或罪同而论异，奸吏因缘为市，（弄法而受财，若市买之交易。）所欲活则傅生，所欲陷则予死比，（傅读曰附。）议者咸冤伤之。杜周为廷尉，其治大抵仿张汤，（仿，依。）而善候伺。上所欲挤者，因而陷之；上所欲释，久系待问而微见冤状。客有谓周曰： 君为天下决平，不循三尺法，专以人主意指为狱，狱者固如是乎？ 周曰： 三尺安出哉？前主所是著为律，后主所是疏为令；当时为是，何古之法乎！
梁武帝敦睦九族，优借朝士，有犯罪者，皆讽臣下屈法申之。百姓有罪，即按以法。其缘坐老幼不免，一人亡逃，则举家质作。人既穷急，奸宄益深。后帝亲南郊，秣陵老人遮帝曰： 陛下为法，急於黎庶，缓於权贵，非久长之术。诚能反是，天下幸甚。 帝锐意儒雅，疏简刑法，自公卿大臣，咸不以鞫狱为意。奸吏招权，巧文弄法，货贿成市，多致枉滥。大率二岁刑以上，岁至五千人。是时徒居作者具五任，其无任者著斗械。（任，即保。）若疾病，权解之。是后囚徒或有优剧。大同中，皇太子在春宫视事，见而愍之，乃上疏曰： 臣奉敕权视京师杂事，窃见南北郊坛、材官、车府、太官下省、左装等处，并启请四五岁以下轻囚，助充使役。自有刑均罪等，愆目不异，而甲付钱署，乙配郊坛。钱署三所，於事为剧；郊坛六处，在役则优。今听狱官详其可否，舞文之路，自此而生。公平难遇其人，流泉易启其齿，将恐玉科重轻，全关墨绶；金书去取，更由丹笔。愚谓宜详立条制，以为永准。
北齐武成帝河清中，有司奏上齐律。其不可为定法者，别制权令二卷，与之并行。后平秦王高归彦谋反，须有约罪，律无正条，於是遂有别条权格，与律并行。大理明法，上下比附，欲出则附依轻议，欲入则附从重法，奸吏因之，舞文出没。至於后主，权幸用事，有不附之者，阴中以法。纲纪紊乱，卒至於亡。
峻酷（殷秦汉梁后魏北齐后周隋大唐）
三苗作五虐之刑，杀戮无辜，爰始淫为劓、刵、椓、黥。（始为截人耳鼻，椓阴黥面，以加无辜，故曰五虐。）
殷纣为炮格之刑，（膏铜柱，下加之以炭，令有罪者行焉，名曰炮格之刑。）又醢九侯，脯鄂侯。周西伯献洛西之地，以请除炮格之刑，纣许之。后淫乱不止，比干死争，纣曰： 吾闻圣人之心有七窍。 剖而观之。诸侯皆叛。
秦孝公纳卫鞅说，变法令，舍人无验者坐之，弃灰於路者刑，步过六尺者罚。初，令之作也，一日临渭决囚七百馀人，渭水尽赤。（具刑制上。）
始皇专任狱吏，燕人卢生窃叹曰： 帝亲幸狱吏，乐以行杀为威，天下畏罪持禄，莫敢尽忠。上不闻过而日骄，下慑伏谩欺以取容。 始皇闻之，怒曰： 诸生在咸阳者，吾使廉问，或为妖言以乱黔首。 於是使御史悉按问诸生。诸生传相告引，乃自诬，犯禁者四百六十馀人，皆坑之。三十六年，有坠星下东郡，至地为石。或刻其石曰： 始皇死而地分。 帝闻之，遣御史逐问，莫服，尽取石旁舍者诛之，因燔其石。
胡亥以赵高为郎中令，更法律令，有罪者相坐收族，胡亥从之。群臣诸公子有罪，令高治之。杀大臣蒙毅等，公子十二人戮死尸於市，十公主磔死於杜，财物没入县官，馀相连坐者不可胜数。时山东群盗大起，不能禁。胡亥责李斯，斯惧，乃阿意，以书对曰： 夫贤主必能行督责之术，则人不犯。故韩子曰： 慈父有败子，而严家无格虏。  胡亥悦，行督责益严，刑者相半，死人成积於市。以杀人多者为忠臣。丞相去疾及李斯，与将军冯劫谏胡亥，以寇盗并起，皆苦於转戍，且止阿房作者。胡亥曰： 君不能禁盗，又欲罢先帝所为，何以在位？ 遂下之吏。去疾、劫曰： 将相不辱。 皆自杀。高因谮李斯子由为三川守，与盗通。令高按问斯。高诈为御史十辈，往讯斯，斯以实对，辄令榜掠。斯急，上书，高令弃之不奏。后胡亥使人验斯，斯惧如前使者，乃诬伏。遂具斯五刑，腰斩咸阳市，夷三族。
汉义纵，河东人也。以鹰击毛鸷为治，（言如鹰隼之击，奋毛羽执取飞鸟也。）为定襄太守。纵至，掩定襄狱中重罪二百馀人，及宾客昆弟私入相视者亦二百馀人。纵壹切捕鞫，曰 为死罪解脱 。（壹切皆捕之也。及为解脱死罪，尽杀之。）是日，皆报杀四百馀人。（奏请得报而论杀。）郡中不寒而栗。竟坐事诛。
严延年为河南太守，其治务在摧折豪强，扶助贫弱。贫弱虽陷法，曲文以出之；其豪桀侵小民者，以文内之。（饰文而入之为罪。）众人所谓当死者，一朝出之；所谓当生者，诡杀之。（诡违正理而杀之。）吏民莫能测其意深浅，战栗不敢犯禁。按其狱，皆文致不可得反。（致，至密也。言其文案整密也。反音幡。）吏忠尽节者，厚遇之如骨肉，皆亲乡之，出身不顾，以是治下无隐情。然疾恶太甚，中伤者多，尤巧为狱文，善史书，所欲诛杀，奏成於手，中主簿亲近史不得闻知。奏可论死，奄忽如神。冬月，传属县囚，会论府上，（总集郡府而论杀。）流血数里，河南号曰 屠伯 。竟以政治不道，弃市。初，延年母从东海来，到雒阳，適见报囚。（奏报行决也。）母大惊，便止都亭，不肯入府。延年出至都亭谒母，母闭閤不见。延年免冠顿首閤下，良久，母乃见之，因数责延年： 幸得备郡守，专治千里，不闻仁爱教化，有以全安愚民，顾乘刑罚多刑杀人，（顾，反也。乘，因也。）欲以立威，岂为民父母意哉！天道神明，人不可独杀。（言多杀人者，己亦当死。）我不意当老见壮子被刑戮也。（言素意不自谓如此。）行矣！去女东归，扫除墓地耳。 （言待其丧至也。）遂去。归郡，见昆弟宗人，复为言之。后岁馀，果败。东海莫不贤智其母。
王温舒为河内太守。先为广平都尉时，皆知河内豪奸之家。及往，以九月至，令郡具私马五十匹，为驿自河内至长安。设方略，捕郡中豪猾，相连坐千馀家。上书请大者至族，小者乃死，家尽没入偿赃。奏行不过二日，得可，事论报，至流血十馀里。河内皆怪其奏，以为神速。尽十二月，郡中无犬吠之盗。温舒竟坐诛。
尹赏为长安令。长安中奸猾浸多，闾里少年群辈杀吏，受赇报仇，相与探丸为弹，（为弹丸，作赤、白、黑三色，而共探取之。）得赤丸者斫武吏，得黑者斫文吏，白者主治丧；（其党与有为吏及他人所杀者，则主其丧事。）城中薄暮尘起，剽劫行者，死伤横道，枹鼓不绝。（枹，击鼓椎也，音孚。）赏以三辅高第选守长安令，得一切便宜从事。赏至，修治长安狱，穿地深方各数丈，致令辟为郭，（致，谓积累也。令辟，〈鹿瓦〉砖也。郭，谓四周之内也。致，读如本字，又音缀。令音零。辟音避历反。）以大石覆其口，名为 虎穴 。乃部户曹掾史，与乡吏、亭长、里正、父老、伍人，（五家为伍。伍人者，各其同伍之人也。）杂举长安中轻薄少年恶子，（恶子，不承父母教命者。）无市籍商贩作务，而鲜衣凶服被铠扞持刀兵者，悉籍记之，（凶服，危险之服也。铠，甲也。扞，臂衣也。籍记，为名籍以记之。）得数百人。赏一朝会长安吏，车数百两，分行收捕，皆劾以为通行饮食（上荫，下嗣。）群盗。赏亲阅，见十置一，（置，放也。）其馀尽以次内虎穴中，百人为辈，覆以大石。数日一发视，皆相枕藉死，便舆出，瘗寺门桓东，（瘗，埋也。旧亭传於四角面百步筑土四方，上有屋，屋上有柱出，高丈馀，有大板贯柱四出，名曰桓表。县所治夹两边各一桓。陈、宋之俗言桓声如和，今犹谓之和表。即华表。）楬著其姓名，（楬，杙也。椓杙於瘗处而书死者名也。楬音竭，杙音弋，字并从木。）百日后，乃令死者家各发取其尸。
王莽居摄，翟义、刘信起兵，莽讨败之，夷三族，诛及种嗣，至皆同坑，以棘五毒并葬之。其后陈良、终带叛入匈奴，莽求得，行焚如之刑，烧杀之。及天下兵起，董忠反，莽败之。莽令剉忠，收其家族，以醇醯毒药、尺白刃、丛棘埋之。
梁元帝即位於江陵。帝素苛刻，及周师至，狱中死囚且数千人，有司请皆释之，以充战士。帝不许，并令棒杀之。事未行，而城陷。
后魏太武帝太平真君十一年六月，诛司徒崔浩。清河崔氏无远近，及范阳卢氏、太原郭氏、河东柳氏，皆浩之姻亲，尽夷其族。初，崔浩修国史，标立石铭，刊国记。浩本书事备而不典，既刊在衢路，往来行者以为言，事遂闻发。浩及秘书郎吏以下数百人尽死。浩之将诛也，幽絷，置之槛内，送於平城南，使卫士数十人溲（疏有反）其上，呼声嗷嗷，闻於行路。自宰司之被害，未有如浩之甚。
文成帝太安四年，始设酒禁。是时，年穀屡登，士人多因酒致酗讼，或议王政，故一切禁之，酿、酤、饮斩，吉凶宾亲，则开禁有日程。增置内外候官，伺察诸曹、外部州镇，至有微服杂乱於府寺閒，以求百官疵失。其所穷理，有司苦加讯测，而多相诬逮，辄劾以不敬。诸司官赃二丈，皆斩。又增律七十九章，门房之诛十有三，大辟三十五，刑六十二。
秦州刺史于洛侯为政，贪酷安忍。部人当炽夺人吕胜胫缠一具，洛侯辄鞭当炽一百，截其右腕。又王陇客刺杀王羌奴、王愈二人，依律罪死而已。洛侯生拔陇客舌，刺其本，并刺胸腹二十馀疮。陇客不堪苦痛，随刀战动，乃立四柱，磔其手足，命将绝，始斩其首，支解四体，分悬道路。见之者无不伤楚叹愕，合州惊震，人怀怨愤。又王元寿等一时反叛。有司纠劾。孝文帝诏使者於州常刑人处宣告兵人，然后斩洛侯以谢百姓。
北齐文宣帝自六年之后，遂以功业自矜，酷暴昏狂，任情喜怒。为大镬、长锯、剉、碓之属，并陈於庭，意有不快，则手自屠裂，或命左右脔啖，以逞其意。时杨遵彦秉政，乃命宪司先定死罪囚，置於仗卫之中，帝欲杀人，则执以应命，谓之供御囚。经三月不杀者，则免其死。帝尝幸金凤台，受佛戒，多召死囚，编籧篨为翅，令之飞下，谓之放生，坠皆致死，帝以为欢。时有司折狱，又皆酷法，讯囚则用车辐拱杖，夹指压踝，又立之烧犁耳上，或使以臂贯烧车釭，既不胜其苦，皆致诬伏。
后周宣帝性残忍暴虐，自在储贰，恶其叔父齐王宪及王轨、宇文孝伯等。及即位，并先诛戮。由是内外不安，俱怀危惧。其后，荒淫日甚，恶闻其过，诛杀无度，疏斥大臣。又数行肆赦，为奸者皆轻犯刑法，政令否塞，下无適从。於是又广刑书要制，而更峻其法，谓之刑经圣制。宿卫之官，一日不直，罪至削除。逃亡者皆死，而家口籍没。上书字误者，科其罪。又作礔礰车，以威妇人。其决人罪，云与杖者，即百二十；云多打者，即二百四十，名曰 天杖 。帝既酣饮过度，有下士杨文祐因歌曰： 朝亦醉，暮亦醉。日日恒常醉，政事日无次。 郑译奏之，帝怒，命赐杖二百四十而致死。后更命中士皇甫猛歌，猛又讽谏，郑译又奏之，又赐猛杖百二十。是时下自公卿，内及妃后，咸加捶楚，上下愁恐焉。
隋文帝性猜忌，素不悦学，既任智而获大位，因以文法自矜，明察临下。恒令左右觇内外，小有过失，则加以重罪。又患令史赃污，因私使人以钱帛遗之，得犯立斩。每於殿廷打人，一日之中，或至数四。尝怒问事挥楚不甚，即令斩之。十年，尚书左仆射高颎、理书侍御史柳彧等谏，以为朝堂非杀人之处，殿廷非决罚之地。帝不纳。颎等乃尽诣朝堂请罪，曰： 陛下子育群生，务在去弊，而百姓无知，犯者不息，致陛下决罚过严。皆臣等不能有所裨益，请自退屏，以避贤路。 帝於是顾谓领左右都督田元曰： 吾杖重乎？ 元曰： 重。 问其状，元举手曰： 陛下杖大如指，捶楚人三十者，比常杖数百，故多致死。 帝不怿，乃令殿内去杖，欲有决罚，各委所由。后楚州行参军李君才上言，帝宠高颎过甚，上大怒，命杖之，而殿内无杖，遂以马鞭笞杀之。自是殿内复置杖。未几怒甚，又於殿廷杀人，兵部侍郎冯基固谏，帝不从，竟於殿廷行决。帝亦寻悔，宣慰冯基，而怒群僚之不谏者。开皇十六年，有司奏合川仓粟少七千石，命斛律孝卿鞫问其事，以为主典所窃。复令孝卿驰驿斩之，没其家为奴婢，鬻粟以填之。是后盗边粮者，一斗以上皆死，家口没官。十七年，诏又以所在官人，不相敬惮，多自宽纵，事难克举。诸有殿失，虽备科条，或据律乃轻，论情则重，不即决罪，无以惩肃。其诸司属官，若有愆犯，听於律外斟酌决杖。於是上下相驱，迭行捶楚，以残暴为幹能，以守法为懦弱。是时，帝意每尚惨急，而奸回不止。又定盗一钱弃市法，闻见不告者坐至死。自此四人共盗一榱桷，三人同窃一瓜，事发即时行决。有数人劫执事而谓之曰： 吾岂求财者邪？但为枉人来耳。而为我奏至尊，自古以来，体国立法，未有盗一钱而死也。而不为我以闻，吾更来，而属无类矣。 帝闻之，为停盗取一钱弃市之法。帝尝发怒，六月棒杀人。大理少卿赵绰固争曰： 季夏之月，天地成长庶类，不可以此时诛杀。 帝报曰： 六月虽曰生长，此时必有雷霆。天道既於炎阳之时震其威怒，则天而行，有何不可？ 遂杀之。帝猜忌益甚，臣僚用法尤峻。御史以元正日不劾武臣衣剑之不齐者，或以白帝，帝谓之曰： 尔为御史，何纵舍自由？ 命杀之。谏议大夫毛思祖谏，又杀之。左领军府长史考校不平，将作寺丞以课麦〈麦肙〉迟晚，武库令以署庭荒芜，独孤师以私受蕃客鹦鹉，帝察知，并亲临斩决。仁寿中，用法益峻，帝既喜怒不常，不复依准科条。时杨素正被委任，素又禀性高下，公卿股栗，不敢措言。素於鸿胪少卿陈延不平，蕃客馆庭中有马屎，又庶仆毡上樗蒲，旋以白帝，皆於西市棒杀，而搒捶陈延，殆至於毙。大理寺丞杨远、刘子通等，性爱深文，每随衙奏狱，能顺帝旨。帝大悦，并遣於殿庭三品行中供奉。每有诏狱，专使主之，候帝所不快，则按以重抵，无殊罪而死者不可胜原。远又能附杨素，每於涂中接候，而以囚名目白之，皆随素所为轻重。其临终赴市者，莫不涂中呼枉，仰天而哭。
炀帝大业中，外征四夷，内穷嗜欲，兵革岁动，赋敛滋繁。穷人无告，聚为盗贼。帝乃更立严刑，敕天下窃盗以上，罪无轻重，不待闻奏，皆斩。百姓转相群聚，攻剽城邑，诛罚不能禁。帝以盗不息，乃益肆淫刑。九年，又诏为盗者籍没其家。自是群贼大起，郡县官人又各擅威福，生杀任情矣。及杨玄感反，帝诛之，罪及九族。其尤重者，行轘裂枭首之刑，或磔而射之，命公卿以下脔啖其肉。百姓怨嗟，天下大溃。
贝州刺史厙狄士文至州，发擿奸隐，长吏尺布斗粟之赃，无所宽贷。得千馀人而奏之，悉配防岭南，亲戚相送，哭泣之声遍於州境。至岭南，遇瘴疠死者十八九，於是父母妻子唯哭士文。士文闻之，令人捕捉，捶挝盈前，而哭者弥甚。有京兆韦焜为贝州司马，河东赵达为清河令，二人并苛刻，唯长史有惠政。时人为之语曰： 刺史罗刹暴，司马蝮蛇瞋，长史含笑判，清河生吃人。 士文竟坐免。
田式为襄州总管，专以立威为务，每视事於外，必盛气以待其下，官属股栗，无敢仰视。有犯禁者，虽至亲昵，无所容贷。其女婿京兆杜宁，自长安省之，式诫宁无出外。宁久之不得还，窃上楼瞻眺，以畅郁思。式知之，笞宁五十。其所使奴，尝诣式白事，有虫上其衣衿，挥袖拂去之。式以为慢己，立即棒杀之。或僚吏奸赃，部内劫盗者，无问轻重，悉禁地牢中，寝处粪秽，令其苦毒，自非身死，终不得出。每赦书到州，式未暇省读，先召狱卒，杀重囚，然后宣示百姓。其刻暴如此，由是除名为百姓。
王文同为恒山郡守。有一人豪猾，每持长吏长短，前后守令咸惮之。文同下车，闻其名，召而数之。令左右刳木为大橛，埋之於庭，出尺馀，四角各埋小橛。令其人踣心於木橛上，缚四支於小橛，以棒殴其背，应时溃烂。郡中大骇，吏人相视慑气。及炀帝征辽东，令文同巡察河北诸郡。文同见有沙门斋戒菜食者，以为妖妄，皆收系狱。至河閒，召诸郡官人，小有迟违者，辄覆面於地，箠杀之。有沙门相聚讲论，及长老共为佛会者数百人，文同以为结聚惑众，斩之。又悉裸僧尼，验有淫状非童男女者数千人，复将杀之。百姓号哭於路，诸郡惊骇，各奏其事。帝闻而大怒，遣使者达奚善意驰锁之，斩於河閒，以谢百姓。雠人剖其棺，脔其肉而啖之，斯须咸尽。
大唐武太后临朝，属徐敬业、越王贞等起兵，遂立威刑，以服天下，将移神器，渐引酷吏，务令深文。长寿年，有上书人言岭表流人有阴谋逆者，乃遣司刑评事万国俊就按之，若得反状，便行斩决。国俊至广州，遍召流人，拥之水曲，以次加戮，三百馀人一时并命。然后锻炼，曲成反状。仍更诬奏云： 诸道流人，咸有怨恨。若不推究，为变非遥。 太后又命摄监察御史刘光业、王德寿、鲍思恭、王处贞、屈贞筠等，分往剑南、黔中、安南、岭南等六道按鞫流人。光业诛九百馀人，德寿诛七百人，其馀少者不减数百人，亦有杂犯及远年流人枉及祸焉。
时周兴、来俊臣等，相次推究大狱。乃於都城丽景门内，新置推事使院，时人谓之 新开狱 。俊臣又与侍御史侯思止、王弘义、郭霸、李敬仁，评事康暐、卫遂忠等，招集告事者数百人，共为罗织，以陷良善。前后枉遭杀害者，不可胜数。又造告密罗织经一卷，其意旨皆网罗前人，织成反状。俊臣每鞫囚，无问轻重，多以醋灌鼻。禁地牢中，或盛之於瓮，以火圜绕炙之，兼绝其粮饷，至有抽衣絮以啖之者。又作大枷，凡有十号：一曰定百脉，二曰喘不得，三曰突地吼，四曰著即承，五曰失魂胆，六曰实同反，七曰反是实，八曰死猪愁，九曰求即死，十曰求破家。又令寝处粪秽，备诸苦毒。有制书宽囚徒，俊臣必先遣狱卒尽杀重囚，然后宣示。自是海内凶惧，道路侧目。
天授二年正月，御史中丞知大夫事李嗣贞以来俊臣等用法严酷，上疏曰： 臣闻陈平事汉祖，谋疏楚君臣，乃用黄金五万斤，行反閒之术。项王果疑臣下，陈平反閒遂行。今告事纷纭，虚多实少，当有凶慝。焉知必无陈平，先谋疏陛下君臣，后谋良善？陛下昨语臣云： 我比来已作此意。 便是愚臣管测，先天而天不违。至如罗织之徒，即疏閒之渐。陈平反閒，其远乎哉？王制曰： 凡制刑决狱，以成告於正，正听之，以狱成告於大司寇，大司寇听之棘木之下，与孤卿大夫、公、侯、伯、子、男以狱成告於王，王命三公参听之，三公以狱成又告於王，王三宥之，然后制刑。 臣窃见比日狱官一单车使推讫，万事即定，法家随断，轻重不推，或有临时便决，不待闻奏。此权由臣下，非审慎之法，傥有冤滥，何由可知？况乎九品之官，专命推覆，操杀生之柄，窃人主之威，按覆既不在秋官，省审复不由门下，事非可久，物情骇惧。老子云： 国之利器，不可以示人。 今若假此威权，便是窥国家利器也，不可不慎。 麟台正字陈子昂上书曰： 臣闻之，圣人出，必有驱除，盖天人之符，应休命也。日者东南微孽，敢谋乱常，陛下顺天行诛，罪恶咸服，岂非上天意欲彰陛下神武之功哉！而执事者不察天心，以为人意，恶其首乱倡祸，法合诛屠，将息奸原，穷其党与，遂使陛下大开诏狱，重设严刑，冀以惩创，劝於天下，大或流血，小御魑魅。今朝廷惶惶，莫能自固，海内倾听，以相惊恐。愚臣昧焉，窃恐非五帝、三王伐罪吊人之意也。顷年以来，伏见诸方告密，囚累百千辈。大抵所告，以扬州为名，及其穷竟，百无一实。遂使奸臣之党，快意相雠，睚眦之嫌，则称有密，一人被讼，百人满狱，使者推捕，冠盖如市。咸谓陛下爱一人而害百人，天下喁喁，莫知宁所。伏愿念之，即天下幸甚。 京兆府万年县主簿徐坚上疏曰： 臣闻书有五听之道，虑失实情也；令著三覆之奏，恐致虚枉也。比见有敕，勘当反逆，命使者得实便决杀。人命至重，不可再生，倘万分之中有一不实，欲诉无路，怀枉谁明，饮恨吞声，赤族从戮，岂不痛哉！此不足肃奸逆而明刑典，適所以长威福而生疑惧。臣愿绝此处分，依法覆奏，则死者甘伏，知泣辜之恩；生人欢悦，见详刑之意。
圣历元年，武太后谓侍臣曰： 往者来俊臣等推按刑狱，朝臣递相牵引，咸承反逆。中閒疑有枉滥，更遣近臣就狱亲问，皆得手状，承引不虚。近日俊臣死后，更无闻有反者，然则以前就戮者，不有冤滥者邪？ 夏官侍郎姚元崇对曰： 比破家者，皆是枉错自诬，告者持以为功，天下号为罗织，甚於汉之党锢。陛下令近臣就狱问者，近臣亦不自保，何敢动摇？今日以后，臣以微躯及一门百口保见在内外官更无反者。乞陛下得告状收掌，不须推问。 太后大悦曰： 以前宰相皆顺成其事，陷朕为淫刑之主。 太后颇悟。於是监察御史魏靖上疏曰： 来俊臣身处极法，以其罗织良善。臣闻郭霸自刺而唱快，万国俊被遮而遽亡。霍献可临终，膝拳於顶；李敬仁将死，舌至於脐。皆众鬼满庭，群妖横道，唯徵集应，若响随声。备在人传，不为虚说。伯有昼见，殆无以过。此亦罗织之一据也。倘使平反者数人，众共详覆来俊臣等所推大狱，庶邓艾获申於今日，孝妇不滥於昔时，恩涣一流，天下幸甚。 於是制缘来俊臣、丘神勣等所推鞫人身死籍没者，令三司重检勘，有冤滥者，并皆雪免矣。
中宗神龙元年制： 以丘神勣、来子珣、周兴、万国俊、来俊臣、鱼承晔、王景昭、索元礼、傅游艺、王弘义、张知默、裴籍、焦仁亶、侯思止、郭霸、李敬仁、皇甫文备、陈嘉言、刘光业、王德寿、王处贞、屈贞筠、鲍思恭等，自垂拱以来，多枉滥杀人者，所有官爵，并令追夺。 於是天下称庆。
开元格
周朝酷吏来子珣、（京兆府万年县。）万国俊、（荆州江陵县。）王弘义、（冀州。）侯思止、（京兆府。）郭霸、（舒州同安县。）焦仁亶、（蒲州河东县。）张知默、（河南府缑氏县。）李敬仁、（河南府河南县。）唐奉一、（齐州金节县。）来俊臣、周兴、丘神勣、索元礼、曹仁悊、王景昭、裴籍、李秦授、刘光业、王德寿、屈贞筠、鲍思恭、刘景阳、王处贞。（以上检州贯未获及。）
右二十三人，残害宗支，毒陷良善，情状尤重，身在者宜长流岭南远处。纵身没，子孙亦不许仕宦。
陈嘉言、（河南府河南县。）鱼承晔、（京兆府栎阳县。）皇甫文备、（河南府缑氏县。）傅游艺。
右四人，残害宗支，毒陷良善，情状稍轻，身在者宜配岭南。纵身没，子孙亦不许近任。
敕依前件
开元十三年三月十二日


食货四
赋税上（唐殷周秦汉魏晋宋）
古之有天下者，未尝直取之於人。其所以制赋税者，谓公田什之一及工商衡虞之入，税以供郊庙社稷、天子奉养、百官禄食也，赋以给车马甲兵士徒赐予也。言人君唯於田及山泽可以制财贿耳。其工商虽有技巧之作，行贩之利，是皆浮食不敦其本，盖欲抑损之义也。古者，宅不毛有里布，地不耕有屋粟，人无职事出夫家之征。言宅不毛者出一里二十五家之泉，田不耕者出三家之税粟，人虽有閒无职事，犹出夫税家税。夫税者谓田亩之税，家税者谓出士徒车辇给徭役也。盖皆罚其惰，务令归农。是故历代至今，犹计田取租税。古者人君上岁役不过三日，是故历代至今，虽加至二十日，数倍多古制，犹以庸为名。既免其役，日收庸绢三尺，共当六丈，更调二丈，则每丁壮当两匹矣。夫调者，犹存古井田调发兵车名耳，此岂直敛人之财者乎！什一者，天下之正中，多乎则大桀小桀，寡乎则大貊小貊。故什一行而颂声作，二不足而硕鼠兴。古之圣王以义为利，不以利为利，宁积於人，无藏府库，百姓不足，君孰与足。是故钜桥盈而殷丧，成皋溢而秦亡。记曰： 人散则财聚，财散则人聚。 此之谓也。汉武攘四夷，平百越，边用益广，杼轴其空。於是置平籴，立均输，起漕运，兴盐铁，开鬻爵，设榷酤，收算缗，纳杂税，更造钱币，蕃货长财。虽经费获济，而下无聊矣。夫文繁则质衰，末盈则本亏，反散淳朴之风，导成贪叨之行，是以恶其启端也。贤良文学，辩论甚详，然处昇平之代，是古则理高；居多务之时，非今则事阙。一臧一否，故悉存焉。
陶唐制：冀州，厥赋唯上上错。（孔安国曰： 赋谓土地所生，以供天子。上上，第一。错，杂。杂出第二之赋。 ）兖州，厥赋贞，（贞，正也。州第九，赋正与九相当。）厥贡漆、丝，厥篚织文。（地宜漆林，又宜桑蚕。织文，锦绮之属，盛之筐篚而贡。）青州，厥赋中上，（第四。）厥贡盐、絺，海物惟错，（絺，细葛。错，杂，非一种。）岱畎丝、枲、铅、松、怪石，（畎，谷也。怪异好石似玉者。岱山之谷出此五物，皆贡之。）厥篚檿丝。（檿桑蚕丝中琴瑟弦。檿，於敛反。）徐州，厥赋中中，（第五。）厥贡惟土五色，（王者封五色土为社，建诸侯，则各割其方色土与之，使立社。焘以黄土，苴以白茅。茅取其絜，黄取王者覆四方。）泗滨浮磬，淮夷蠙珠暨鱼，（泗水涯水中见石，可以为磬。蠙珠，珠名，淮夷二水出蠙珠及美鱼。）厥篚玄纤缟。（玄，黑缯。缟，白缯。纤，细也。纤在中，明二物皆细。）扬州，厥赋下上上错，（赋第七，杂出第六。）厥贡惟金三品，（金、银、铜。）瑶琨筱簜，（瑶琨皆美玉。筱，竹箭。簜，大竹。）齿革羽毛惟木，（齿，象牙。革，犀皮。羽，鸟羽。毛，旄牛尾。木，楩梓豫章。）厥篚织贝，（织，细纻。贝，水物。）厥包橘柚锡贡。（小曰橘，大曰柚，其所包裹而致者。锡命乃贡，言不常。）荆州，厥赋上下，（第三。）厥贡羽、毛、齿、革，惟金三品，杶、榦、栝、柏，（榦，柘也。柏叶松身曰栝。）砺、砥、砮、丹，（砥细於砺，皆磨石也。砮，石中矢镞。丹，朱类。）惟箘、簵、楛，三邦底贡厥名，（箘、簵，美竹。楛，中矢榦。三物皆出云梦之泽。近泽三国常致贡之，其名天下称善。）包（橘柚。）〈匚斩〉菁、茅，（匦，匣也。菁以为菹，茅以缩酒。）厥篚玄纁、玑、组，（此州染玄纁色善，故贡之。玑，珠类。组，绶类。）九江纳锡大龟。（尺二寸曰大龟，出九江水中。龟不常用，锡命而纳之。）豫州，厥赋错上中，（赋第二，又杂出第一。）厥贡漆、枲、絺、纻，厥篚纤纊，（纊，细绵。）锡贡磬错。（治玉石曰错，治磬错。）梁州，厥赋下中三错，（赋第八，杂出第七第九，三等也。）厥贡璆、铁、银、镂、砮、磬，（璆，玉名。镂，刚铁也。）熊、罴、狐、貍织皮。（贡四兽之皮，织金罽。）雍州，厥赋中下，（第六。）厥贡惟球、琳、琅玕。（球、琳皆玉名。琅玕，石似珠。）禹定九州，量远近制五服，任土作贡，分田定税，十一而赋，万国以康。故天子之国内五百里甸服：（为天子服理田。）百里赋纳总，（禾稿曰总，供饲马。）二百里纳铚，（所铚刈谓禾穗。）三百里纳秸服，（秸，稿也。服稿役。）四百里粟，五百里米。（所纳精者少，粗者多。）其外五百里曰侯服：（侯，候也。斥候而服事。）百里采，（供王事，不主一。）二百里男邦，（男，任也。）三百里诸侯。（同为王者斥候。）又其外五百里曰绥服：（服王者政教。）三百里揆文教，（度王者文教而行之。）二百里奋武卫。（奋武卫，天子所以安也。）又其外五百里曰要服：（要束以文教。）三百里夷，（守平常之教。）二百里蔡。（蔡，法也。法三百里而差简。）又其外五百里曰荒服：（言荒，又简略。）三百里蛮，（以文德蛮来之，不制以法。）二百里流。（流、移也，言政教随其俗。尧命禹理水，因别九州，遂定贡赋。虞舜之化，及夏禹革命，不闻改作，盖因也。）
殷以天子之地，百里之内以供官。千里之内曰甸，以为御。千里之外曰流，设方伯以为属。公田藉而不税，（税，均取也。）七十而助。（助者，藉也，借力理公田也。）是以其求也寡，其供也易。降及辛纣，暴虐，厚赋以实鹿台，大敛以积巨桥。
周武王既诛纣，发其财，散其粟，反其失而人安。於是分九畿，方千里曰王畿。其外曰侯畿，（亦曰服。）其贡祀物。又外曰甸畿，其贡嫔物。（任嫔以女事，贡布帛。）又外曰男畿，其贡器物。（任土以饬材事。）又外曰采畿，其贡服物。（絺纊也。）又外曰卫畿，其贡财物。（龟贝之具。）又外曰蛮畿，又外曰夷畿，要服也，其贡货物。（丝枲。）又外曰镇畿，又外曰藩畿，（藩，限也。自侯、甸、男、采、卫、蛮、夷、镇、藩，各相去五百里为限。其来朝之岁，具礼朝觐篇也。）此荒服也，（具职官封建篇。）谓之蕃国，世一见，各以其所贵宝为贽。司徒职，以岁时登其夫家之众寡，辨其可任者。国中自七尺以及六十，野自六尺以及六十有五皆征之。其舍者：国中贵者、贤者、能者、服公事者、老者、疾者皆舍。以岁时入其书。（郑玄曰： 登，成也，定也。国中，城郭中也。郑司农云： 征之者，给公上事也。舍者，谓有复除舍不收役事也。贵者，谓若今宗室及关内侯皆复也。服公事者，谓若今吏有复除也。老者，谓若今八十、九十复羡卒也。疾者，谓若今癃不可事者，复之。 玄谓入其书者，言於大司徒。 ）凡任地，国宅无征，园廛二十而一，近郊十一，远郊二十而三，甸、稍、县、都皆无过十二。唯其漆林之征二十而五。（征，税也，言征者以供国政也。任地，谓任土地以起税赋也。国宅，凡官所有宫室吏所治者也。周税轻近而重远，近者多役也。园廛亦轻之者，廛无穀，园少利也。）凡宅不毛者有里布，凡田不耕者出屋粟，凡民无职事者出夫家之征。（宅不毛者，谓不树桑麻也，罚以一里二十五家之泉。空田者，罚以三家之税粟，以供吉凶二服及丧器也。民虽有閒无职事者，犹出夫税、家税也。夫税者，百亩之税。家税者，出士徒车辇给徭役。）掌国中及四郊之人民六畜之数，以任其力，待其政令，以时徵其赋。（自廛里至远郊也，掌六畜数者，农事之本也。赋谓九赋及九贡。）凡任民，任农以耕事，贡九穀。任圃以树事，贡草木。任工以饬材事，贡器物。任商以市事，贡货贿。任牧以畜事，贡鸟兽。任嫔以女事，贡布帛。任衡以山事，贡其物。任虞以泽事，贡其物。（贡草木，谓葵、韭、果、蓏之属。）凡庶民不畜者祭无牲，不耕者祭无盛，不树者无椁，不蚕者不帛，不绩者不縗。（掌罚其家事也。盛，黍稷也。椁，周棺也。不帛，不得衣帛也。不縗，丧不得衣縗也。皆所以耻不勉也。）又因其比邻，以五人为伍，五伍为两，四两为卒，五卒为旅，五旅为师，五师为军，以起军旅，以作田役。夫役人岁不过三日。任其土，所以纪地宜也。分五服，设九畿，所以别远近也。五人为伍，所以知众寡也。因井庐以定赋税，税谓公田什一及工商衡虞之入也。（赋谓计口发财，税谓收其田入也。什一，谓什取其一也。工商衡虞虽不垦殖，亦取其税者，工有伎巧之作，商有行贩之利，衡虞取山泽之财产。）赋谓供车马甲兵士徒之役，充实府库赐予之用。税给郊社宗庙百神之祀，天子奉养百官禄食庶事之费。皆因其所工，不求其所拙。农人纳其获，工女效其织，是以黔首安本而易赡，下足而上有馀也。
鲁宣公十五年，初税亩。公羊传曰： 初者何？始也。税亩者何？履亩而税也。（宣公无恩信於民，民不肯尽力於公田，故履践按行，择其善亩穀最好者税取之。）初税亩何以书？讥。何讥尔？讥始履亩而税也。何讥乎始履亩而税？（据用田赋，不言初亦不言税亩。）古者什一而藉。（什一以借民力，以什与民，自取其一为公田。）古者曷为什一而藉？（据数非一。）什一者，天下之中正也，什一行而颂声作矣。 （颂声者，太平歌颂之声，帝王之高致也。春秋经传数万，指意无穷，至此独言颂声作者，民以食为本也。是故圣人制井田之法而口分之，一夫一妇受田百亩，以养父母妻子。五口为一家，公田十亩，即所谓什一而税也。庐舍二亩半。凡为田一顷十二亩半。八家而九顷，共为一井，故曰井田也。）穀梁传曰： 私田稼不善则非吏，（非，责也。吏，田畯也。言吏急民，使不得营私田。）公田稼不善则非民。（民勤私也。）初税亩者，非公之去公田而履亩十取一也，以公之与民为已悉矣。 （悉谓尽其力。）
左传成公元年三月，作丘甲。（周礼：九夫为井，四井为邑，四邑为丘。丘十六井，出戎马一匹，牛三头。四丘为甸，甸六十四井，出长毂一乘，戎马四匹，牛十二头，甲士三人，步卒七十二人。此甸所赋。今鲁使丘出之，讥重敛，故书。）
哀公十二年春，用田赋。公羊传曰： 何以书？（据当赋税，为何书。）讥。何讥尔？讥始用田赋也。 （田，谓一井之田。赋者，敛取其财物也。言用田赋者，若今汉家敛民钱以田为率矣。不言井者，城郭里巷亦有井，嫌悉赋之。礼，税民公田，不过什一。军赋十井，不过一乘。哀公外慕彊吴，空尽国储，故复用田赋过什一。）公问於有若： 年饥，用不足，如之何？ 对曰： 盍彻乎。 公曰： 二，吾犹不足，如之何其彻也？ 有若曰： 百姓足，君孰与不足；百姓不足，君孰与足。 （古什取一，时什取二。）又问孔子，孔子曰： 薄赋敛则人富。 公曰： 若是，寡人贫矣。 对曰： 恺悌君子，人之父母。未见子富而父贫也。
管子曰： 地之生财有时，人之用力有倦，而人君之欲无穷。以有时与有倦，养无穷之君，而度量不生於其閒，（度量不生，则赋役无限也。）则下上相疾也。
孟献子曰： 畜马乘不察於鸡豚，伐冰之家不畜牛羊，百乘之家不畜聚敛之臣。与其有聚敛之臣，宁有盗臣。此谓国不以利为利，以义为利也。
孟子曰： 夏后氏五十而贡，殷人七十而助，周人百亩而彻。其实皆什一也。彻者，彻也。助者，藉也。诗曰： 雨我公田，遂及我私。 唯助为有公田，由此观之，虽周亦助也。 又曰： 尊贤使能，则天下之士皆悦，而愿立於其朝矣。市廛而不征，法而不廛，则天下之商皆悦，而愿藏於其市矣。（廛，市宅也。古者无征，衰世征之。王制曰： 市廛而不税。 周礼曰： 国宅无征。 法而不廛者，当以什一之法征其地耳，不当征其廛宅也。）关讥而不征，则天下之行旅皆悦，而愿出於其路矣。（言关禁异服异语耳，不征税也。周礼曰 关市之赋 ，司关门之征，犹讥。王制不讥，谓文王以前也。文王亦不征也。）耕者助而不税，则天下之农皆悦，而愿耕於其野矣。（助者，井田什一助佐公家理公田，不横税赋若履亩之类也。）廛无夫里之布，则天下之人皆悦，而愿为之氓矣。 （里，居也。布，钱也。夫，一夫也。周礼曰， 宅不毛者有里布，田不耕者有屋粟 ，凡人无职事者出夫家之征。衰代缘是赋之重。故孟子欲使反古，宽廛夫，去里布，则人皆乐为之也。）
白圭问孟子曰： 吾欲二十而税一，何如？ 孟子曰： 子之道，貊道也。万室之国而一人陶，则可乎？ 曰： 不可。器不足用也。  夫貊，五穀不生，唯黍生之。无城郭宫室宗庙祭祀之礼，无诸侯币帛饔飧，无百官有司，故二十取一而足也。今居中国，去人伦，无君子，如之何其可也？
孙武曰： 夫帝王处四海之内，居五千里之中，焉能尽专其利，是以分建诸侯，以其利而利之，使食其土毛之实，役其民氓之故。赋税无转徙之劳，徭役无怨旷之叹。
魏文侯时，租赋曾倍於常，或有贺者。文侯曰： 今户口不加，而租赋岁倍，此由课多也。譬如彼治冶，令大则薄，令小则厚，治人亦如之。夫贪其赋税不爱人，是虞人反裘而负薪也。徒惜其毛，而不知皮尽而毛无所附。
秦孝公十二年，初为赋。（纳商鞅说，开阡陌，制贡赋之法。）始皇建守，罢侯，贵以自奉。提封之内，撮粟尺布，一夫之役，尽专於己。徂春历秋，往还万里，是所得者至寡，所苦者至大。人用无聊，海内咸怨。夫夏之贡，殷之助，周之藉，皆十而取一，盖因地而税。秦则不然，舍地而税人，故地数未盈，其税必备。是以贫者避赋役而逃逸，富者务兼并而自若。加之以内兴工作，外攘夷狄，收泰半之赋，发闾左之戍，竭天下之资财以奉其政，犹未足以赡其欲也。二世承之，不变其失，反更益之。海内愁怨，遂用溃畔。
汉高帝接秦之敝，诸侯并起，民失作业而大饥馑，凡米石五千。上於是约法省禁，轻田租，什五而税一，量吏禄，度官用，以赋於民。（才取足。）而山川园池市肆租税之入，自天子以至封君汤沐邑，皆各为私奉养，不领於天下之经费。（言各收其所赋税以自供，不入国朝之仓廪府库也。经，常也。）又令贾人不得衣丝乘车，重租税以困辱之。四年八月，初为算赋。（汉仪注： 人年十五以上至五十六出赋钱，人百二十为一算，为治库兵车马。 ）
孝惠元年，减田租，复十五税一。（汉家初十五税一，俭於周，中閒废，今复之。）六年，令女子年十五以上至三十不嫁，五算。（国语：越王句践令国中女子年十七不嫁者，父母有罪，欲人民繁息也。汉律：人出一算，算百二十钱，唯贾人与奴婢倍算。今使五算，罪谪之也。）
孝文人赋四十，丁男三年而一事。（如淳曰： 常赋岁百二十，岁一事。时天下之人多，故出赋四十，三岁而一事。 ）晁错说上，令人入粟得以拜爵，边食足支五岁，可令入粟郡县，足支一岁以上，可时赦，勿收农人租。如此德泽加於万人。帝从其言。后天下充实，乃下诏赐人十二年租税之半。十三年，诏曰： 农，天下之本，务莫大焉。今勤身从事，而有租税之赋，是谓本末者无以异也。（本，农也。末，贾也。言农与贾俱出租，无异也，故除田租。）其於劝农之道未备。其除田之租税。 （其时亦以仓廪丰实之故也。）
孝景帝二年，令人半出田租，三十而税一。时上溢而下有馀。又礼高年，九十者一子不事，八十者二算不事。（一子不事，蠲其赋役。二算不事，免二口之算赋。）令天下男子年二十始傅。（旧法二十三，此二十，更为异制。）
孝武即位，董仲舒说上曰： 古者税民不过什一，其求易供；使民不过三日，其力易足。至秦则不然，用商鞅之法，又加月为更卒，已复为正。一岁屯戍，一岁力役，三十倍於古。（更卒，谓给郡县一月而更者也。正卒，谓给中都官也。率计今人一岁之中，屯戍及力役之事，三十倍多於古也。）田租、口赋、盐铁之利，二十倍於古。（秦卖盐铁贵，故下民受其困也。既收田租，又出口赋，而官更夺盐铁之利。率计令人一岁之中，失其资产，二十倍多於古。）或耕豪民之田，见税什五。（言贫人自无田而耕垦豪富贵家田，十分之中以五输本田主也。）故贫民常衣牛马之衣，而食犬彘之食矣。 建元元年，制：八十复二算，九十复甲卒。（二算，二口之算也。复甲卒，不在革车之赋。）
孝昭始元六年秋七月，罢榷酤官，令民得以律占租。（律，诸当占租者，家长身各以其物占，占不以实，家长不身自书，皆罚金二斤，没入所不自占物及贾钱县官也。颜师古曰： 占谓自隐度其实，定其辞也。占音章赡反。盖武帝时赋敛繁多，律外而取，今始复旧。 ）元凤二年，三辅、太常郡得以菽粟当赋。（太常主诸陵，别治其县，爵秩如三辅郡矣。元帝永光五年，令各属所在郡也。诸应出赋算租税者，皆听以菽粟当钱物也。）四年，三年以前逋更赋未入者，皆勿收；（更有三品：有卒更，有践更，有过更。古者正卒无常人，皆当迭为之。一月一更，是为卒更也。贫者欲得顾更钱者，次直者出钱顾之，月二千，是为践更也。天下人皆直戍边三日，亦名为更，律所谓繇戍也。虽丞相子亦在戍边之调。不可人人自行三日戍，又行者当自戍三日，不可往便还，因便住一岁一更。诸不行者，出钱三百入官，官以给戍者，是谓过更也。此汉初因秦法而行之也。后遂改易，有谪乃戍边一岁耳。）毋收四年、五年口赋。（汉仪注： 民年七岁至十四出口赋钱，人二十三。二十钱以食天子，其三钱者，武帝加口钱以补车骑马。 ）六年，诏曰： 夫穀贱伤农，今三辅减贱，（减，少。）其令以菽粟当今年赋。 元平元年，诏曰： 天下以农桑为本。日者省用，罢不急官，减外徭，耕桑者益众，而百姓未能家给，朕甚愍焉。其减口赋钱。 有司奏请减什三，上许之。
孝宣帝甘露二年，减民算三十。
孝成建始二年，减天下赋钱算四十。（本算百二十，今减四十为八十。）
孝平元始元年，诏天下女徒已论归家，顾出钱月三百。（谓女徒论罪已定，并放归家，不亲役之，但令一月出钱三百以顾人也。）
王莽篡位，下令曰： 汉氏减轻田租，三十而税一，常有更赋，罢音皮癃咸出，（虽老病者皆复出口算也。）而豪民侵陵，分田劫假。（分田，谓贫者无田而取富人田耕种，共分其所收也。假亦谓贫人赁富人之田也。劫者，富人劫夺其税，侵欺之也。）厥名三十，实什税五也。富者骄而为邪，贫者穷而为奸，俱陷於辜，刑用不措。今更名天下之田曰王田。 又以周官税人，凡田不耕为不殖，出三夫之税。城郭中宅不树艺者为不毛，出三夫之布。（树艺谓种果木及蔬菜也。）人浮游无事，出夫布一匹，其不能出者，冗作县官，衣食之。（冗，散。）又分裂州郡，改职作官。边兵二十馀万，仰县官衣食，用度不足，数横敛赋。又一切调上公以下诸有奴婢者，率一口出钱三千六百，天下愈愁。
后汉光武建武中，田租三十税一。有产子者复以三年之算也。明帝即位，人无横徭，天下安宁。时穀贵，尚书张林上言： 穀所以贵，由钱贱故也。可尽封钱，一取布帛为租，以通天下之用。 从之。
魏武初平袁绍邺都，令收田租亩粟四升，户绢二匹，绵二斤，馀不得擅兴。
晋武帝平吴之后，制户调之式：丁男之户，岁输绢三匹，绵三斤，女及次丁男为户者半输。其诸边郡或三分之二，远者三分之一。夷人输賨（在公反）布，户一匹，远者或一丈；不课田者输义米，户三斛，远者五斗，极远者输算钱，人二十八文。
成帝咸和五年，始度百姓田，取十分之一，率亩税米三升。是后频年水旱，田税不至。咸康初，算田税米，空悬五十馀万斛，尚书诸曹以下免官。
哀帝即位，乃减田租，亩收二升。
孝武帝太元二年，除度定田收租之制。王公以下口税三斛，唯蠲在役之身。八年，又增税米口五石。（前燕慕容皝在柳城，以牧牛给贫家，田於苑中，公收其八，二分入私。有牛无地者，亦田苑中，公收其七，三分入私。记室参军封裕谏曰： 且魏晋虽道消之代，犹削百姓不至於七八。将官牛田者，官得六分，百姓得四分，私牛而得田者，与中分，百姓安之，人皆悦乐。臣犹曰非明王之道。 蜀李雄赋丁岁穀三斛，女丁半之，调绢不过数丈，绵数两。事少役稀，百姓富实，门闾不闭，无相侵盗矣。）
宋文帝元嘉中，始兴太守徐豁上表曰： 武吏年满十六，便课米六十斛，十五以下至十三，皆课三十斛，一户内随丁多少，悉皆输米。且十三岁儿，未堪田作，或是单迥，便自逃匿，户口岁减，实此之由。宜更量课限，使得存立。今若减其米课，虽有交损，考之将来，理有深益。 诏善之也。
孝武帝大明五年，制天下人户岁输布四匹。


礼八十一开元礼纂类十六吉礼十三
诸州祭社稷（诸县祭社稷附）
前三日，刺史（县则县令，下仿此。）散斋於别寝二日，致斋於厅事一日。亚献以下应祭之官，散斋二日各於正寝，致斋一日皆於坛所。（上佐为亚献，录事参军及判司为终献。若刺史及上佐有故，并次差摄之。县则丞为亚献，主簿及尉通为终献。若县令以下有故，并以次差，不足则州官及比县充。）诸从祭之官，各清斋於公馆一日。（从祭官，刺史未出之前，先赴祭所。斋皆如别仪。）
前二日，本司先修除坛之内外，（其坛方二丈五尺，高三尺，四出阶，三等。）为瘗埳二於坛西门之外道北，南向。（县埳於坛北，方深足容物。）设刺史次於社坛西门之外道北，南向。（县令同。）诸祭官以下次於刺史次西北，俱南向，以东为上。
前一日晡后，本司帅其属守社稷坛四门，去壝九十步所（县七十步。）禁止行人。本司设刺史位於北门之内道西，南向。（若刺史有故，摄祭初献位於亚献之前，东面。县令位同。）设亚献、终献位於社稷坛西北。设掌事者位於西门之内道北，俱每等异位，东向南上。设赞唱者位於终献东北，东面南上。设州官位於祭官掌事者之北，东面。（县从祭官位同。）府官位於东方，当州官，西面，俱重行南上。（县无府官以下至此。）设望瘗位於埳北，南向东上。设门外位：祭官以下於西门之外道南，州官於祭官之南，俱重行北面，以东为上。（县从祭官位同。）府官於东门之外道南，重行北面，以西为上。（祭器之数，每座樽二、笾八、豆八、簋二、簠二、俎三，羊豕及腊各一俎。县同。）掌事者以樽坫升自西阶，各设於坛上西北隅，配座之樽在西，俱南向东上，皆加勺幂。社稷皆爵一，配座皆爵四，各置於坫。设洗於社坛北陛之西，去坛三步所，南向；罍水在洗西，加勺幂，篚在洗东，北肆，实爵六、巾二，加幂；执樽罍洗篚者各位於樽罍洗篚之后。
祭日未明，烹牲於厨。（祝以豆二取牲血。）夙兴，掌馔者实以祭器。（牲体羊豕皆载右胖。前脚三节肩臂臑，节一段，皆载之。后脚三节，节一段，去下一节，载上肫胳二节。又取正脊、脡脊、横脊、短胁、正胁、代胁各二骨以并。馀皆不设。簋实黍稷，簠实稻粱。笾实石盐、乾鱼、枣、栗、榛、菱、芡、鹿脯。豆实韮菹、醓醢，菁菹、鹿醢，芹菹、兔醢，笋菹、鱼醢。若土无者，各以其类充之。）本司帅掌事者以席入自西门，诣坛西阶升，设社稷神座各於坛上近南，北向。又设后土氏神座於社神之左，后稷氏神座於稷神之左，俱东向，席皆以莞。
质明，诸祭官及从祭之官各服其服。（祭官服祭服。从祭之官应公服者公服，非公服者常服。）本司帅掌事者入实樽罍。（每座樽二，一实玄酒为上，一实醴齐次之。）祝版各置於坫。祝以币各置於篚，与血豆俱设於馔所。（社稷之币皆用黑，各长丈八尺。）赞唱者先入就位。祝与执樽罍篚者入自西门，当社坛北重行南向，以东为上。立定，赞唱者曰： 再拜。 祝以下皆再拜。执樽者升自西阶，立於樽所。执罍篚者各就位。诸祝诣社坛，升自西阶，行扫除讫，降，诣稷坛，升，行扫除如社坛之仪，降，行扫除於下讫，皆就位。
刺史将至，（县则县令将至。下仿此。）赞礼者引祭官及从祭之官与掌事者俱就门外位。刺史至，参军事引之次。赞唱者先入就位。（县令，赞礼者引。下仿此。）刺史停於次少顷，服祭服出次，参军事引刺史入自西门，就位南向；参军事立於刺史之东，少退，南向。赞礼者引祭官以下及从祭之官以次入就位。（凡导引者，每曲一逡巡。）立定，赞唱者曰： 再拜。 刺史以下皆再拜。
参军事少进刺史之左，西面白： 请行事。 退复位。本司帅执馔者奉馔陈於西门之外。祝以币授刺史，参军事引刺史自北阶升社坛，南向跪奠币於社神座前讫，兴，少退，再拜。祝又以币授刺史，参军事引刺史升稷坛，南向跪奠币於稷神座如社坛之仪讫，参军事引刺史降复位。
本司引馔入，社稷之馔升自北阶，配座之馔升自西阶，诸祝迎引於坛上，设於神座前。（笾豆，盖幂先彻乃升；簋簠既奠，卻其盖於下。笾居右，豆居左，簋簠居其閒。羊豕二俎横而重於右，腊特於左。）本司与执馔者降自西阶，复位，诸祝各还樽所。
参军事引刺史（县，赞礼者引县令。下同。）诣罍洗，执罍者酌水，执洗者跪取盘，兴，承水，刺史盥手，执篚者跪取巾於篚，兴，进，刺史帨手讫，执篚者受巾，跪奠於篚；遂取爵兴以进，刺史受爵，执罍者酌水，刺史洗爵，执篚者又取巾於篚，兴，进，刺史拭爵讫，受巾，奠於篚，奉盘者跪奠盘，兴。参军事引刺史自社坛北阶升，诣社神酒樽所，执樽者举幂，刺史酌醴齐。参军事引刺史诣社神座前，南向跪奠爵，兴，少退，南向立。祝持版进於神座之右，西向跪读祝文曰： 维某年岁次月朔日，子某官姓名敢昭告於社神：惟神德兼博厚，道著方直，载生品物，含养庶类。谨因仲春，（仲秋。）祗率常礼，恭以制币牺齐，粢盛庶品，备兹明荐，用申报本，以后土句龙氏配神作主，尚飨。 （县祝文以下并同。）讫，祝兴，刺史再拜，祝进跪奠版於神座，兴，还樽所。刺史拜讫，参军事引刺史诣配座酒樽所，取爵於坫，执樽者举幂，刺史酌醴齐，参军事引诣后土氏神座前，西向跪奠爵，兴，少退，西向立。祝持版进於神座之左，南面跪读祝文曰： 爰兹仲春，（仲秋。）厥日惟戊，敬修常事，荐於社神。惟神功著水土，平易九州，昭配之义，实通祀典。谨以牺齐粢盛庶品，式陈明荐，作主侑神，尚飨。 祝兴，刺史再拜，祝进跪奠版於神座，兴，还樽所。刺史拜讫，参军事引刺史进当社神座前，南向立。祝各以爵酌福酒，合置一爵，祝持爵进於刺史之右，东向立。刺史再拜受爵，跪祭酒，啐酒，奠爵，兴。祝帅执馔者以俎进，跪减社神座前胙肉，（各取前脚第二骨。）共置一俎上，兴。祝持俎东向进，刺史受以授左右。刺史跪取爵，遂饮卒爵，祝进受爵，复於坫。刺史兴，再拜。
参军事引刺史降自北阶，诣罍洗盥手洗爵，自稷坛北阶升，诣稷神酒樽所，执樽者举幂，刺史酌醴齐。参军事引刺史诣稷神座前，南向跪奠爵，兴，少退，南向立。祝持版进於神座之右，西面跪读祝文曰： 敢昭告於稷神：惟神播生百穀，首兹八政，用而不匮，功济萌黎。恭以制币牺齐，粢盛庶品，祗奉旧章，备兹瘗礼，以后稷弃配神作主，尚飨。 讫，祝兴，刺史再拜，祝进跪奠版於神座，兴，还樽所。刺史拜讫，参军事引刺史诣配座酒樽所，刺史取爵於坫，执樽者举幂，刺史酌醴齐。参军事引刺史诣后稷氏座前，西向跪奠爵，兴，少退，西向立。祝持版进於神座之左，南面跪读祝文曰： 敢昭告於后稷氏：爰以仲春，（仲秋。）恭修常礼，荐於稷神。惟神功协稼穑，阐修农政，允兹从祀，用率旧章。谨以牺齐粢盛庶品，式陈明荐，作主配神，尚飨。 讫，祝兴，刺史再拜，祝进跪奠版於神座，兴，还樽所。刺史拜讫，参军事引刺史诣稷神座前，南向立，饮福受胙如社坛之仪讫，参军事引刺史降自本阶，还本位。
初刺史献将毕，赞者引亚献诣罍洗盥手洗爵，升献如刺史之仪。（唯不读祝文，不受胙。）亚献将毕，赞礼者引终献诣罍洗盥洗，升酌终献如亚献之仪讫，降复位。
诸祝各进神座前，跪彻豆，兴，还樽所。赞唱者曰： 赐胙，再拜。 非饮福受胙者皆再拜。赞唱者又曰： 再拜。 刺史以下皆再拜。
参军事少进刺史之左，西面白： 请就望瘗位。 参军事引刺史就望瘗位，南向立。祝於神前取币及血寘於埳，赞唱者曰： 可瘗。 埳东西面各二人窴土。半埳，参军事进刺史左白： 礼毕。 遂引刺史出还次，赞礼者引祭官以下次出。诸祝及执樽罍篚者降复掌事位。赞唱者曰： 再拜。 祝以下皆再拜以出。其祝版燔於斋所。
诸州释奠於孔宣父（县释奠附）
前享三日，刺史（县则县令，下仿此。）散斋於别寝二日，致斋於厅事一日。亚献以下应享之官，散斋二日各於正寝，致斋一日於享所。（上佐为亚献，博士为终献。若刺史、上佐有故，并以次差摄；博士有故，取参军以上摄。县丞为亚献，主簿及尉通为终献。县令有故，并以次差充当。县阙则差比县及州官替充。）其日，助教及诸学生皆清斋於学馆一宿。
前享二日，本司扫除内外。又为瘗埳於院内堂之壬地，方深取足容物，南出阶。本司设刺史以下次於门外，随地之宜。
前享一日晡后，本司帅其属守门。本司设三献位於东阶东南，每等异位，俱西面；设掌事位於三献东南，西面北上。设望瘗位於堂之东北，当瘗埳西向。设助教位（县学官位，下仿此。）於西阶西南，当掌事位；学生位於助教之后，俱东面北上。设赞唱者位於三献西南，西面北上。又设赞唱者位於瘗埳东北，南向东上。设三献门外位於道东，每等异位，俱西面；掌事位於终献之后，北上。祭器之数与祭社同。掌事者以樽坫升设於堂上前楹閒，北向；先圣之樽在西，先师之樽在东，俱西上，皆加勺幂；先圣爵一，配座爵四，各置於坫。设币篚於樽所。设洗直东荣，南北以堂深；罍水在洗东，加勺幂；篚在洗西，南肆，实爵三巾二於篚，加幂；执樽罍洗篚者各位於樽罍洗篚之后。
享日未明，烹牲於厨。夙兴，掌馔者实祭器。（其实与祭社同。）本司帅掌事者设先圣神座於堂上西楹閒，东向，设先师神席於先圣神座东北，南向，席皆以莞。
质明，诸享官各服祭服，助教儒服，学生青衿服。本司帅掌事者入实樽罍及币，（每座樽二，一实玄酒为上，一实醴齐次之。礼神之币用白，各长丈八尺。）祝版各置於坫。赞唱者先入就位。祝二人与执樽罍篚者入立於庭，重行，北面西上。立定，赞唱者曰： 再拜。 祝以下皆再拜。执樽罍篚者各就位。祝升自东阶，行扫除讫，降自东阶，各还斋所。
刺史将至，赞礼者引享官以下俱就门外位，助教、学生并入就门内位。刺史至，参军事引之次。（县令，赞礼者引，下仿此。）赞唱者先入就位。祝入升自东阶，各立於樽后。刺史停於次少顷，服祭服出次，参军事引刺史入就位，西向立，参军事退立於左。赞礼者引享官以下次入就位。（凡导引者每曲一逡巡。）立定，赞唱者曰： 再拜。 刺史以下皆再拜。
参军事少进刺史之左，北面白： 请行事。 退复位。祝俱跪取币於篚，兴，各立於樽所。（凡取物者皆跪俯伏而取以兴；奠物则跪奠讫，俯伏而后兴。）本司帅执馔者奉馔陈於门外。参军事引刺史升自东阶，进先圣神座前，西向立；祝以币北向授，刺史受币，参军事引刺史进，西向跪奠於先圣神座前，兴，少退，西向再拜。讫，参军事引刺史当先师神座前，北向立；祝又以币西向授，刺史受币，参军事引刺史进，北向跪奠於先师神座，兴，少退，北向再拜。参军事引刺史降复位。
本司引馔入，升自东阶，祝迎引於阶上，各设於神座前。（笾豆，盖幂先彻乃升；簋簠既奠，卻其盖於下。笾居右，豆居左，簋簠居其閒。羊豕二俎横而重於右，腊特陈於左。）设讫，本司与执馔者降出，祝还樽所。
参军事引刺史诣罍洗，执罍者酌水，执洗者跪取盘，兴，承水，刺史盥手，执篚者跪取巾於篚，兴，进，刺史帨手讫，执篚者受巾，跪奠於篚；遂取爵兴以进，刺史受爵，执罍者酌水，刺史洗爵，执篚者又跪取巾於篚，兴，进，刺史拭爵讫，受巾，跪奠於篚，奉盘者跪奠盘，兴。参军事引刺史升自东阶，诣先圣酒樽所，执樽者举幂，刺史酌醴齐。参军事引刺史诣先圣神座前，西向跪奠爵，兴，少退，西向立。祝持版进於神座之右，北面跪读祝文曰： 维某年岁次月朔日，子刺史（县令，下仿此。）具官姓名敢昭告於先圣孔宣父：惟夫子固天攸纵，诞降生知，经纬礼乐，阐扬文教，馀烈遗风，千载是仰，俾兹末学，依仁游艺。谨以制币牺齐，粢盛庶品，祗奉旧章，式陈明荐，以先师颜子配，尚飨。 祝兴，刺史再拜，祝进跪奠版於神座，兴，还樽所。
刺史拜讫，参军事引刺史，诣先师酒樽所，取爵於坫，执樽者举幂，刺史酌醴齐。参军事引刺史诣先师神座前，北向跪奠爵，兴，少退，北向立。祝持版进於神座之左，西向跪读祝文曰： 敢昭告於先师颜子：爰以仲春，（仲秋。）率遵故实，敬修释奠於先圣孔宣父，惟子庶几具体，德冠四科，服道圣门，实臻壸奥。谨以制币牺齐，粢盛庶品，式陈明献，从祀配神，尚飨。 祝兴，刺史再拜，祝进跪奠版於神座，兴，还樽所。
刺史拜讫，参军事引刺史诣东序，西向立。祝各以爵酌福酒，合置一爵，一祝持爵进刺史之左，北面立。刺史再拜受爵，跪祭酒，啐酒，奠爵，俯伏，兴。祝各帅执馔者进俎，跪减先圣神座前胙肉，（各取前脚第二骨。）共置一俎上。又以笾取稷黍饭，共置一笾。兴，祝先以饭进，刺史受以授执馔者，又以俎进，刺史受以授执馔者。刺史跪取爵，遂饮卒爵，祝进受爵，复於坫。刺史兴，再拜，参军事引刺史降复位。
初刺史献将毕，赞礼者引亚献诣罍洗，盥手洗爵，升献饮福如刺史之仪。（唯不读祝文，亦不受胙。）讫，降复位。初亚献将毕，赞礼者引终献诣罍洗盥洗，升献饮福如亚献之仪。讫，复位。（自此下至燔祝版，如祭社仪，唯祝取币降西阶为异。）
州学生束脩
（束帛一篚，一疋；酒一壶，二斗；脯一案，五脡。县礼同。）
其日平明，学生青衿服至学门，博士公服若儒服立於学堂东阶上，西面。赞礼者引学生立於门东，西面。（不自同於宾客。）陈束帛篚、酒壶、脯案於学生西南，当门北向，重行西上。将命者出，立於门西，东面白： 敢请行事。 学生少进曰： 某方受业於先生，敢请见。 将命者入告。博士曰： 某也不德，请子无辱。 将命者出告。学生曰： 某不敢为仪，敢固以请。 将命者入告。博士曰： 请子就位，某敢见。 将命者出告。学生曰： 某不敢以视宾客，请终赐见。 将命者入告。博士曰： 某辞不得命，敢不从。 将命者出告。执篚者以篚东面授学生。博士降俟於东阶下，西面。赞礼者引学生，执酒脯者从之。学生入门而左，立於西阶之南，东面。执酒脯者立於学生西南，东面北上。学生跪奠篚，再拜。博士答拜，学生还避，遂进，跪取篚。赞礼者引学生进博士前，东面授币，执酒脯者从奠於博士前。博士受币，赞者取酒脯币以东。执酒脯者出。赞礼者引学生立於阶閒近南，北面再拜讫，引出。
诸里祭社稷
前一日，社正及诸社人应祭者各清斋一日於家正寝。（正寝者，谓人家前堂待宾之所。）应设馔之家先修治神树之下。又为瘗埳於神树之北，方深取足容物。掌事者设社正位於稷座西北十步所，东面；诸社人位於其后，东面南上。设祝奉血豆位於瘗埳之北，南向。祭器之数，每座樽酒二并勺一，以巾覆之，俎一，笾二，豆二，爵二，簋二，簠二。（无礼器者，量以馀器充之。）
祭日未明，烹牲於厨。（唯以特豕，祝以豆取牲血，置於馔所。）夙兴，掌馔者实祭器。（牲体载右胖，折节如州县制，分载二俎。其樽，一实玄酒为上，一实清酒次之。笾实枣栗，豆实菹醢，簋实稷黍，簠实稻粱。）掌事者以席入，社神之席设於神树下，稷神之席设於神树西，俱北向。
质明，社正以下各服其服。掌事者以盥水器入，设於神树北十步所，加勺巾二爵一於其下，盛以箱。又以酒樽入，设於神树北近西，社神之樽在东，稷神之樽在西，俱东上南向，（置爵二及祝版於樽下。）执樽者立於樽后。掌事者入实樽酒讫，祝及执樽者（其祝以社人有学识者充之。）入当社神北，南向，以东为上，皆再拜。执酒樽者就樽后立，其执盥者就盥器后立。
赞礼者引社正以下俱就位，立定，赞礼者赞再拜，社正以下皆再拜，祝诣樽所。赞礼者赞再拜，社正以下皆再拜，掌事者以馔入，各设於神座前。（菹醢居前左右箱，黍稷在其閒，俎居其外。）讫，掌事者出。
赞礼者引社正诣盥器所，执盥者酌水，社正洗手，取巾拭手讫，洗爵，拭爵讫，赞礼者引社正诣社神酒樽所，酌酒讫，赞礼者引社正诣社神座前，跪奠爵於馔右，兴，少退，南向立。祝持版进社神座东，西面跪读祝文曰： 维某年岁次月朔日，子某坊（村则云某村，以下准此。）社正姓名合社若干人等，敢昭告於社神：惟神载育黎元，长兹庶物，时属仲春，（仲秋。）日惟吉戊，谨率常礼，恭用特牲清酌，粢盛庶品，祗荐於社神，尚飨。 祝兴，社正以下及社人等俱再拜。
赞礼者引社正诣稷神酒樽所，取爵酌酒讫，赞礼者引社正诣稷神馔前，南向跪奠酒於馔右，兴，少退，南向立。祝持版进於稷神座西，东向跪读祝文曰： 若干人等敢昭告於稷神：惟神主兹百穀，粒此群黎，今仲春吉戊，（秋云仲秋。）谨率常礼，恭以特牲清酌，粢盛庶品，祗荐於稷神，尚飨。 祝兴，社正以下及社人俱再拜。
赞礼者引社正立於社神座前，南向立。祝以爵酌社稷神福酒，合置一爵，进社正之右，社正再拜受酒讫，跪祭酒，遂饮卒爵，祝受爵还樽所，社正兴，再拜。
赞礼者引社正还本位，立定，赞礼者赞再拜，社正及社人俱再拜。讫，祝以血置於埳，埳东西各一人窴土。半埳，赞礼者少前，白： 礼毕。 遂引社正等出。祝与执樽者复当社神位再拜。讫，出其馀馔，社人等俱於此馂，如常会之仪。其祝版燔於祭所。
诸太子庙时享
斋
○戒将
享，有司卜日如别仪。凡应享之官，散斋二日，致斋一日，太乐工人等清斋，并如别仪。
○陈设
前享三日，右校清扫内外，守宫设享官以下次於斋坊之内。
前享二日，太乐令设轩悬之乐於庙庭如式。前享一日，奉礼设享官以下位於东门之内道北，执事位於道南，每等异位，俱重行西向，以北为上。设奉礼位於乐悬东北，赞者一人在南，差退，俱西面。设协律郎位於庙堂之上前楹閒近西，东向。设太乐令位於乐悬之间，北向。设门外位：享官以下皆於东门外道南，每等异位，北向西上。
前享一日，晡前三刻，庙令帅府史斋郎以樽坫罍洗篚幂入设於位，其笾豆鉶陈於庙座之东，加以巾盖。（笾豆各十，四，俎二，瓒一，簋簠各二，萧蒿坫盘各一，罍洗各一。设器物者皆濯而陈之。）晡后三刻，赞引引博士诣厨省视濯溉，还斋所。
享日未明十五刻，太官令帅宰人以鸾刀割牲，取膟膋共实一豆，置於馔所。
○晨祼
享日未明四刻，诸享官各服朝服，庙令、良酝令各率其属入实樽罍，（牺樽实以醴齐，象樽实以盎齐，罍樽实以清酒。其三樽之上樽实以玄酒。爵七、勺二、篚一，并设洗於堂下。其器并以乌漆。）太官令帅进馔者实诸笾豆簋簠。
未明三刻，奉礼帅赞者先入就位。赞引引博士、宫闱令及执樽罍篚幂者入自东门，当阶閒重行，北面西上。立定，奉礼曰： 再拜。 赞引引博士升堂上，各就位。宫闱令开埳室，出神主置於座讫，还执事位。
未明二刻，谒者引享官俱就东门外位。太乐令引工人入讫，赞引引亚献先入就位，再拜讫，行扫除，复位。
谒者引享官入就位。立定，奉礼曰： 再拜。 享官等再拜讫，谒者进初献之左，白： 有司谨具，请行事。 退复位。协律郎俯伏，举麾，工鼓柷，奏肃和之乐，三成，偃麾，戛敔，乐止。奉礼曰： 众官再拜。 众官在位者皆再拜。
谒者引初献诣罍洗，盥手洗瓒讫，谒者引初献升自东阶，诣
○馈食
取爵饮以授斋郎虚爵，俯伏，兴，再拜讫，赞引引复位。
赞引引亚献诣罍洗，盥手洗爵，升堂诣樽所，酌酒，入奠於神座前，兴，退户外，再拜讫，少退立。斋郎酌酒两爵合置一爵，亚献再拜，跪受爵，啐酒，遂饮卒爵，以爵授斋郎，俯伏，兴，再拜讫，引复位。次引终献如亚献之仪。
引复位讫，奉礼曰： 赐胙。 赞者曰： 再拜。 （饮福酒者不拜。）奏肃和之乐，一成止。赞者曰： 再拜。 在位者皆再拜讫，赞引进初献之左，白： 礼毕。 赞引各引享官以次出。赞引引博士以下俱就执事位。奉礼曰： 再拜。 博士以下皆再拜，引出。宫闱令纳神主如常仪。其祝版燔於斋坊。
三品以上时享其庙（四品五品六品以下附）
前享五日，筮於庙门之外。主人公服立於门东，西面；掌事者各服其服立於门西，东面北上。设筮席於闑西阈外，西面。筮者开韇出册，兼执之，东面受命於主人。主人曰： 孝曾孙某来日丁亥祗享於庙，尚飨。 （丁未必亥也，直举一日以言之，则己亥、辛亥，苟有亥焉可也。）筮者曰： 诺。 进就筮席，西面，以韇击册，遂述曰： 假尔太筮有常，孝曾孙某，来日丁亥祗享於庙，尚飨。 乃释韇，坐筮讫，兴，降席，东面称： 占曰从。 筮吉退；若不吉即筮远日，还如初仪。赞礼者进主人之左，告礼毕，掌事者彻筮席。
先享三日，主人及亚献、终献并执事者，各散斋二日於正寝，致斋一日於庙所。（同官僚佐之长为亚献，其次为终献，无则亲宾为之。）子孙及凡入庙者，各於其家清斋，皆一宿。（四品五品以上同。六品以下若有庙者，如五品以上之仪。无庙者筮於正寝之堂，主人公服立於堂上楹閒近东，西面。掌事者近西，东面北上。设筮席於主人之西，筮者开韇出册兼执之，东面受命於主人。主人曰 孝孙某来日丁亥春祠 ，其馀并同五品以上仪。亚献终献亲宾为之。）
前一日之夕，清扫内外，掌庙者整拂神幄。（六品以下无庙者，但清扫内外。）赞礼者设主人之位於东阶东南，西面，亚献、终献位於主人东南，掌事者位於终献东南，俱重行，西向北上。设子孙之位於庭，重行，北面西上。设赞唱者位於终献西南，西面。又设亚献以下位於门外之东，执事者在南差退，俱西向。设牲榜於南门之外，当门北面，以西为上；掌牲者位於牲西北，东面；诸祝位於牲后，俱北向；设亚献省牲位於牲前近东，西向。设祭器之数，每室樽二、簋二、簠二、二、鉶二、俎三；笾豆，一品二品各十，三品八。（四品五品各六。六品以下簋簠鉶俎各一，笾豆各二。）掌事者以樽入设前楹下，各於室户（六品以下无庙者不言室户。）之东，北面西上，皆加勺幂。（首座爵一，馀座皆爵四，置於坫。四品、五品、六品以下皆置於樽下，加勺幂。）设祭器於序东，西向。每座簋在前，簠次之，次之，鉶次之，笾次之，豆次之，俎在后；每座异之，皆以南为上，屈陈而下。设洗於东阶东南，东西当东霤，（五品以上同，六品以下当东荣，馀同。）南北以堂深；罍水在洗东，加勺幂；篚在洗西，南肆，实爵三巾二於篚，加幂；（凡器物皆濯而陈之。）执樽罍洗篚者各於樽罍洗篚之后。掌牲者以牲就榜位。赞礼者引亚献入，诣东阶升堂，遍视涤濯（於视濯，执樽者皆举幂告洁。）讫，引降就省牲位。亚献省牲，掌牲者前，东面举手曰： 腯。 还本位。诸祝各循牲一匝，北面举手曰： 充。 俱还本位。祝引掌牲者以次牵牲付厨。赞礼者引终献诣厨，省鼎镬，视濯溉。（亚献以下每事讫，各还斋所。）执馔者入彻簋簠笾豆俎鉶以出。
享日未明，烹牲於厨。夙兴，掌馔者实祭器。（牲体皆载右胖。前脚三节，节一段，肩臂臑皆载之；后脚三节，节一段，去下一节，载上肫胳二节；又取正脊、脡脊、横脊、短肋、正肋、代肋各二骨以并，馀皆不设。簋实稷黍，簠实稻粱，笾实石盐、乾脯、枣栗之属，豆实醢酱齑菹之类。六品以下簋实稷，簠实黍，笾实脯枣，豆实菹醢，馀同五品以上。）主人以下各服其服，掌事者入实樽罍，（每室二樽，一实玄酒为上，一实醴齐次之。）祝版各置於坫。（四品五品六品於樽所。）诸祝与奄人（四品五品无奄人，六品以下於正寝室内。）入立於庭，北面西上，立定，皆再拜讫，升自东阶，以次出神主，各置於座。（夫人之主，奄人奉出，俱并席处右。四品五品祝拜讫，升，整拂几筵。六品以下祝设神座於正寝室内，祖在西，东向，祢在祖东北，南向，皆有几筵。）
质明，赞礼者引亚献以下及子孙俱就门外位。赞唱者先入就位。诸祝与执樽罍者入立於庭，北面西上。立定，赞唱者曰： 再拜。 祝以下俱再拜，各就位。掌馔者奉馔陈於门外。赞礼者引主人入就位，又赞礼者引亚献以下及子孙以次入就位。立定，赞唱者曰： 再拜。 主人以下皆再拜。赞礼者进主人之左，白： 请行事。 退复位。掌馔者引馔入，升自东阶，诸祝迎引於阶上，各设於神座前。（笾居右，豆居左，簋簠鉶居其閒，羊豕二俎横陈重於右，腊俎特於左。四品五品同。六品特牲俎横於前。）执炉炭、萧稷、膟膋者，各从其俎升，置於室户外之左。（六品无庙则设於堂户外之左，馀同。）其萧稷各置於炉炭下，施设讫，掌馔以下降出。诸祝各取萧稷擩（而专反）於脂，燔於炉炭，还樽所。
赞礼者引主人诣罍洗，执罍者酌水，执洗者跪取盘，兴，承水，主人盥手，执篚者跪取巾於篚，兴，进，主人拭手，执篚者受巾，跪奠於篚；遂取爵，兴以进，主人受爵，执罍者酌水，主人洗爵，执篚者又跪取巾於篚，兴，进，主人拭爵讫，受巾，跪奠於篚，奉盘者跪奠盘，兴。（凡取物者，跪俯伏而取以兴，奠物则奠讫俯伏而后兴。）赞礼者引主人自东阶升堂，诣某祖酒樽所，（六品以下诣祖，下仿此。）执樽者举幂，主人酌酒。赞礼者引主人进诣某祖神座前，北面跪奠爵，兴，出户北面立。（四品五品同。六品以下西向奠爵，兴，少退西向立。）祝持版进於室户外之右，东面（四品五品同。六品以下祝持版进祖座之右，北面。）跪读祝文曰： 维某年岁次月朔日，子孝曾孙某官封某，（无封者单称官。六品以下称孝孙，馀同。无官者称名。）敢昭告於某祖考某谥、封祖妣某邑夫人某氏：时惟仲春，（夏云仲夏，秋云仲秋，冬云仲冬。）伏增远感。谨以柔毛、刚鬛、明粢、芗合、芗萁、嘉蔬、嘉荐、（四品五品云柔毛、刚鬛、嘉荐、普淖。六品以下无柔毛，馀同五品。）醴齐，恭荐祠享（春云祠，夏云礿，秋云尝，冬云烝。）於某祖考某谥，封某祖妣夫人某氏配，尚飨。 （祖考及孙各依尊卑称号。其祝文，四品以下同。）讫，兴，主人再拜，祝进跪奠版於神座，兴，还樽所。赞礼者引主人以次酌献如上仪。（唯不盥洗。）讫，赞礼者引主人诣东序，西向立。（四品五品同。六品以下诣先祖座前近东，西向立，馀同。）
诸祝各以爵酌福酒，合置一爵，一祝持爵进主人之左，北向立。主人再拜受爵，跪祭酒，啐酒，奠爵，兴。诸祝各帅执馔者以俎入减神前胙肉，共置一俎上；又以笾遍取稷黍饭共置一笾。祝先以饭笾进，主人受以授左右；祝又以俎次授，主人每受以授左右。讫，主人跪取爵，遂饮卒爵，祝进受爵，复於坫，（四品五品六品复於樽所，下仿此。）主人兴，再拜。赞礼者引主人降自东阶，还本位，西向立。
主人献将毕，赞礼者引亚献诣罍洗，盥手洗爵，升自东阶，诣某祖酒樽所，执樽者举幂，亚献酌清酒。赞礼者引亚献进诣某祖神座前，北向跪（五品以上同。六品以下诣先祖前，西向跪奠爵，兴，少退，再拜。）奠爵，兴，出户北向再拜。赞礼者引亚献以次酌献如上仪讫，赞礼者引亚献诣东序，西向立。（五品以上同。六品诣祖座近东，西向立。）诸祝各以爵酌福酒如初献仪。（唯不受胙。）又赞礼者引终献亦如初献仪，讫，降复位。
诸祝皆进神座前，跪彻豆，兴，还樽所。（彻者，笾豆各一少移於故处。）赞唱者曰： 再拜。 非饮福受胙者皆再拜。赞唱者又曰： 再拜。 主人以下皆再拜。赞礼者进主人之左，白： 礼毕。 遂引主人出，赞礼者引亚献以下出，子孙以次出。诸祝及执樽罍篚者俱复执事位，立定，赞唱者曰： 再拜。 诸祝以下皆再拜。执樽罍篚者出。诸祝与奄人椟神主纳於埳室如常仪讫，祝版焚於斋所。（四品五品以下无椟神主。）
褒圣侯祀孔宣父庙及王公以下皆用此礼，唯祝文别。
三品以上祫享其庙（禘享附）
前享五日筮於庙门之外。斋及设位、牲榜、祭器、省牲皆如时享之仪。掌事者以樽坫入设於庙堂上，皆於神座左。昭座之樽在前楹閒，北向，始祖及穆座之樽在户外，南向，俱以近神为上，皆加勺幂。（若始祖在曾祖以下，则设樽依亲庙之式，其首座爵一，馀座爵四，各置於坫。禘享，其未毁庙之樽坫於前楹下，各於室户之东，皆北向西上。）设祭器於序东，西向。每座簋在前，簠次之，次之，鉶次之，笾次之，豆次之，俎在后；每座异之，皆以南为上，屈陈而下。设洗於东阶东南，东西当东霤，南北以堂深；罍水在洗东，加勺幂；篚在洗西，南肆，实爵三巾二於篚，加幂；（凡器皆濯而陈之。）执樽罍篚幂者各位於樽罍篚幂之后。
享日未明，烹牲於厨。夙兴，掌馔者实祭器。（牲体折节所载及诸祭器所实如时享。）掌庙者设神座於庙堂之上，自西序以东。始祖座於西序，东向。昭座於始祖座东北，南向；穆座於东南，北向：俱西上。（若始封者仍在曾祖以下，则空东面之座，依昭穆南北设之。每座皆有屏风几席，设趺椟如式。禘又设未毁庙主各於其室，如时享。）主人以下各服其服。掌事者入实樽罍。（每室四樽：一实醴齐为上，一实盎齐次之，玄酒各实於上樽。设玄酒者，重古，陈而不酌。）祝版各置於坫。诸祝与奄者入立於庭，北面西上；掌事者持腰舆从入，立於东阶下，西面北上。立定，祝与奄者皆再拜讫，帅腰舆升自东阶，诣始祖庙，入开埳室，出神主置於舆，出诣座前，以主置於座。以次出神主如上仪讫，还斋所。（夫人之主，奄人奉出，俱并而出，处右。禘又以次出毁庙主如上，未毁庙主出置於室内之座如时享。）
质明，赞礼者引亚献以下及子孙俱就门外位。赞唱者先入就位。诸祝与执樽罍者入立於庭，北面西上，立定，赞唱者曰： 再拜。 祝以下皆再拜，各就位。掌馔者帅执馔者奉馔陈於门外。
赞礼者引主人入就位，又赞礼者引亚献以下及子孙以次入就位，立定，赞唱者曰： 再拜。 主人以下皆再拜。赞礼者进主人之左，白： 请行事。 退复位。掌馔者引馔入，升自东阶，诸祝迎引於阶上，各设於神座前。（笾居右，豆居左，簋簠鉶居其閒，羊豕二俎横陈重於右，腊俎特於左。）执炉炭、萧稷、膟膋者从其俎升设於神座之左少后，其萧稷各置於炉炭下，施设讫，掌馔者以下降出；诸祝各取萧稷擩於脂，燔於炉炭，还樽所。
赞礼者引主人诣罍洗，执罍者酌水，执洗者跪取盘，兴，承水，主人盥手，执篚者跪取巾於篚，兴，进，主人拭手，执篚者受巾，跪奠於篚；遂取爵兴以进，主人受爵，执罍者酌水，主人洗爵，执篚者又跪取巾於篚，兴，进，主人拭爵讫，受巾，跪奠於篚，奉盘者跪奠盘，兴。赞礼者引主人自东阶升堂，诣始祖酒樽所，执樽者举幂，主人酌醴齐。赞礼者引主人进诣始祖神座前，西向跪奠爵，兴，少退，西向立。祝持版进神座之右，北面跪读祝文曰： 维某年岁次月朔日，子孝曾孙某官封某敢昭告於始祖考某谥、封祖妣夫人某氏：岁序推迁，伏增远感。谨以柔毛、刚鬛、明粢、芗合、芗萁、嘉蔬、嘉荐、醴齐，恭荐祫事（禘云禘事。）於始祖考某谥，封始祖妣夫人某氏配，尚飨。 （祖考及子孙各依尊卑称号，其祝文同。）讫，兴，主人再拜，祝进跪奠版於神座，兴，还樽所。赞礼者引主人依昭穆酌献如上仪。（唯不盥洗。）讫，赞礼者引主人诣东序，西向立。诸祝各以爵酌福酒，合置一爵，一祝持爵进主人之左，北向立。主人再拜受爵，跪祭酒，啐酒，奠爵，兴。诸祝各帅执馔者以俎进，减神座前胙肉，共置一俎上；又以笾遍取稷黍饭，共置一笾。祝先以饭笾进，主人受以授左右；祝又以俎以次进，主人每受以授左右。讫，主人跪取爵，遂饮卒爵，祝进受爵，复於坫，主人兴，再拜。赞礼者引主人降自东阶，还本位，西向立。
主人献将毕，赞礼者引亚献诣罍洗，盥手洗爵，升自东阶，诣始祖酒樽所，执樽者举幂，亚献酌盎齐。赞礼者引亚献进诣始祖神座前，西向跪奠爵，兴，少退，西向再拜。赞礼者引亚献以次酌献如上仪。讫，赞礼者引亚献诣东序，西向立。诸祝各以爵酌福酒如初献之仪。（唯不受胙。）又赞礼者引终献升献饮福如亚献之仪。讫，降复位。
诸祝皆进神座前，跪彻豆，兴，还樽所。赞礼者曰： 再拜。 非饮福受胙者皆再拜。赞唱者又曰： 再拜。 主人以下皆再拜。赞礼者进主人之左，白： 礼毕。 遂引主人出，赞礼者引亚献以下及子孙以次出。诸祝与执樽罍篚者俱复执事位，立定，赞唱者曰： 再拜。 诸祝以下皆再拜。执樽罍篚者出，诸祝与奄者椟神主置於舆，纳於埳室如常仪。
王公以下拜扫（寒食附）
先期卜日如常。
前一日，掌事者设次於茔南百步道东，西向北上。备芟翦草木之器。赞礼者设主人以下位茔门外之东，西面，以北为上。
其日，主人到次，改服公服，无者常服。赞礼者曰： 再拜。 主人以下俱再拜。赞礼者引主人以下入，奉行坟茔，（精灵感慕，有泣无哭。）至於封树内外，环绕哀省三周。其荆棘虑与荒草连接者，皆随即芟翦，不令火田得及。扫除讫，赞礼者引主人以下复门外位。赞礼者曰： 再拜。 主人以下皆再拜。赞礼者引之次，遂还第。
若解满或远行辞墓，若外官解满或京官辞墓，哭而后行。
其寒食上墓如前拜扫仪，唯不占日。（古者宗子去他国，庶子无庙。孔子曰： 许向墓遥为坛，以时祭。 即今之上墓，义或有凭。然神道尚幽，不可逼黩茔域，宜於茔南山门之外，设净席为位，遥祭以时馔，如平生所嗜。若一茔数墓，每墓各设位席，昭穆异列，以西为上。主人盥手奠爵，三献而止。彻馔讫，主人以下泣辞茔。食馀馔者可於他僻处，不见坟所，孝子之情也。）


礼十四沿革十四吉礼十三
巡狩
(唐虞夏周秦汉后汉魏晋宋后魏隋大唐)
唐虞天子五载一巡狩。(晏子对齐景公曰： 天子適诸侯曰巡狩。 白虎通曰： 巡者，循也。狩者，牧也。为天下循行守牧民也。道德太平，恐远近不同化，幽隐有不得所者，故亲行之。行礼谨敬，重人之至也。 郑玄云： 诸侯为天子守土，时一巡省之 。书曰 五载一巡狩。 所以必五年者，因天道时有所生，岁有所成，三岁一闰，天道小备，五岁再闰，天道大备也。)岁二月，东巡狩，至于岱宗，柴，(岱宗，东岳也。特谓太山为岱宗者，以其处东北，居寅丑之间，万物终始之地，阴阳交代之所，为众山之宗，故云岱宗也。)望秩于山川。(张守节云： 乃以秩望祭东方诸侯境内名山大川也。言秩者，五岳视三公，四渎视诸侯也。 )群后四朝，(孔安国曰： 各会朝於方岳之下，凡四处，故曰四朝也。尧舜同道，舜摄则然，尧又可知也。 )肆觐东后，(遂见东方之诸侯。)协时月正日，同律度量衡，(时，四时也。月，十二月也。日，三百六十日也。律，法制也。度，丈尺也。量，斗斛也。衡，斤两也。郑玄曰： 协正四时之月数日名，备其失误。 具节气晦朔，恐诸侯有不同，故因巡狩而合正之。)修五礼(吉、凶、宾、军、嘉礼。)五玉(五等诸侯之瑞也。执之曰瑞，陈列之曰玉。)三帛二生一死贽。(三帛，纁、玄、黄，三孤所执也。二生，羔、雁，卿大夫所执也。一死者，雉，士所执为礼焉。)五月，巡狩至南岳；(衡山也。)八月，巡狩至西岳；(华山也。)十一月，巡狩至北岳：(恒山也。)皆如岱宗之礼。(白虎通曰： 二月、八月，昼夜分；五月、十一月，阴阳终也。 )归，格于艺祖，用特。(孔安国曰： 巡狩四岳，然后归，告至文祖之庙。艺，文也。言祖则考著。特，一牛也。 郑玄注尚书云： 每归用特者，明每一岳即归也。 如尚书、王制之文，所以不一岳之后而云归者，因明四岳礼同，使其文相次，是以终巡狩之后乃始云归耳。)
夏后氏因之。(王肃云： 天子五年一巡狩。 郑玄云： 五年者，虞夏之制也。 )
周制，十二年一巡狩。(大行人云： 十有二岁，王巡狩殷国。 殷，众也，谓当方诸侯。周以木德王，岁星是木王之星，十二岁一周，以木象之。故梁崔灵恩云 取岁星一周天道之备数 。)天子将巡狩，类乎上帝，宜乎社，造乎祢。(帝谓五精之帝所配祭南郊者，谓灵威仰也。类、宜、造，皆祭名也。按曾子问 诸侯適天子，告祖祢 。此不言祖者，白虎通云： 七庙皆告之，独言祢者，辞时先从祢，后至祖以上，遂行，不敢留尊者之命故也。 )职方氏先戒四方诸侯曰： 各修平乃守，考乃职事，无敢不敬戒，国有大刑。 (乃犹汝也。守谓国境之内。职事，所当供具。)及王之所行，先道，帅其属而巡戒令。(先道，先由王所从道，居前，行其前日所戒之令。)大驭掌犯軷之礼。(谓祖道也。)土训氏夹王车而行，以待王问九州形势，(所谓以道地图。)山川所宜。(所谓以诏地事。)诵训氏亦夹王车，以所识久远之事以告王；(诵训所谓掌道方志以诏观事。若鲁有大庭氏之库，殽之二陵也。)又掌道方慝，(方慝，四方言语所恶。)以诏辟忌，以知地俗。(辟音避。)
乘金辂，建大旂，(巾车云： 金辂，钩，樊缨九就，建大旂以宾。 )岁二月，东巡狩，至於岱宗，柴而望祀山川，(燔柴告感生之天帝。)觐诸侯。(觐，见也。)其方之诸侯，先於境首待之。(祭义云： 天子巡狩，诸侯待於境。 )所过山川，则使祝宗先以三等璋瓒，皆以黄金为鼻流，酌郁鬯以礼神。次乃校人杀黄驹以祭之。(玉人云： 大璋中璋九寸，边璋七寸，射四寸，厚寸。黄金勺，青金外，朱中，鼻寸，衡四寸，有缫。天子以巡狩，宗祝以前马。 郑玄云： 鼻，勺流也。衡，谓勺径也。於大山川则用大璋，加文饰也。於中山川用中璋，杀文饰也。於小山川用边璋，半文饰也。 又校人云： 凡将事於四海山川，则杀黄驹。 郑玄曰： 谓王巡狩过大山川也。 )每宿舍，掌舍设梐枑再重，(谓行马。再重者，以周卫有外内列。枑音互。)其外，则土方氏又设蕃篱。(土方氏云： 王巡狩则树王舍。 郑玄云： 为之蕃篱。 )既至方岳，先问百年，就见之。若未满百年，八十九十者，路经其门则见之，不然则不。(祭义所谓 东行西行弗敢过 。)天子乃令太师采人歌谣之诗，以乐播而陈之，以观人风俗，以审其善恶。(所谓命太师陈诗以观人风也。)命典市之官，陈百物之贵贱，以观人之所好恶。(所谓 命市纳贾以观人之所好恶，志淫好僻 。故郑云： 淫则侈物贵，人之志淫邪，则所好者不正也 。)又命典礼之官，考校四时节气，月之晦朔，甲乙等日，及候气之律吕，所用礼乐、宫室、车旗等制度，君臣上下之衣服，皆以王者所颁制度考校之。(所谓 命典礼考时月定日，同律礼乐，制度衣服，正之 。注云： 同，阴律也 。)诸侯封内有名山大川，不举而祭之者，为不敬；不敬者，君削其地。有祭宗庙不顺昭穆者，为不孝；不孝者，君绌以爵。(不顺，谓若逆昭穆者。以宗庙可以表官爵，故绌之。)变礼易乐者，为不从；不从者；君流。(流，放也。)革制度衣服者，为畔；畔者，君讨。有功德於人者，加地进律。(律，法度也。)其诸侯待王之牢礼以一犊。(掌客云： 王巡狩殷国，则国君膳以牲犊。 又郊特牲云： 天子適诸侯，诸侯膳用犊，贵诚之义也。天子牲孕弗食也。 )
既黜陟诸侯，乃与之相见於方岳之下，筑坛，与觐礼坛制同。(郑玄注司仪职引觐礼制， 王巡狩殷国而同，则其为宫亦如此欤 是也。)其坛外为土埒，方三百步，开四门。坛方九十六尺，高四尺，上为堂，下为三等，谓之三成，成每等高一尺。其堂上置司盟之神位，谓之方明。(觐礼云： 诸侯觐於天子，为宫方三百步，开四门。坛十有二寻，深四尺，加方明於其上。 郑玄云： 宫谓壝土为埒，以象墙壁。八尺曰寻，十二寻则方九十六尺也。深谓高也，从上向下曰深。方明者，上下四方神明之象也。会同而盟，明神监之。天之司盟有象者，犹宗庙之有主乎。 其方明状，具朝觐篇。司仪职云： 其坛三成，宫旁一门。 郑玄云： 成犹重也。三重者，下差之为三等，每面丈二尺也。 )见诸侯之时，据郑注司仪及觐礼，诸侯之上介，各以其君之旂，置於宫内，以表立位之处。乃诏王升坛，讫，诸侯皆就其旂而立其位。郑按明堂位，诸公中阶之前，北面东上；诸侯阼阶之东，西面北上；诸伯西阶之西，东面北上；诸子门东，北面东上，诸男门西，北面东上。王乃於坛上揖之，以定其位。其揖之节有三仪：与王无亲者，推手小下之；(司仪所谓土揖庶姓。)与王婚姻之亲者，平推手揖之；(所谓时揖异姓。)与王同姓者，推手小举之。(所谓天揖同姓。)王既揖定其位，诸侯乃进，升坛奠玉。又按司仪职及郑注云：公於上等奠桓珪玉，陈摈者五人礼之。侯、伯於中等奠信珪、躬珪玉，陈摈者四人礼之。子、男於下等奠穀璧、蒲璧玉，陈摈者三人礼之。诸侯各奠玉讫，降拜，又升，成拜。讫，摈者乃延诸侯升堂，授王玉。讫，乃以璧琮行享礼，谓之将币。(玉人云 璧琮九寸，诸侯以享天子 是也。)诸侯既朝见王讫，乃退而自相与盟，王宫之伯临之，其神主於月，必因以祭之。(觐礼云： 祭天燔柴，祭山丘陵升，祭川沈，祭地瘗。 郑注云： 升沈必就祭者也。就祭则是谓王巡狩，诸侯之盟祭也。 )
其馀：五月，南巡狩，至於南岳，如东巡狩之礼；八月，西巡狩，至於西岳，如南巡狩之礼；十有一月，北巡狩，至於北岳，如西巡狩之礼。(巡狩之月皆用正岁之仲月者，以王者考礼正刑，当得其中，春秋分，昼夜均，冬夏至，阴阳终，欲取终平之义，故唐虞以还，皆用仲月也。)巡狩讫，卻归，每庙用一牛以告至，谓之 归格於祖祢用特 。(特，一牛。)
秦始皇三年，东巡郡县，祠邹峄山，颂功业。(其年复游海上。二年，游碣石，从上郡归。五年，始南至湘山，遂登会稽，并海，到沙丘崩。此求神仙奇药之术，无复观人风问百年也。并音步浪反。下同。)二世元年，东巡碣石，并海，南历泰山，至会稽，皆礼祠之，而刻勒始皇所立石书旁，以彰始皇之功德。
汉武帝元狩四年，始巡郡县，浸寻於泰山。(浸，渐。寻，就也。浸音浸。)元封初，复至海上，又北至碣石，巡自辽西，历北边，至九原。五月，乃至甘泉。周万八千里。(武帝亦如秦始皇之事。)
后汉光武建武三十年三月，幸鲁，(汉祀令曰： 天子行有所之，出河，沈用白马珪璧各一，衣以缯缇五尺，祠用脯二束，酒六升，盐一升。涉渭、灞、泾、洛他名水如此者，沈珪璧各一。律，在所给祠具；及行，沈祠他川水，先驱投石，少府给珪璧。不满百里者不沈。 )过泰山，祭山及梁父。章帝元和二年二月，东巡狩，使使者奉一太牢祠帝尧於济阴成阳灵台。至泰山，辛未，柴祭天地群神如故事。壬申，宗祀五帝於孝武所作汶上明堂，光武配。卒事，遂觐东后，飨赐王侯群臣。因行郡国，幸鲁，祠东海恭王及孔子、七十二弟子。四月，还京师。庚申，告至，祠高祖庙、光武庙，各一特牛。安帝延光三年，东巡狩，至泰山，柴祭及祠汶上明堂，如元和中故事。
魏明帝凡三东巡狩，所过存问高年，恤疾苦，或赐穀帛，有古巡幸之风焉。齐王正始中，巡洛阳县，赐高年、力田，各有等差。
晋初新礼，巡狩方岳，柴望告、设壝宫如礼。诸侯之觐者，宾及执贽皆如朝仪，而不建旗。(挚虞以： 觐礼，诸侯各建其旗章，所以殊爵命，示等威。诗称 君子至止，言观其旂 。宜定新礼，建旗如旧礼。 诏可其议，然终晋代，其礼不行。武帝泰始四年，诏使使持节、侍中、黄门侍郎，衔命四出，周行天下。其万人之利害为一书，礼俗政事教理科禁逆顺为一书，悖逆暴乱作慝犯令为一书，丧荒凶厄贫苦为一书，康乐和亲安平为一书，每国辨异之，以反命於王。)
宋文帝元嘉四年二月，东巡狩，至於丹徒，告觐园陵。三月，飨会父老旧勋於行宫，加赐衣裳币帛，蠲租原刑。战亡之家、单孤，并随宜隐恤。二十六年二月，东巡，幸至京城，并谒二陵，会旧京故老万馀人，飨劳赉发，赦蠲徭役。
后魏文成帝和平元年正月，东巡狩，历桥山，祀黄帝；幸辽西，遥祀医无闾山。遂缘海，幸冀州，北至中山，过常岳，礼其神而返。明年，南巡，过石门，遣使者用玉璧牲牢，礼常岳。
隋炀帝自文帝山陵才毕，即事巡游，乃慕秦皇、汉武之事，西征东幸，无时暂息，六宫与文武吏士，常十馀万人，然非省方展义之行也。
大唐皇帝将巡狩，所司承制先颁告於东方诸州曰： 皇帝二月东巡狩，各修平乃守，考乃职事。 驾将发，告圆丘、宗庙、社稷，皆如开元礼。(高宗调露元年九月，幸并州，令度支郎中狄仁杰为知顿使。并州长史李知玄以道出妒女祠，俗云盛衣服过者，必致风雷之变，遂发数万人，别开御道。仁杰曰： 天子之行，千乘万骑，风伯清尘，雨师洒道，何妒女之害！ 遽令罢之。上闻之叹曰： 真大丈夫也。 )
评曰：梁崔灵恩三礼义宗云： 唐虞五载巡狩一岳，二十年方遍四岳，周则四十八年矣。若一出四岳皆遍，且阙四时祭享。唐虞衡山为南岳，周氏霍山为南岳。其制，吉行五十里，若以二月到东岳，五月到南岳，八月到西岳，十一月到北岳，路程辽远，固必不及。以此知每至一岳即归，斯义为长也。按尚书周官篇云： 六年五服一朝，又六年王乃时巡，考制度，诸侯各朝於方岳，大明黜陟。 (孔安国注云： 周制十二年一巡狩，春东，夏南，秋西，冬北，故曰时巡。考制度，正礼法如虞帝然。其四方诸侯，各觐於方岳之下，大明考绩，黜陟幽明。 )又按尧舜简俭，常称茆茨土阶，巡狩四方，羽仪导从必少。一年四岳，五载复往，宗庙享祭，暂委有司。展义省方，观风察俗之大政，如或二十年方遍，乃於民物，不亦乖疏？详周官本文与孔氏注解，既改制十有二载，比唐虞已甚遐阔，如四十八年乃遍，岂非益为旷邈乎！且周虽尚文，天子诸侯，降杀以两，穆王巡历天下，万姓不甚告劳。始皇游幸四方，属车八十一乘，二汉以降，至於有隋，或东封告成，或观省风俗，百辟悉至，群司毕从，不下十馀万人，何止千乘万骑！所以旷代多阙斯礼。崔生谓尧舜及周帝王行幸车徒礼数，与秦汉以后无异。斯不达古今丰约之别，复不详周官之文，辄肆臆度之说耳！
封禅
(无怀伏羲神农黄帝颛顼帝喾帝尧舜禹汤周秦汉后汉魏晋宋后魏北齐隋大唐)
古者帝王之兴，每易姓而起，以致太平，必封乎泰山，所以告成功也。礼云 因名山升中于天。 (封禅必於泰山者，万物交代之处，封增其高，顺其类也。升，上也。中，成也。刻石纪号，著己功绩。)封讫，而禅梁甫，亦以告太平也。(封禅者，高厚之道也。封土於山，而禅祭於地。天以高为尊，地以厚为德。增泰山之高以报天，厚梁甫之阶以报地。明天之所命，功成事就，有益於天地，若天地之更高厚然。梁甫者，泰山之支山卑下者也。能以其道配成高德，故禅梁甫亦以告太平也。)
无怀氏封泰山禅云云。(管仲对齐桓公曰： 古者封泰山禅梁父者七十二家，而夷吾所记者十有二焉。 而昔有无怀氏，古之王者，在伏羲前。韩诗外传曰： 孔子升泰山，观易姓而王可得而数者七十馀氏，不可得而数者万数。 袁准正论曰： 唯周官有王大封之文。按成王封禅，而文武皆不在七十二君，而无一言见於经传，学者疑焉。 服虔曰： 云云在梁甫东，山名也。 晋灼曰： 云云在蒙阴县故城东北，下有云云亭。 )
伏羲、神农并因之。
黄帝禅亭亭。(服虔曰： 亭亭山在牟阴。 晋灼曰： 汉地理志，钜平有亭亭山。 )
颛顼、帝喾、帝尧、舜复禅云云。
禹禅会稽。(会稽在越地。)
汤依禅云云，其所封皆於泰山也。
周成王封泰山，禅社首。(应劭曰： 社首，山名，在博县。 晋灼曰： 在钜平南十三里。 )其仪不存。(襄王时，齐桓公既霸，会诸侯於葵丘，而欲封禅，谓管仲曰： 寡人兵车之会三，而乘车之会六，九合诸侯，一匡天下，诸侯莫违我。昔三代受命，亦何以异乎？ 於是管仲睹桓公不可穷以辞，因设之以事曰： 古之封禅，必鄗上之黍，北里之禾，所以为盛；江淮之间，一茅三脊，所以为藉也。东海致比目之鱼，西海致比翼之鸟，然后物有不召而自至者十有五焉。今凤凰麒麟不至，嘉禾不生，而欲封禅，无乃不可乎！ 於是桓公乃止。)
秦始皇平天下，三年，东巡郡县，祠驺峄山，颂秦功业。於是徵齐鲁儒生七十人，至於泰山下。诸儒或议曰： 古者封禅为蒲车，恶伤山之土石草木；扫地而祭，席用菹稭，(音戛，稭，禾稿也。去其皮以为席。菹音租。)言其易遵也。 始皇闻此议各乖异，难施用，由此黜儒生。而遂除车道，上自泰山阳，至巅，立石颂德。文曰： 事天以礼，立身以义，事父以孝，成人以仁。四守之内，莫不郡县，四属八蛮，咸来贡职。人庶蕃息，天禄永得，刻石改号。 (文出晋太康郡国志。)有金册石函金泥玉检之事焉。从阴道下，禅梁甫。其礼颇采泰祝之祀雍上帝所用，而封藏皆秘之，固不得而记焉。(封禅之后十二岁，秦亡。诸生疾秦焚诗书，戮文学，皆伪曰 始皇上泰山，为风雨所击，不得封禅 。)
汉武帝立二十八年，元鼎中，汾阴得宝鼎，遂议封禅，而群儒不能知其仪，又牵拘於诗书古文，於是帝尽罢诸儒。三月，东上泰山，命人上石立之泰山巅。石高二丈一尺，方博皆三尺。坛及墠皆广长十二丈，增高三尺。帝因东至海上。四月，还至奉高。(晋太康郡国志曰： 奉高户千五百六户。此为奉高者以事东岳帝王禅代之处，是以殊之也。故有明堂，在县西南四里，又有奉高宫。 )又至梁父，礼祠地主。乙卯，令侍中、儒者皮弁荐绅，射牛行事。封泰山下东方，如郊祠太一之礼。封广丈二尺，高九尺。其下则有玉牒书，书秘。礼毕，天子独与侍中奉车子侯(霍去病子也。)上泰山，亦有封。其事皆禁。明日，下阴道。丙辰，禅泰山下趾东北肃然山，(晋太康郡国志曰： 汉武封泰山，禅梁父，参诸家所说，宜肃然为定也。 )如祭后土礼。天子皆亲拜见，衣尚黄而尽用乐焉。江淮间一茅三脊为神藉。五色土益杂封。纵远方奇兽飞禽及白雉诸物，颇以加礼。兕牛犀象之属不用。皆至泰山祭后土。封禅祠，其夜若有光，昼有白云起封中。天子从禅还，坐明堂，群臣更上寿。改元为元封。(时作明堂於汶上。太史公曰 其封禅之礼，则有司存 ，而汉史不得其制。)
后汉光武建武三十年，群臣上言，宜封禅泰山。诏书曰： 即位三十年，百姓怨气满腹，吾谁欺，欺天乎？ 三月，帝幸鲁，过祭泰山及梁父。
三十二年，诏梁松按索河雒谶文，言九世封禅事者。松等列奏，乃许焉。(东观书曰： 群臣奏言：登封告成，为民报德，百王所同。陛下辄拒绝不许，臣下不敢颂功述德业。 )求元封时故事，议封禅所施用。有司奏： 当用方石再累置坛中，皆方五尺，厚一尺，用玉牒书藏方石。牒厚五寸，长尺三寸，广五寸，有玉检。又用石检十枚，列於石旁，东西各三，南北各二，皆长三尺，广一尺，厚七寸。检中刻三处，深四寸，方五寸，有盖。检用金缕五周，以水银和金以为泥。玉玺二，其一方一寸二分，其一方五寸。方石四角又有距石，皆再累。枚长一丈，厚一尺，广二尺，皆在圆坛上。其下用距石十八枚，皆高三尺，厚一尺，广二尺，如小碑，环坛立之，去坛三步。距石下皆有石跗，入地四尺。又用石碑，高九尺，广三尺五寸，厚尺二寸，立坛丙地，去坛三丈以上，以刻书。 帝以用石功难，又欲及二月封禅，故诏梁松欲因故封石空检，更加封而已。(欲及二月者，虞书 岁二月，东巡狩，至於岱宗，柴 。祭山曰燔柴，积柴加牲於其上而燔之也。)松上疏争之，以为： 登封之礼，告功皇天，垂后无穷，以为万民也。承天之敬，尤宜章明。奉图书之瑞，尤宜显著。今因旧封，窜寄玉牒故石下，恐非重命之义。受命中兴，宜当特异，以明天意。 遂使泰山郡及鲁趣(音促)石工，宜取完青石，无必五色。令印工刻玉牒书，书秘。刻方石中，命容玉牒。
二月，帝至奉高，(应劭汉官马第伯封禅仪记曰： 车驾正月二十八日发雒阳宫，二月九日到鲁，十二日宿奉高。遣虎贲郎将先上山，三按行。还，益治道徒千人。十五日，始斋。诸扈从王公以下及东方诸侯尽斋。马第伯自云，某等七十人先之山虞，观祭山坛治石。石二枚，状博平，圜九尺，此坛上石也。其一石，武帝时石也。时用五车不能上，因置山下，为屋，号五车石。四维距石长丈二尺，广二尺，厚尺半所，四枚。检石长三尺，广六寸，状如封箧。长检十枚。一纪号石，高丈二尺，广三尺，厚尺二寸，名曰立石。一枚，刻文字，纪功德。是朝上山骑行，往往道峻峭，下骑，步牵马，乍步乍骑，且相半，至中观，留马。去平地二十里，南向极眺无不睹。仰望天关，如从谷底仰观抗峰。其为高也，如视浮云。其峻也，石壁窅窱，如无道迳，殊不可上。四布僵卧石上，有顷复苏。亦赖赍酒脯，处处有泉水，目辄为之明。复勉强相将行，到天关，自以已至，尚十馀里。其道傍山肋，大者广八九尺，狭者五六尺。仰窥岩石松树，郁郁苍苍，若在云中。俯视谿谷，碌碌不可见丈尺。遂至天门之下。仰视天门，窔辽如从穴中视天。直上七里，赖其羊肠逶迤，名曰环道，往往有索，可得而登也。两从者扶掖，前人相牵，后人见前人履底，前人见后人顶，如画重累人耳。早食上，晡后到天门。使者得铜物，形状如钟，又方柄有孔，疑封禅具也。汝南人阳通得之。东北百馀步，得封所，始皇立石及阙在南方，汉武在其北。二十馀步得北垂圆台，高九尺，方圆三丈所，有两陛。从东陛上，台上有坛，方一丈二尺所，上有方石，四维有距石，四面有阙。乡坛再拜谒，人多置钱物坛上，亦不扫除。国家上见之，则诏书所谓酢梨酸枣狼藉，散钱处数百，弊帛具，道是武帝封禅至泰山下，未及上，百官为先上跪拜，置梨枣钱於道以求福，即此也。 )遣侍御史与兰台令史，将工先上山刻石。(文曰： 维建武三十有二年二月，皇帝东巡狩，至於岱宗，柴，望秩於山川，班於群神，遂觐东后。从臣太尉憙、行司徒事特进高密侯禹等。汉宾二王之后在位。孔子之后褒成侯，序在东后，蕃王十二，咸来助祭。河图赤伏符曰： 刘秀发兵捕不道，四夷云集龙斗野，四七之际火为主。 河图会昌符曰： 赤帝九世，巡省得中，治平则封，诚合帝道孔矩，则天文灵出，地祇瑞兴。帝刘之九，会命岱宗，诚善用之，奸伪不萌。赤汉德兴，九世会昌，巡岱皆当。天地扶九，崇经之常。汉大兴之，道在九世之王。封於泰山，刻石著纪，禅於梁父，退省考五。 河图合古篇曰： 帝刘之秀，九名之世，帝行德，封刻政。 河图提刘予曰： 九世之帝，方明圣，持衡矩，九州平，天下予。 雒书甄曜度曰： 赤三德，昌九世，会修符，合帝际，勉刻封。 孝经钩命决曰： 予谁行，赤刘用帝，三建孝，九会修，专兹竭行封岱青。 河雒命后，经谶所传。昔在帝尧，聪明密微，让与舜庶，后裔握机。王莽以舅后之家，三司鼎足冢宰之权势，依讬周公、霍光辅幼归政之义，遂以篡叛，僣号自立。宗庙隳坏，社稷丧亡，不得血食，十有八年。杨、徐、青三州首乱，兵革横行，延及荆州，豪杰并兼，百里屯聚，往往僣号。北夷作寇，千里无烟，无鸡鸣狗吠之声。皇天睠顾皇帝，以匹庶受命中兴，年二十八载兴兵，以次诛讨，十有馀年，罪人斯得。黎庶得居尔田，安尔宅。书同文，车同轨，人同伦。舟舆所通，人迹所至，靡不贡职。建明堂，立辟雍，起灵台，设庠序。同律度量衡，修五礼五玉三帛二牲一死贽。吏各修职，复於旧典。在位三十有二年，年六十有二。乾乾日昃，不敢荒宁，涉危历险，亲巡黎元，恭肃神祇，惠恤耆老，理庶遵古，聪允明恕。皇帝惟慎河图、雒书正文，是月辛卯，柴，登封泰山。甲午，禅於梁阴。以承灵瑞，以为兆民，永慈一宇，垂於后昆。百寮从臣，郡守师尹，咸蒙祉祐，永永无极。 )二十二日辛卯晨，燎祭天於泰山下南方，群神皆从祀，用乐如南郊。诸王、王者后二公、孔子后褒成君，皆助祭位事也。事毕，将升封。或曰： 泰山虽已从食於柴祭，今亲升告功，宜有礼祭。 於是使谒者以一特牲於常祠泰山处，告祠泰山，如亲耕、貙刘、先祠、先农、先虞故事。至食时，帝御辇升山，日中后到山上，更衣，早晡时即位於坛，北面。群臣以次陈后，西上，毕位升坛。尚书令奉玉牒检，皇帝以寸二分玺亲封之，讫，太常命人发坛上石，尚书令藏玉牒已，复石，覆讫，尚书令以五寸印封石检。(封禅仪曰： 以金为绳，以石为检。东方西方各三检。检中石泥及坛土，各如其方色。 )事毕，皇帝再拜，群臣称万岁。命人立所刻石碑，乃复道下。二十五日甲午，禅，祭地於梁甫阴，以高后配，山川群神从祀，如元始中北郊故事。(服虔曰： 禅，广土地。 项威曰： 除地曰墠。后改墠曰禅，神之也。 )四月己卯，大赦天下，以建武三十二年为建武中元元年，以吉日刻玉牒书函藏金匮，玺印封之。乙酉，使太尉行事，以特牲告至高庙。太尉奉匮以告高庙，藏於庙室西壁石室高主室之下。(司马彪论曰： 自上皇以来，封泰山者，至周七十二代。易姓则改封者，著一代之始，明不相袭也。继世之王巡狩，则有修封以祭而已。自秦始皇、孝武帝封泰山，本因好神仙信方士之言，及造石检印封之事也。天道质诚，约而不费，故牲用犊，器用陶匏，殆将无事与检封之间，而乐难攻之石也。且唯封为改代，夏少康、周宣王，由废复兴，不闻改封。光武欲因孝武故封，而梁松固争，以为必改，乃当天意。既封之后，未有能福，而松卒被诛死，虽罪由身作，盖亦诬神之咎也。且帝王所以能大著於后者，实在其德加於人，不闻其在封矣。 崔灵恩曰： 自周以前，封者皆封土为坛，至秦皇、汉武，始用石检。 袁宏曰： 夫揖让受终，必有至德於天下；征伐革命，则有大功於万物。是故王者初基，则有封禅之事，盖以其成功告於神明者也。夫东方者，万物之所始；山岳者，灵气之所宅。故求之物本，必於其始；取其所通，必於所宅。崇其坛场，则谓之封；明其代兴，则谓之禅。然则封禅者，王者开务之大礼也。德不周洽，不得辄议斯事；功不弘济，不得仿彿斯礼。旷代一有，其道至高。故自黄帝、尧、舜，至於三代，各一得封禅，未有中修其礼者也。虽继体之君，时有功德，此盖率复旧业，增修其前政，不得仰齐造国同符改物者也。夫神道贞一，其用不烦；天地易简，其礼尚质。故藉用白茅，贵其诚素；器用陶匏，取其易从。然封禅之礼，简易可也。若夫石函玉牒，非天地之性也。 )
魏明帝时，中护军蒋济请封禅，帝虽拒济议，而实使高堂隆草封禅仪，以天下未一，不欲便行大礼。会高堂隆卒，不行。
晋武帝平吴，太康元年，卫瓘议封禅，帝曰： 此盛德之事，所未议也。 瓘等又奏，至於再三，诏报绝之。
宋文帝在位长久，有意封禅，诏学士山谦之草其仪注。属后魏师南逼，其意乃息。孝武大明元年十一月戊申，太宰江夏王义恭表三请，帝以文轨未一，不从。
北齐有巡狩之礼，并登封之仪，竟不行。
隋开皇十四年，群臣请封禅，文帝命牛弘等创定其礼，帝曰： 此事体大，朕何德以堪之！但当东狩，因拜岱山。
大唐贞观十一年，左仆射房玄龄等议： 按封禅者，本以功成告於上帝，天道崇质，义取醇素，故藉用藁秸，樽以瓦甒。又按梁甫是谓梁阴，近代设礼坛於山上，乃乖处阴之义。今定坛位於山北。 又议昊天上帝坛： 将封先祭，义在告神，因当为坛下趾，先陈斋絜。赞飨已毕，然后登封，既表重慎之深，兼示行事有渐。今请祭於泰山下，设坛以祀上帝，太祖景皇帝配享。坛方十二丈，高丈二尺。 又议制玉牒： 长尺三寸，广厚各五寸，玉检厚二寸，长短阔狭一如玉牒。其印齿请随玺大小，仍缠以金绳五周。 又议玉册： 四枚，各长尺三寸，广寸五分。每册五简，俱以金编。其一奠上帝，一奠太祖座，一奠皇地祇，一奠高祖座。 又议金匮： 长短令容玉册，高广各六寸。形制如今之表函。缠以金绳，封以金泥，印以受命玺。 又议方石： 三枚，以为再累。其十枚石检，刻方石四边而立之。缠以金绳，封以石泥，印以受命玺。 又议泰山上圆坛： 广五丈，高九尺，用五色土加之。四面各设一陛。御位在坛南，升自南陛，而就上封玉牒。 又议圆坛上土封曰： 凡言封者，皆是积土之名。今请於圆坛上，安方石，玺缄既毕，加土筑以为封。高丈二尺，而广二丈，以五色土益封，玉牒书藏其内。祀禅之所，土封制亦同此。 又议玉玺曰： 详前载方石缄封，玉检金泥，必资印玺，以为秘固。今请依令用受命玺以封石检。其玉检既与石检大小不同，请更造玺一枚，方寸二分，文同受命，以封玉牒。石检形制，依后汉建武故事。 又议立碑曰： 勒石纪号，垂裕后昆，美盛德之形容，阐后王之休烈，其义大矣。请刻颂立碑，明扬功业。 又议设告至坛曰： 既至山下，礼行告至，柴於东方上帝，望秩遍礼群神。今请其坛方八十一尺，高三尺，陛仍四出。其禅方坛及自馀仪式，请如今礼。仍礼柴祭望秩，同时行事。 又议废石阙及大小距石。诏从此议，馀皆罢之，遂附制於今礼。(太常旧仪，封禅降神乐歌，并用郊丘之辞。韦安仁驳之曰： 夫祭天作乐，本谓神听高远，声臭难接，所以歌咏文辞，依倚弦管，涤荡宣畅，冀其来格。今瘗玉燔柴於岱宗之下，播声昭告，请降圜丘之上，夫神听聪明，不可滥假，如依乐声，应临国内，而泰山之下神，其可得祀乎？又毛诗周颂，郊祀歌昊天，封禅歌时迈，二篇各别，足是证明。谓宜采周颂，创新词，告精诚於上天，请皇灵於东岳，於事合古。 其后竟从安仁之议。)
麟德二年，有司进仪注 於太岳南四里为圆坛，三成，十二陛，如圜丘之制。坛上饰以青，四面各依方色，并造燎坛及壝三重。又造玉册三枚，皆以金绳编玉牒为之。每牒长尺二寸，广寸二分，厚三分，刻玉填金为字。又为玉匮一，以藏正座玉册；为金匮二，以藏配座玉册：各长尺三寸。并玉检方五寸，当绳缠处刻为五道，当封玺处刻深二分，方寸二分。又为黄金绳以缠金玉匮，各五周，为金泥以泥之。为玉玺一枚，方寸二分，文同受命玺，以封金玉匮。又为石〈石感〉，以藏玉匮。用方石再累，各方五尺，厚一尺。刻方石中令容玉匮。〈石感〉旁施检处，皆刻深三寸三分，阔一尺。当绳处皆刻深三分，阔寸五分。为石检十枚，以检石〈石感〉，皆长三尺，阔一尺，厚七寸。皆刻为印齿三道，深四寸。当封玺处方五寸，当通绳处阔寸五分。皆有小石盖，制与检刻处相应，以检擫(於协反)封泥。其检立於〈石感〉旁，南方北方各三，东方西方各二，去〈石感〉隅皆七寸。为金绳三以缠石〈石感〉，各五周，径三分。为石泥以泥石〈石感〉，其泥，末石和方色土为之。为距石十二枚，分距〈石感〉隅，皆再累，各阔二尺，厚一尺，长一丈，斜刻其首，令与〈石感〉隅相应。以五色土封之。泰山之上，设登封之坛，上径五丈二尺，高九尺，四出陛。坛上饰以青，四面依方色。一壝，随地之宜。又为降禅坛於社首山上，方坛八隅，一成八陛，如方丘之制。坛上饰以黄，四面依方色。三壝，随地之宜。其玉册、玉匮、石〈石感〉、石检、距石等，亦同封祀之制。又封祀以高祖、太宗同配，禅社首以太穆、文德皇后同配，皆以公卿充亚献、终献之礼。 制曰： 古今典制，文质不同，至於制度，皆随代沿革，唯祀天地，独不改张，斯乃自处於厚，奉天以薄。又今封禅，即用玉牒金绳，器物之间，复有瓦樽秸席，一时行礼，文质顿乖，驳而不伦，深为未惬。其封祀、降禅所设上帝、后土位，先设藁秸、瓦甒、瓢杯等物，并宜改用茵褥罍爵。其诸郊祀，亦宜准此。 於是昊天上帝之座褥以苍，皇地祇褥以黄，配帝及后褥以紫，五方上帝及大明、夜明、时帝褥皆以方色，内官以下席皆以莞。(封禅使许敬宗与礼官等又奏曰： 谨按司马彪续汉书曰，建武三十二年封泰山，求元封故事所施用者。有司奏用玉牒书藏方石中，厚五寸，长尺三寸，广五寸。有玉检，厚二寸，长短阔狭，一如玉牒。又按说文云： 简，牒也。 则知牒是简之别名，且牒是片竹，故其字从片。封禅牒虽用玉，其制宜与竹同。广厚五寸，何名简牒？又按孝经钩命决云： 六经册长尺四寸，孝经册长尺二寸。 遍检古之简牒，无尺三寸之制。臣等参详典故，务取折衷，其玉牒请同玉简册，长尺二寸，广寸二分，厚三分，以金绳连编，同简之数，随文多少，盛之玉匮，封牒石内，则合古文，於事为允。 诏从之。)三年春正月戊辰朔，有事於泰山，亲祀昊天上帝於封祀之坛。己巳，登於泰山，行封禅之礼。庚午，降禅於社首山。壬申，大赦天下，改元乾封。(初议射牛事，太常博士裴守贞奏曰： 据周礼及国语，郊祀天地，天子自射其牲。汉武封泰山，令侍中儒者射牛行事。至於馀祀，亦无射牲之文。但亲舂射牲，虽是古礼，久从废省。据封禅礼：祀日，未明十五刻，宰以鸾刀割牲。比銮驾至时，牢牲总毕，陛下唯奠玉酌献而已。今若祀前一日射牲，事即伤早。祀日方始射牲，事又伤晚。若依汉武故事，即非亲射之仪，事不可行。 )
武太后天册万岁二年腊月甲申，登封於嵩岳，大赦天下，改元为万岁登封。丁亥，禅於少室山。
开元十二年，制： 以十三年有事泰山。所司与公卿诸儒详择典礼，先为备具。 中书令张说、右散骑常侍徐坚等与礼官撰东封仪注。张说谓徐坚等曰： 乾封旧仪，禅社首，享皇地祇，以先后配享。王者父天而母地，皇地祇虽当今皇母位，亦当往帝之母也，子配母飨，亦有何嫌？而以皇后配地祇，非古之制也。天鉴孔明，福善如响。乾封之礼，文德皇后配皇地祇，天后为亚献，越国太妃为终献。以宫闱接神，有乖旧典。上玄不祐，遂有授命易姓之事，宗社中圮，公族诛灭，皆由此也。景龙之季，有事圜丘，韦庶人为亚献，皆以妇人升坛执笾豆，亵黩穹苍，享礼不洁。未及逾年，国有大难，亚献、终献皆受其咎，平座斋郎及女人执祭者，多亦夭卒。今主上尊天敬神，事资革正。斯礼请以睿宗大圣真皇帝配皇地祇，侑神作主。 从之。 又按显庆年许敬宗因修礼奏改燔柴在祭前，状称 祭祀之礼，必先降神。周人向臭，祭天则燔柴 者。臣等谨按，礼，迎神之仪，乐六变而天神降，八变而地祇出，九变则鬼神可得而礼矣。则降神以乐，周礼正文，非谓燔柴以降神也。又按晋郭璞南郊赋及注尔雅，亦祭后方燔。又按宋志所论，亦祭后燔柴。又检南齐、北齐又梁郊祀，亦先饮福酒讫燔燎。请依贞观旧礼，先祭后燎 。
考功员外郎赵冬曦、太学博士侯行果又曰： 先焚者本以降神，行之已久。若设祭后燔，则神无由降矣。 张说又执奏曰： 凡祭者，本以心为主，心至则通於天地，达於神祇。既有先燔、后燔，自可断於圣意，圣意所至，则通於神。燔之先后，臣等不敢裁定。 上令依后燔及先奠牲璧之议。是后太常卿宁王宪奏请郊坛时祭，并依此先奠璧而后燔。从之。(先是纷议未定，国子博士康子元执后燔最坚。张说谓子元曰： 康国子独出蒙轮，以当一队耶？ 时又有四门助教施敬本駮奏旧封禅礼八条，其略曰： 旧礼，侍中跪取匜盥，非礼也。夫盥手洗爵，人君将以致洁而尊神，故使小臣为之。今侍中，大臣也，而沃盥於人君；太祝，小臣也，乃诏祝於天神。是接天神以小臣，奉人君以大臣，故为非礼。按周礼大宗伯曰： 郁人，下士二人，赞祼事。 则沃盥此其职也。汉承秦制，无郁人之职，故使近侍为之。魏晋至今，因而不改。然则汉侍中行之则可矣，今以侍中为之，则非也。汉侍中，其始也微。高帝时，籍孺为之；惠帝时，闳孺为之，留侯子辟彊年十五为之。后汉娄坚以议郎拜侍中。魏代苏则为之，时友人嘲之曰， 仕进不止执武子 ，是言其亵臣也。今侍中，名则古官，人非昔任，掌同燮理，寄重盐梅，非复汉魏 执兽 之班，异乎周礼郁人之职。夫祝以传命，通人主之意以荐达於神明，非贱职也。故两君相见，则卿为上傧。况天人之际，其肃恭之礼，以两君为喻，不亦大哉！今太祝，下士也，非所以重命而尊神之意也。然则周汉太祝，是礼矣。何者？按周礼大宗伯曰： 太祝，下大夫二人，上士四人，掌六祝之词。 大宗伯为上卿，今礼部尚书、太常卿比也；小宗伯中大夫，今侍郎、少卿比也；太祝下大夫，今郎中、太常丞比也；上士四人，今员外郎、太常博士比也。故可以处天人之际，致尊极之词矣。今太祝下士之卑，而居下大夫之职。又旧礼，谒者引大尉升坛亚献，非礼也。谒者已贱，升坛已重，是徵名用之於古，而大体实变之於今也。古之谒者，秩异乎今。谒者班微，以之从事，可谓疏矣。 又曰： 旧礼，尚书令奉玉牒。今无其官，请以中书令从事。 议奏，上令张说、徐坚召敬本，与之对议详定。说等奏曰： 敬本议，其中四事，先以改定。有不同者，望临时量事改摄。 从之。)
十三年十一月，封祀於泰山，去山趾五里，西去社首山三里。丁亥，服衮冕於行宫，致齐於供帐前殿。己丑，大备法驾，至山下，乃御马而登，侍臣从。帝以灵山清洁，不欲多人上，欲初献於山上坛行事，亚献、终献於山下坛行事。召礼官学士贺知章等入讲仪注，因问之，知章等奏曰： 昊天上帝，君位；五方精帝，臣位；帝号虽同，而君臣各异。陛下享君位於山上，群臣祀臣位於山下，诚足以垂范来叶，为变礼之大者也。礼成於三，初献、亚、终，合於一处。 於是三献悉於山上行事，其五方帝及诸神座於山下坛行事。
玉牒词曰： 有唐嗣天子臣某，敢昭告於昊天上帝。天启李氏，运兴土德。高祖、太宗、受命立极。高宗升中，六合殷盛。中宗绍复，继体不定。上帝眷祐，锡臣忠武。底绥内难，推戴圣父。恭承大宝，十有三年。敬若天意，四海晏然。封祀岱岳，谢成於天。子孙百禄，苍生受福。
庚寅，祀昊天上帝於山上封台之前坛，高祖神尧皇帝配享焉。辛卯，享皇地祇於社首之泰折坛，(折音之设反。)睿宗大圣真皇帝配。壬辰，上御朝觐之帐殿，大备陈布。文武百僚、二王后、孔子后、诸方朝集使、岳牧举贤良，咸在位。
铭曰： 维天生人，立君以理，维君受命，奉天为子。代去不留，人来无已，德凉者灭，道高斯起。赫赫高祖，明明太宗，爰革隋政，奄有万邦。罄天张宇，尽地开封，武称有截，文表时雍。高宗稽古，德施周溥，茫茫九夷，削平一鼓。礼备封禅，功齐舜禹，岩岩岱宗，衎我神主。中宗绍运，旧邦维新，睿宗继明，天下归仁。恭己南面，氤氲化淳，告成之礼，留诸后人。缅余小子，重基五圣，匪功伐高，匪德矜盛。钦若祀典，丕承永命，至诚动天，福我万姓。古封泰山，七十二君，或禅亭亭，或禅云云。其迹不见，其名可闻，祗遹文祖，光昭旧勋。方士虚诞，儒书不足，佚后求仙，诬神检玉。秦灾风雨，汉汙编录，德未合天，或承之辱。道在观政，名非从欲，铭心绝岩，播告群岳。 (时中书令张说撰封祀坛颂、侍中源乾曜撰社首坛颂、礼部尚书苏颋撰朝觐坛颂以纪圣德焉。)其仪具开元礼。


选举四
杂议论上
齐景公问晏子任人，对曰： 地不同宜，任之一种，责其俱生，不可得也。人不同能，而任之一事，不可责遍成。责焉无已，智者不能给；求焉无餍，天地不能赡也。
汉哀帝初立，欲匡成帝之政，多所变动。（匡，正也。正其乖失。）时丞相王嘉上疏曰： 臣闻圣王之功在於得人。孔子曰： 才难，不其然与！ （才难，谓有贤才难得。）故 继代立诸侯，象贤也 。（象其先父祖之贤耳，非必其人皆有德也。）虽不能尽贤，天子为择臣，立命卿以辅之。（命卿，命於天子者。）居是国也，累代尊重，然后士人之众附焉，是以教化行而理功立。今之郡守重於古诸侯，往者致选贤材，贤材难得，拔擢可用者，或起於囚徒。昔魏尚坐事系，文帝感冯唐之言，拜云中太守，匈奴忌之；武帝擢韩安国於徒中，拜为梁内史，骨肉以安；（言梁孝王得免罪也。）张敞为京兆尹，免，亡命数十日，宣帝徵拜为冀州刺史，卒获其用：前代非私此三人，贪其材器有益於公家也。孝文帝时，吏居官者或长子孙，以官为氏，仓氏、庾氏则仓庾吏之后也。其二千石长吏亦安官乐职，然后上下无苟且之意。其后稍稍变易，公卿以下转相促急，又数以改更政事，司隶、部刺史察过悉劾，发扬阴私，（悉，尽也。言无大小，尽皆举劾，过於所察之条。）吏或居数月而退，送故迎新，交错道路。中材苟容求全，（不敢操持群下。）下材怀危内顾，（常恐获罪，每为私计。）一切营私者多。二千石益轻贱，吏人慢易之，或至上书章下，（依其所上之章，而下令理之。）众庶知其易危，（言易可倾危。）小失意则有离叛之心。前山阳亡徒苏令等纵横，吏士临难，莫肯伏节死义，以守相威权素夺也。（素夺，谓先不假之威权也。）孝成皇帝悔之，下诏书，二千石不为纵，（二千石不以故纵为罪，所以优之。）遣使者赐金，慰厚其意，诚以为国家有急，取办於二千石，二千石尊重难危，乃能使下。孝宣爱良人吏，（良，善也。良人吏，善理百姓者。）有章劾，事留中，会赦一解。（不即下理其事，恐为扰动，故每留中；或经赦令，一切皆解散也。）故事，尚书希下章，为烦扰百姓，证验系理，或死狱中，章文必有 敢告之 字迺下。（所以丁宁告者之辞，绝其相诬。）惟陛下留神择贤，记善忘过，容忍臣子，勿责以备。（不求备於一人。）二千石、部刺史、三辅县令有材任职者，人情不能不有过差，宜可阔略，（当宽恕其小罪。）令尽力者有所劝。此方今急务，国家之利也。前苏令发，（谓苏令初发起为盗贼。）欲遣大夫使逐问状，时见大夫无可使者，（谓见在大夫皆不堪为使。）召盩厔令尹逢，拜为谏大夫遣之。今诸大夫有材能者甚少，宜先蓄养可成就者，则士赴难不爱其死。临事仓卒乃求，非所以明朝廷也。 嘉因荐儒者公孙光、满昌及能吏萧咸、薛修等，皆故二千石有名称。天子纳而用之。
后汉光武时，陈事者多言： 郡国贡举，率非功次，故守职益懈，而吏事浸疏。咎在州郡。 有诏下公卿朝臣议。韦彪上议： 夫国以简贤为务，贤以孝行为首。孔子曰： 事亲孝，故忠可移於君。 是以求忠臣必於孝子之门。夫人才行少能相兼，是以孟公绰优於赵、魏老，不可以为滕、薛大夫。忠孝之人，持心近厚；锻炼之吏，持心近薄。三代之所以直道而行也。士宜以才行为先，不可纯以阀阅。然其要归，在於选二千石，二千石贤，则贡举皆得其人矣。 帝深纳之。
张衡上疏曰： 古者取士，诸侯岁贡。孝武之代，郡举孝廉，又有贤良文学之选，於是名臣皆出，文武并兴。汉之得人，数路而已。夫书画辞赋，才之小者，匡国理政，未有其能。陛下即位之初，先访经术，听政馀日，观省篇章，聊以游意，当代博弈，非以教化取士之本。而诸生竞利，作者鼎沸，其高者颇引经训风喻之言，下则连偶俗语，有类俳优，或窃成文，虚冒名氏。臣每受诏於盛化门差次录第，其未及者，亦复随辈皆见拜擢。既加之恩，难复收改，但守俸禄，於义已加，不可复使理人及仕州郡。昔孝宣会诸儒於石渠，章帝集学士於白虎，通经释义，其事优大，文武之道，所宜从之。若乃小能小善，虽有可观，孔子以为 致远则泥 ，君子故当志其大者远者也。
魏文帝时诏曰： 选举莫取有名。名如画地作饼，不可啖也。 吏部尚书卢毓对曰： 名不足以致异人，而可以得常士。常士畏教慕善，然后有名。 其后士人多务进趋，廉逊道阙。时刘寔乃著崇让论以矫之，其辞曰：
古之圣王之化天下，所以贵让者，欲以出贤才，息争竞也。夫人情莫不皆欲己之贤，故劝令让贤以自明贤，岂假让不贤哉！故让道兴，贤能之人不求而自出矣，至公之举自立矣，百官之副亦先具矣。一官阙，择众官所让最多者而用之，审之道也。在朝之士相让於上，草庐之人咸皆化之，推能让贤之风从此生矣。为一国所让，则一国士也；天下所共推，则天下士也。推让之风行，则贤与不肖殊矣。此道之行，在上者无所用其心，因成清议，随之而已。贤人相让於朝，大才之人恒在大官，小人不争於野，天下无事矣。以贤才化无事，至道兴矣。已仰其成，复何与焉！孔子曰，能以礼让为国乎，则不难也。
在朝之人不务相让久矣，天下化之。自魏代以来，登进辟命之士，及县在职之吏，临见授叙，虽自辞不能，终莫肯让有胜己者。夫推让之风息，争竞之心生。孔子曰，上兴让则下不争也。议者佥然言，代少高名之才，朝廷不有大才之人可以为大官者。山泽人小官吏亦复云，朝廷之士虽大官名德，皆不及往时人也。余以为此二言皆失之矣。非时独乏贤也，时不贵让。一人有先众之称，毁必随之，名不得成使之然也。虽令稷、契复存，亦不复能全其名矣。能否混杂，优劣不分，士无素定之价，官职有阙，主选之吏不知所用，但按官次而举之。同才之人先用者，非势家之子，则必为有势者之所念也。非能独贤，因其先用之资而复迁之无已，不胜其任之病发矣。
所以见用不息者，由让道废，因资用人之有失久矣。故自汉、魏以来，时开大举，令众官各举所知，唯才所任，不限阶次，如此者甚数矣。其所举必有当者，不闻时有擢用，不知何谁最贤故也。所举必有不当者，而罪不加，不知何谁最不肖也。所以不可得知，由当时之人莫肯相推，贤愚之名不别，令其如此。举者知在上者察不能审，故敢漫举而进之。或举所贤，因及所念，一顿而至，人数猥多，言所举贤，加之高状，相似如一，难得而分矣。虽举者不能尽忠之罪，亦由上开听察之路滥，令其尔也。才高守道之士日退，驰走於有势之门日多矣。虽国有典刑，弗能禁矣。
夫让不兴之弊，非徒贤人在下位，不得时进也，国之良臣荷重任者，亦将以渐受罪退矣。何以知其然也？孔子以为颜氏之子不贰过耳，明非圣人皆有过。宠贵之地，欲之者多矣，恶贤能塞其路，过而毁之者亦多矣。夫谤毁之生，非徒空设，必因人之微过而甚之者也。毁谤之言数闻，在上者虽欲弗纳，不能不杖所闻，因事之来而微察之，察之无已，其验至矣。得其验，安得不理其罪。若知而纵之，主威日衰，令之不行，自此始矣。知而皆理之，受罪退者稍多，大臣有不自固之心。夫贤才不进，贵臣日疏，此有国者之深忧也。
窃以为改此俗甚易耳。何以知之？夫一时在官之人，虽杂有凡猥之才，其中贤明者亦多矣，岂可谓皆不知让贤为贵邪！直以其时皆不让，习以成俗，故遂不为耳。人臣初除，皆通表上闻，名之谢章，所由来尚矣。原谢章之本意，欲进贤能以谢国恩也。昔舜以禹为司空，禹拜稽首，让於稷、契及咎繇；使益为虞官，让於熊、罴；使伯夷典三礼，让於夔龙：唐虞之时，众官初除，莫不皆让也。谢章之义，盖取於此。书记之者，欲以永代作则。季代所用，不能让贤，虚谢见用之恩而已。相承不变，习俗之失也。
夫叙用之官得通章表者，其让贤推能，乃通其章；其不能有所让，徒费简纸者，皆绝不通。人臣初除，各思推贤能而让之矣，让文付主者掌之。三司有阙，择三司所让最多者而用之。此为一公阙，三公已先选之矣。且主选之吏，不必任公而选三公，不如令三公自共选一公为详也。四征阙，择四征所让最多者而用之。此为一征阙，四征已先选之矣，必详於停阙而令主者选四征也。尚书阙，择尚书所让最多者而用之。此为令诸尚书共选一尚书，详於临阙令主者选八尚书也。郡守阙，择众郡所让最多者而用之，详於任主者，此为令百郡守共选一郡守也。
夫以众官百郡之让，与主者共相比，不可同岁而论也。贤愚皆让，百姓耳目尽为国耳目。夫人情争则欲毁己所不知，让则竞推於胜己。故代争则毁誉交错，优劣不分，难得而让也。夫贵让则贤智明出，能否之美历历相次，不可得乱也。当此时也，能退身修己者，让之者多矣。虽贤智欲守贫贱，不可得也。驰骛进取而欲人见让，犹卻行而求前也。夫如此，愚智咸知进身求通，非修之於己则无由进矣。游外求者，於此相随而归矣。浮声虚论，不禁而自止矣。人无所用其心，任众人议，而天下自化。让可以致此，岂可不务之哉！
晋始平王文学李重又以为等级繁多，又外官轻而内官重，使风俗大弊，宜釐改，重外选，简阶级，使官久。议曰： 古之圣王，建官垂制，所以体国经野。自帝王以下，代有增损：舜命九官，周分六职，秦采古制，汉仍秦旧，倚丞相，任九卿。虽置五曹尚书令仆射之职，始於掌封奏以宣外内，事任尚轻，而郡守牧人之官重，故汉宣称 所与为理唯良二千石 ，其有殊政者，或赐爵进秩，谅得为理大体，所以远比三代也。及於东京，尚书虽渐优重，然令、仆出为郡守，锺离意、黄香、胡广是也；郡守入为三公，虞延、第五伦、桓虞、鲍昱是也。近自魏朝名守杜畿、满宠、田国让、（国讳改称字。）胡质等，居郡或十馀年，或二十年，或加秩假节而不去郡，此亦古人 苟善其事，虽没代不徙官 之义也。汉魏以来，内官之贵，於今最崇，而百官等级遂多，迁补转徙如流，能否无以著，黜陟不得彰，此为理之大弊也。夫阶级繁多而冀官久，官不久而冀理功成，不可得也。虞书云： 三考黜陟幽明。 周官，三年大计群吏之理，而行其诛赏。汉法，官人或不真秩。魏初，用轻资以先试守。臣以为今宜大并群官等级，使同班者不得复稍迁；又简法外议罪之制，明试守左迁之例，则官人之理尽，士必量能而受爵矣。居职者日久，则政绩可考，人心自定，务求诸己也。 帝虽善之，竟不能行。
齐左仆射王俭请解领选，谓褚彦回曰： 选曹之始，近自汉末。今若反古，使州郡贡计，三府辟士，与众共之，犹贤一人之意。古者选众，今则不然，奇才绝智所以见遗於草泽也。 彦回曰： 诚如卿言。但行之已久，卒难为改也。
梁尚书左仆射沈约论曰： 汉末丧乱，魏武始创，军中仓卒，权立九品。盖以论人才优劣，非谓代族高卑。因此相沿，遂为成法。自魏至晋，莫之能改。州都、郡正，以才品人，而举代人才，升降盖寡，徒以凭籍代资，用相凌驾。都正俗士，斟酌时宜，品目少多，随事俯仰，刘毅所云 下品无高门，上品无贱族 也。岁月迁讹，斯风渐笃，凡厥衣冠，莫非二品，自此以还，遂成卑庶。周汉之道，以智役愚，台隶参差，用成等级。魏晋以来，以贵役贱，士庶之科，较然有辨。夫人君南面，九重奥绝，陪奉朝夕，义隔卿士，阶闼之任，宜有司存。
武帝天监中，约又上疏曰： 顷自汉代，本无士庶之别，自非仕宦，不至京师，罢公卿牧守，并还乡里，小人瞻仰，以成风俗。且黉校棋布，传经授业，学优而仕，始自乡邑，本於小吏幹佐，方至文学功曹，积以岁月，乃得察举。人才秀异，始为公府所辟，迁为牧守，入作台司。汉之得人，於斯为盛。今之士人，并聚京邑，其有守土不迁，非直愚贱。且当今士子繁多，略以万计，常患官少才多，无地以处。秀才自别是一种任官，非若汉代取人之例也。假使秀才对五问可称，孝廉答一策能过，此乃雕虫小道，非关理功得失。以此求才，徒虚语耳。
鸿胪卿裴子野又论曰： 书云 贵贵 ，为其近於君也。天下无生而贵者，是故道义可尊，无择负贩；苟非其人，何取代族。周衰礼坏，政出臣下，卿士大夫自相继及，非夫嗣嫡，犹等家臣。且徒步匹夫，见礼侯伯，轼闾拥篲，无绝於时。其后四方豪势之家，门客千数，卑身折节，比食同袍，虽相倾倚，亦成风俗。迄於二汉，尊儒重道，朝廷州里，学行是先，虽名公子孙，还齐布衣之士，士庶虽分，而无华素之隔。有晋以来，其流稍改，草泽高士，犹厕清涂，降及季年，专称阀阅。自是三公之子，傲九棘之家，黄散之孙，蔑令长之室，转相骄矜，互争铢两，所论必门户，所议莫贤能。苟且之俗成，傲慢之祸作，非所以敦弘退让，励德兴化之道也。 宋明帝聪博，好文史，才思朗捷，省读书奏，号七行俱下。每国有祯祥及行幸宴集，辄陈诗展义，且以命朝臣。其戎士武夫，则讬请不暇，困於课限，或买以应诏焉。於是天下向风，人自藻饰，雕虫之艺，盛於时矣。又论曰： 古者四始六义，总而为诗。既形四方之风，且彰君子之志，劝美惩恶，王化本焉。而后之作者，思存枝叶，繁华蕴藻，用以自通。若夫徘恻芳芬，楚骚为之祖；靡漫容与，相如扣其音。由是随声逐响之俦，弃指归而无执，赋歌诗颂，百揆五车。蔡邕等之俳优，杨雄悔为童子，圣人不作，雅郑谁分。其五言为诗家，则苏、李自出，曹、刘伟其风力，潘、陆固其枝柯，爰及江左，称彼颜、谢，箴绣鞶帨，无取庙堂。宋初迄於元嘉，多为经史；大明之代，实好斯文。高才逸韵，颇谢前哲，波流同尚，滋有笃焉。自是闾阎少年，贵游总角，罔不摈落六艺，吟咏情性。学者以博依为急务，谓章句为 专鲁 ，淫文破典，斐尔为曹；无被於管弦，非止乎礼义，深心主卉木，远致极风云，其兴浮，其志弱，巧而不要，隐而不深，讨其宗途，亦有宋之遗风也。若季子聆音，则非兴国；鲤也趋室，必有不敦。荀卿有言： 乱代之徵，文章匿采。 而斯岂近之乎？ （萧子显曰： 自宋以来，谢灵运、颜延年以文章彰於代，谢庄、袁淑又以才藻系之，朝廷之士及闾阎衣冠，莫不仰其风流，竞为诗赋之事。五经文句，无复通其义者。 ）
后魏孝文帝时，高祐上疏云： 今之选举，不采识理之优劣，专简年劳之多少，斯非尽才之谓。宜停此薄艺，弃彼巧劳，唯才是取，官方斯穆。又勋旧之臣，虽年勤可录，而才非抚人，则可加之以爵赏，不宜委之以方任。所谓王者可私人以财，不私人以官。 帝善之。
韩麒麟子显宗上言： 前代取士，必先正名，故有贤良方正之称。今州郡贡察，徒有秀、孝之名，而无秀、孝之实。而朝廷但检其有门地，不复弹坐。如此则可别贡门地以叙士人，何假置秀、孝之名也！夫门地者，是其父祖之遗烈，亦何益於皇家。苟有奇才，虽屠钓奴虏之贱亦用之；苟非其人，虽三后之胤，自坠於皂隶矣。或云，代无奇才，不若取士於门。此亦失矣。岂可以代无周召，便废宰相而不置哉！但当校其寸长铢重者，即先叙之，则贤才无遗矣。
孝明帝时，清河王怿以官人失序，上表曰： 孝文帝制，出身之人，本以门品高下有恒，若准资荫，自公卿令仆之子，甲乙丙丁之族，上则散骑祕著，下逮御史长兼，皆条例昭然，文无亏没。自此，或身非三事之子，解褐公府正佐；地非甲乙之类，而得上宰行僚。自兹以降，亦多乖舛。且参军事专非出身之职，今必释褐而居，祕著本为起家之官，今或迁转以至：斯皆仰失先准，有违明令，非所谓式遵遗范，奉顺成规。此虽官人之失，相循已久，然推其弥漫，抑亦有由。何者？信一人之明，当九流之广，必令该鉴氏族，辨照人伦，才识有限，固难审悉。所以州置中正之官，清定门胄，品藻高卑，四海画一，专尸衡石，任实不轻。故自置中正以来，暨於太和之日，莫不高拟其人，妙尽兹选，皆须名位重於乡国，才德允於具瞻，然后可以品裁州郡，综覈人物。今之所置，多非其人。乞明为敕制，使官人选才，备依先旨，无令能否乖方，违才易务；并革选中正，一依前轨。庶清源有归，流序允穆。 灵太后诏依表施行，而终不能用。
薛琡为吏部郎中。先是，崔亮奏立停年之格，不简人才，专问劳旧。琡乃上书曰： 若使选曹唯取年劳，不简贤否，便即义均行雁，次若贯鱼，勘簿呼名，一吏足矣。数人而用，何谓铨衡？今请郡县之职，吏部先尽择才，务取廉平淳直，素行有闻，并学通古今，晓达理体者，以应其选。不拘入职远近，年勋多少。其积劳之中，有才堪牧人者，先在用之限。其馀不堪者，既壮藉其力，岂容老而弃之，将佐丞尉，去人积远，小小当否，未为多失，宜依次补序，以酬其劳。 书奏，不报。徐因引见，复陈言曰： 汉朝常令三公大臣，举贤良方正、有道直言之士，以为长吏，监抚黎元。自晋末以来，此风遂替。今四方初定，务在养人。臣请依汉氏，更立四科，令三公宰贵各荐时贤，以补郡县。明立条格，防其阿党之端。 诏下公卿议之，亦寝矣。
后周乐逊上疏论选举曰： 选曹赏录勋贤，补拟官爵，必宜与众共之，有明扬之授。使人得尽心，如睹白日。其材有升降，其功有厚薄，禄秩所加，无容不审。即如州郡选置，犹集乡闾，况天下选曹，不取人物。若方州列郡，自可内除。此外付选曹铨叙者，既非机事，何足可密？人生处代，以荣禄为重，修身履行，以慕声名。然逢时既难，失时为易。其选置之日，宜令众心明白，然后呈奏。使功勤见知，品物称悦。
隋文帝开皇中，持书侍御史李谔以选才失中，上书曰： 自魏之三祖，更尚文词，忽君人之大道，好雕虫之小艺。下之从上，有同影响，竞骋浮华，遂成风俗。江左齐、梁，其弊弥甚，贵贱贤愚，唯务吟咏。遂复遗理存异，寻虚逐微，竞一韵之奇，争一字之巧。连篇累牍，不出月露之形；积案盈箱，唯是风云之状。代俗以此相高，朝廷据兹擢士。禄利之路既开，爱尚之情愈笃。於是闾里童昏，贵游总角，未窥六甲，先制五言。至如羲皇、舜、禹之典，伊、傅、周、孔之说，不复关心，何尝入耳。以傲诞为清虚，以缘情为勋绩，指儒素为古拙，用辞赋为君子。故文笔日烦，其政日乱，良由弃大圣之轨范，构无用以为用也。捐本逐末，流遍华壤，递相师祖，浇漓愈扇。及大隋受命，圣道聿兴，屏黜轻浮，遏止华伪。自非怀经抱质，志道依仁，不得引领搢绅，参厕缨冕。是以开皇四年，普诏天下，公私文翰，并宜实录。其年九月，泗州刺史司马幼之上表华艳，付所司理罪。由是公卿大臣，咸知正路，莫不钻仰坟素，弃绝华绮，择先王之令典，行大道於兹代。如闻在外州县，仍踵弊风，选吏举人，未遵典则。至於宗党称孝，乡曲归仁，学必典谟，交不苟合，则摈落私门，不加收齿；其学不稽古，逐俗随时，作轻薄之篇章，结朋党而称誉，则选充吏职，举送天朝。盖由县令、刺史，未行风教，犹挟私情，不存公道。臣既忝宪司，职当纠察。若闻风即劾，恐挂网者多，请勒诸司，普加搜访，有如此者，具状送台。


礼三十沿革三十嘉礼十五
读时令（后汉魏东晋宋北齐大唐）
后汉制，太史每岁上其年历。先立春、立夏、大暑、立秋、立冬，常读五时令。皇帝所服，各随五时之色。帝升御座，尚书令以下就席位。尚书三公郎中以令置案上，奉以先入，就席伏读讫，赐酒一卮。
魏明帝景初元年，通事奏曰： 前后但见读四时令，至於服黄之时独阙。 太史令高堂崇以为： 黄属土也，土王四季各十八日。土生於火，故於火用事之末服黄，三季则否。其令则随四时，不以五行为令也，是以服黄无令。 （斯则魏代不读大暑令也。）
东晋成帝咸和五年，有司奏读秋令。时侍中荀奕上议云： 武皇帝时，光禄大夫华恒议，以秋夏盛暑，常阙不读令，在春冬则不废也。夫先王所以顺时读令者，盖后天而奉天时，正服尊严之所重。今比热炎赫，服章多阙，请如恒议。 诏可。六年，有司奏： 立夏日，正服渐备，祗述天和，宜读夏令。 奏可。
宋文帝元嘉六年，读时令。三公郎中每读，皇帝临轩，百僚备位，多震悚失常仪。唯孝武帝时刘勰，明帝时谢纬，善於其事，人主公卿并属目称叹。
北齐制，立春日，皇帝服通天冠，青介帻，青纱袍，佩苍玉，青带，青葱，青袜舄，而受朝於太极殿，西厢东向。尚书令等坐定，三公郎中诣席，跪读时令讫，典御酌卮酒，置郎中前，郎中拜，还席伏饮，礼成而出。至立夏立秋，则施御座於中楹，南向，立冬如立春，东向。各以其时之色服，仪并如春礼。
大唐贞观十一年，复修四时读令。武太后圣历元年腊月制，每月一日於明堂行告朔之礼。司礼博士辟闾仁谞奏曰：
按经史正文，无天子每月告朔。唯礼记玉藻云： 天子听朔於南门之外。 周礼天官太宰： 正月之吉，布政於邦国。 今每岁首元日，通天宫受朝，读时令，布政事，此则听朔之礼毕，合於周礼、玉藻之文矣。而郑玄注玉藻 听朔 ，以秦制月令有五帝五官之事，遂云 凡听朔，必特牲告其时帝及其神，配以文王、武王 。此郑注之误也。故汉魏至今莫之用。又按月令 其帝太昊，其神勾芒 者，谓宣布时令，告示下人，其令词云其帝其神耳。所以为敬授之文，欲使人奉其时而务其业。每月有令，故谓之月令，非谓天子月朔日以祖配帝而祭告之。其每月告朔者，乃诸侯之礼也。故春秋左氏传，鲁侯 既视朔，遂登观台 。又郑注论语云： 礼，人君每月告朔於庙，有祭谓之朝享。 今王者行之，非所闻也。按郑玄所谓告其帝者即太皞等五人帝，其神者即重黎等五行官。虽并功施於人，列在祀典，无天子每月拜祭告朔之文。
臣又检礼论及三礼义宗、江都集礼、贞观礼、显庆礼及祠令，并无天子每月告朔之事。若以为世无明堂，故无告朔之礼，则江都集礼、贞观礼、显庆礼及祠令，著祀五方上帝於明堂，即孝经 宗祀文王於明堂 也。此则无明堂而著其享祭，何为告朔独阙其文？若以君有明堂即合告朔，则周秦有明堂，而经典正文并无天子每月告朔。臣博考载籍，既无其礼，请停每月一日告朔之祭，以正国经。窃以天子之尊，而用诸侯之礼，非所谓颁告朔、令诸侯使奉而行之之义也。凤阁侍郎王方庆奏议曰：
天子以孟春正月上辛，於南郊总受十二月之政，还藏於祖庙，月取一政颁於明堂。诸侯孟春之月，朝於天子，受十二月之政，藏於祖庙，月取一政而行之。故仲尼美而称之曰： 明王之以孝理天下者也。 人君以其礼告庙，则谓之告朔；听视此月之政，则谓之视朔，亦曰听朔，其实一也。
春秋鲁文公六年闰十月，不告朔。左氏传云： 闰月不告朔，非礼也。夫闰以正时，时以作事，事以厚生，生人之道，於是乎在矣。不告闰朔，弃时政也。 则天子闰月亦告朔矣，宁有他月废其礼乎？
又按周礼太史职云： 颁告朔於邦国。闰月，诏王居门终月。 玉藻云： 闰月则阖门左扉，立於其中。 是天子闰月而行告朔之事明矣。每岁首元日，通天宫受朝，读时令，布政事，此听朔之礼毕，而合於周礼、玉藻之文也。
又按郑玄云： 凡听朔告其帝。 臣愚以为其告朔之时，五方上帝之一帝也。春则灵威仰之例，以始祖而配之。人帝及神，列在祀典，亦於其月而享祭之。鲁自文公始不视朔，子贡见其礼废，欲去其羊，孔子以羊存犹可识礼，羊亡其礼遂废，故云 尔爱其羊，我爱其礼 也。
汉承秦灭学，庶事草创，所以无告朔之事。至平帝元始中，王莽辅政，庶几复古。后汉董卓西移，载籍湮灭，告朔之礼，於此而坠。宋何承天礼论，虽加编次，於事则阙。梁崔灵恩三礼义宗，但捃摭前儒，因循故事。隋大业中，炀帝令学士撰江都集礼，只钞撮礼论，更无异文。贞观、显庆及祠令不言告朔者，盖为历代不传，所以其文遂阙。今若每月听政，於事亦烦，孟月视朔，恐不可废。
从之。
开元二十六年，命太常少卿韦縚，每月进月令一篇。是后孟月朔日，御宣政殿，侧置一榻，东西置案，令韦縚坐而读之，诸司官长亦升殿列坐听焉。岁除罢之。（乾元元年十二月，丙寅立春，御宣政殿，命太常卿于休烈读春令，常参官五品以上正员，并升殿与坐也。）馀并具开元礼。
议曰：读时令，非古制也。自东汉始焉，其后因而沿袭。按太宰职： 正月之吉，悬治象之法於象魏，使万人观之。 又春官太史 颁告朔於邦国 ，玉藻复云 听朔於南门之外 ，并无读时令故事。而辟闾仁谞云 元日受朝读令，此则听朔礼毕，合於玉藻之文 ，王方庆虽有所駮，大旨与仁谞不异，皆臆说也。凡言时者，谓四时耳。若正月之朔读令，则合云岁令，何以谓之时邪？其夏秋冬，又何为不读？斯则辟闾辈误矣。
元正冬至受朝贺
（朔望朝参及常朝日附○汉后汉魏晋东晋宋齐梁陈北齐隋大唐）
汉高帝十月定秦，遂为岁首。七年，长乐宫成，制诸侯群臣朝贺仪：先平明，谒者治礼，引以次入殿门，庭中陈车骑步卒卫宫，设兵张旗帜。传言 趋 。殿下郎中夹陛，陛数百人。功臣列侯诸将军军吏以次陈西方，东向；文官丞相以下陈东方，西向。大行设九宾，胪句传。（上传语告下为胪，下传语告上为句。韦昭曰： 九宾则周礼九仪。 ）於是皇帝辇出房，百官执职传警，引诸侯王以下至吏六百石以次奉贺。礼毕，复置法酒。（文颖曰： 作酒法令也。 ）诸侍坐殿上皆伏抑首，（抑，屈首也。）以尊卑次起上寿。觞九行，谒者言 罢酒 。御史执法举不如仪者辄引去，群臣莫不振恐肃敬。（高帝初，百度草创，未有仪法，群臣饮酒争功，醉或叫呼，拔剑起击柱，帝患之。叔孙通说帝曰： 夫儒者难与进取，可与守成。臣愿采古礼与秦仪杂就之。 帝曰： 令易知，度吾所能行为之。 於是通使徵鲁诸生三十馀人，及帝左右为锦蕞，参用先代之仪，然往往改异，於野外习之。月馀，帝令试之，曰 吾能为此 。竟朝无敢諠譁失礼者。於是高帝曰： 吾今日知为皇帝之贵也。 乃拜通为太常，赐金五百斤。徐广曰： 蕞 音子外反。 以茅翦树地为纂位标准，为习肄处也，置设绵也。春秋传曰 置茅蕝 。蕝音子悦反。肄音以致反。）
至武帝，虽用夏正，然每月朔朝，至於十月朔，犹常享会。其仪：夜漏未尽七刻，钟鸣，受贺及贽，公侯璧，二千石羔，千石、六百石雁，四百石以下雉。百官贺正月。（决疑要注云： 古者朝会皆执贽，侯伯执圭，子男执璧，孤执皮帛，卿执羔，大夫执雁，士执雉。汉魏粗依其制，正朝大会，诸侯执玉璧，荐以鹿皮，公卿以下所执如古礼。古者衣皮，故用皮帛为币。玉以象德，璧以称事。 ）二千石以上，上殿称万岁。（独断曰： 三公奉璧上殿，向御座，北面，太常赞曰： 皇帝为君兴。 三公伏，皇帝坐，乃进璧。古语曰 御坐则起 ，此之谓也。 ）举觞御坐前。司空奉羹，大司农奉饭，奏食举之乐。百官受赐宴飨，大作乐。（白虎通曰： 有丧不朝，吉凶不相干，不夺孝子恩也。太庙火、日食、后之丧、雨霑服失容，并废朝。 ）
后汉岁首正月，为大朝受贺。其仪：夜漏未尽七刻，钟鸣，受朝贺及贽。（献帝起居注： 旧典，市长执雁，建安八年始令执雉。 ）百官二千石以上，上殿称万岁。举觞御坐前。司空奉羹，大司农奉饭，奏食举乐。百官受赐宴飨，大作乐。（蔡质汉仪： 正月朝，天子幸德阳殿，临轩。公卿百官各陪位朝贺。百蛮朝贡毕，属郡计吏皆陛觐，庭燎。宗室诸刘亲会，万人以上，立西面。位既定，上寿。群计吏中庭北面立，太官赐酒食，西入东出。御史四人执法陛下，虎贲、羽林张弓挟矢，陛戟左右，戎头偪胫陪前向后，左右中郎将位东南，羽林、虎贲将位东北，五官将位中央，悉坐就赐。作九宾散乐。舍利兽从西方来，戏於庭极，乃毕入殿前，激水化成比目鱼，跳跃潄水，作雾障日。毕，化为黄龙，长八丈，出水遨游，於庭炫耀。又以丝绳系两柱閒，相去数丈，两倡女对舞，行於绳上，相逢切肩不倾。又蹋局出身，藏形斗中。钟磬倡乐毕，作鱼龙曼延。小黄门吹三通，谒者引公卿以次拜，微行出，卑官在前，尊官在后。其德阳殿周旋容万馀人。陛高一丈，皆文石作坛，画屋朱梁，玉陛金柱刻镂。 ）
魏文帝受禅后，修洛阳宫室，权都许昌。宫殿狭小，元日於城南立毡殿，青帷以为门，设乐飨会。后还洛阳，依汉旧事。其藩王不得朝觐，明帝时，有朝者，由特恩，不得为常。
晋武帝咸宁中，定仪：先正月一日，有司各宿设王公卿校便坐於端门外，太乐鼓吹又宿设四厢乐於殿前。夜漏未尽十刻，群臣集，庭燎起。上贺，谒报，又贺皇后。还从云龙、东中华门入谒，诣东閤下便坐。漏未尽七刻，群司乘车与百官及受贽郎，下至计吏，皆入，诣阶部，立其次，其阶卫者如临轩仪。漏未尽五刻，谒者仆射、大鸿胪各奏 群臣就位定 。漏尽，侍中奏 外办 。皇帝出，钟鼓作，百官皆拜伏。太常导皇帝升御座，钟鼓止，百官起。大鸿胪跪奏 请朝贺 。掌礼郎赞 皇帝延王登 。大鸿胪跪赞 藩王臣某等奉白璧各一，再拜贺 。太常报 王悉登 。谒者引上殿，当御座。皇帝兴，王再拜。皇帝坐，复再拜。跪置璧御座前，复再拜。成礼讫，谒者引下殿，还故位。掌礼郎赞 皇帝延太尉等 。理礼郎引公、特进、匈奴南单于、金紫将军当大鸿胪西，中二千石、二千石、千石、六百石当大行令西，皆北面伏。鸿胪跪赞 太尉、中二千石等奉璧、皮、帛、羔、雁、雉，再拜贺 。太常赞 皇帝延公等登 。掌礼引公至金紫将军上殿，当御座。皇帝兴，皆再拜。皇帝坐，又再拜。跪置璧皮帛御座前，复再拜。成礼讫，谒者引下殿，还故位。王公置璧成礼时，大行令并赞殿下，中二千石以下同。成礼讫，以贽授受贽郎，郎以璧帛付谒者，羔、雁、雉付太官。太乐令跪请奏雅乐，乐以次作。乘黄令乃出车，皇帝罢入，百官皆坐。昼漏上水六刻，诸蛮夷朝客以次入，皆再拜讫，坐。御入后三刻又出，钟鼓作。谒者仆射跪奏 请群臣上 。谒者引王公二千石上殿，千石、六百石停本位。谒者引王诣樽酌寿酒，跪授侍中。侍中跪置御座前，王还，自酌置位前，谒者跪奏 藩王臣某等奉觞，再拜上千万岁寿 。侍中云 觞已上 ，百官伏称万岁。四厢乐作，百官再拜。已饮，又再拜。谒者引王等还本位。陛下者传就席，群臣皆跪诺。侍中、中书令、尚书令各於殿上上寿酒。登歌乐升，太官令又行御酒。御酒升阶，太官令跪授侍郎，侍郎跪进御座前。乃行百官酒。太乐令跪奏 奏登歌 ，三终乃降。太官令跪请具御饭，到阶，群臣皆起。太官令持羹跪授司徒，持饭跪授大司农，尚食持案并授侍郎，侍郎跪进御座前。群臣就席。太乐令跪奏 奏食举乐 。太官行百官饭桉遍。食毕，太乐令跪奏 请进舞 ，乐以次作。鼓吹令又前跪奏 请以次进伎 。乃召诸郡计吏前，授敕戒於阶下。宴乐毕，谒者一人跪奏 请罢退 。钟鼓作，群臣北面再拜，出。（未尽七刻谓之晨贺，昼漏上三刻更出，百官奉寿酒，谓之昼会。别置女乐三十人於黄帐外，奏房中之歌。其王公以下入朝者，四方各为二番，三岁而周，周则更始。如有故、不朝之岁，各遣卿奉聘。）
东晋江左多虞，不复晨贺。夜漏未尽十刻，开宣阳门，至平明始开殿门，昼漏上水五刻，皇帝乃出受贺。皇太子出会者，则在三恪下，王公上。正朝元会，设白兽樽於殿庭，若有能献直言者，则发此樽饮酒。（樽盖施以白虎形以名焉。按礼记： 知悼子卒，未葬，平公饮酒，师旷、李调侍，鼓钟。杜蕢自外来，闻钟声，入寝，历阶而升，酌曰： 旷饮斯。 又酌曰： 调饮斯。 又酌，堂上北面坐饮之，降，趋而出。平公呼进曰： 尔饮旷，何也？ 蕢曰： 子卯不乐。知悼子在堂，斯为子卯大矣。旷，太师也，不以诏，是以饮之。 公曰： 尔饮调，何也？ 曰： 调也，君之亵臣也。为一饮一食，忘君之疾，是以饮之也。 公曰： 尔饮，何也？ 蕢曰： 蕢，宰夫也，非刀匕是共，又敢与知防，是以饮也。 公曰： 寡人亦有过矣，酌而饮寡人。 杜蕢洗而扬觯。公谓侍者曰： 如我死，则无废斯爵。 至於今，既毕献，斯扬觯，谓之杜举。 白虎樽盖杜举之遗式。）
宋因晋制，无所改易，唯朝至十刻乃受朝贺，升皇太子在三恪上。
齐因之。
梁元会之礼，未明，庭燎设，文物充庭。台门辟，禁卫皆严，有司各从其事。太阶东置白兽樽。群臣及诸蕃客并集，各从其班而拜。侍中奏 中严 ，王公卿尹各执珪璧入拜。侍中乃奏 外办 ，皇帝服衮冕，乘舆以出。侍中扶左，常侍扶右，黄门侍郎一人，执曲直华盖从。至阶，降舆，纳舄，升御座。前施奉珪藉。王公以下，至阼阶，脱舄剑，升殿，席南奉贽珪璧，礼毕下殿，纳舄佩剑，诣本位。主客郎徙珪璧於东厢。帝兴，入，徙御座於西壁下，东向。设皇太子王公以下位。又奏中严，皇帝服通天冠，升御座。王公上寿礼毕，食。食毕，乐伎奏。太官进御酒，主书赋黄甘，逮二品以上。尚书驺骑引计吏，郡国各一人，皆跪受诏。侍中读五条诏，计吏更应诺讫，令陈便宜者，听诣白兽樽，以次还座。宴乐罢，皇帝乘舆以入。皇太子朝，则远游冠服，乘金辂，卤簿以行。与会则剑履升座。会讫，先兴。
天监六年诏曰： 顷代以来，元日朝毕，次会群臣，则移就西壁下，东向坐。求之古义，王者宴万国，唯应南面，何更居东面。 於是御座南向，以西方为上。皇太子以下，在北壁坐者，悉西边东向。尚书令以下在南方坐者，悉东边西向。旧元日，御座东向，酒壶在东壁下。御座既南向，乃诏壶於南栏下。又诏： 元日受五等贽，珪璧并量付所司。 周舍按： 周礼冢宰，大朝觐，赞玉币。尚书，古之冢宰。顷王者不亲抚玉，则不复须冢宰赞助。寻尚书主客曹郎，既冢宰隶职，今元日五等奠玉既竟，请以主客郎受。郑玄注觐礼云： 既受之后，出付玉人於外。 汉时少府，职掌珪璧，请主客受玉，付少府掌。 帝从之。又尚书仆射沈约议： 正会仪注，御出，乘舆至太极殿前，纳舄升阶。寻路寝之设，本是人君居处，不容自敬宫室。按汉氏，则乘小车升殿。请自今元正及大公事，御宜乘小舆至太极阶，仍乘板舆升殿。 制可。
陈制，先元会十日，百官并习仪注，令仆以下，悉公服监之。设庭燎，街阙、城上、殿前，皆严兵，百官各设部伍而朝。宫人皆於东堂，隔绮疏而观。宫门既无籍，外人但绛衣者，亦得入观。是日，上事人发白兽樽。自馀亦多依梁礼云。
北齐元正大飨，百官一品以下，流外九品以上与会。一品以下、正三品以上，开国公侯伯、散品公侯及特命之官、刺史并升殿。从三品以下、从九品以上及奉正使人比流外官者，在阶下。勋品以下端门外。侍中宣诏慰劳州郡国使。（诏牍长尺三寸，广一尺，雌黄涂饰，上写诏书。计会日，侍中依仪劳郡国计吏，问刺史太守安否及穀价麦苗善恶，人间疾苦。又班五条诏书於州郡国使人，写以诏牍一板，长二尺五寸，广一尺三寸。写诏书，正会日，宣示使人，归以告刺史。一曰，政在正身爱人，去残贼，择良吏，正决狱，平徭赋。二曰，人生在勤，勤则不匮，其劝率田桑，无或烦扰。三曰，六极之人，务加宽养，必使生有以自救，没有以自给。四曰，长吏浮华，奉客以求小名，逐末舍本，政之所疾，宜谨察之。五曰，人事意气，干乱奉公，内外溷淆，纪纲不设，所宜纠劾。侍中黄门宣诏劳诸郡国上计，罢。）
隋制，正朝及冬至，文物充庭，皇帝出西房，即御座。皇太子卤簿至明阳门外，入贺。复诣皇后御殿，拜贺讫，还宫。皇太子朝讫，群官客使入就位，再拜。上公一人，诣西阶，解剑，升贺；降阶，带剑，复位而拜。有司奏诸州表。群官在位者又拜而出。皇帝入东房，有司奏行事讫，乃出西房。坐定，群官入就位，上寿讫，上下俱拜。皇帝举酒，上下舞蹈，三称万岁。皇太子与会，则设座於御东南，西向。群臣上寿毕，入位，解剑以升。会讫，先兴。
大唐开元八年十一月，中书门下奏曰： 伏以冬至，一阳始生，万物潜动，所以自古圣帝明王，皆此日朝万国，观云物，礼之大者，莫逾是时。其日亦祀圜丘，皆令摄官行事，质明既毕，日出视朝，国家以来，更无改易。缘修新格将毕，其日祀圜丘，遂改用小冬日受朝。若亲拜南郊，受朝须改，既令摄祭，理不可移，伏请改正。 从之。因敕，自今以后，冬至日受朝，永为恒式。至天宝三载十一月五日，甲子冬至，敕： 伏以昊天上帝，义在尊严，恭惟祀典，每用冬至。既於是日有事圜丘，更受朝贺，实深兢惕。自今以后，冬至宜取以次日受朝，仍永为恒式。 又至六载十二月，敕： 承前诸道差使贺正，十二月早到，或有先见，或有不见。其所贺正表，但送省司，又不同进，因循日久，於礼全乖。自今以后，应贺正使，并取元日，随京官例，序立便见，通事舍人奏知，其表直送四方馆，元日仗下后一时同进。
永泰元年十一月诏：冬至令有司祭南郊后，於含元殿受朝贺。
建中二年十一月敕，宜以冬至日受朝贺。（初，永徽五年十一月，武后立，群臣命妇朝皇后。旧仪，冬至元日，百官不於光顺门朝贺皇后。至乾元元年，张皇后遂行此礼。礼仪使、工部侍郎于休烈先奏曰： 据周礼，有命夫命妇。夫朝人主，妇朝女君。自永徽五年，以则天为皇后，始行此礼。其日，命妇又朝光顺门，朝官命妇并入杂处，殊为失礼，有诏乃停。 永崇二年，敕於宣政殿会百官及命妇，太常博士袁利贞上疏曰： 伏以恩旨，於宣政殿上，兼设命妇坐位，奏九部伎及散乐，并从宣政门入。臣以为，前殿正寝，非命妇宴会之处；象阙路门，非倡优进御之所。今请命妇会於别殿，九部伎从东入，散乐一色请停省。若於三殿别设，自可备极恩私。 从之。改向麟德殿也。）
其寻常朝参准。贞观十三年十月，尚书左仆射房玄龄奏： 天下太平，万机事简，请三日一临朝。 诏许之。至二十三年九月十一日，太尉无忌等奏，请视朝坐日。高宗报曰： 朕初登大位，日夕孜孜，犹恐壅滞众务。自今以后，每日恒坐。 永徽元年十月五日，敕京官文武五品，依旧五日一参。至二年八月二十九日下诏： 来月一日，太极殿受朝。此后每五日一度，太极殿视事，朔望朝，即为恒式。准元日令，中书令读诸方表。
神龙元年四月十四日，初令文武官五品以上，每朔望参日，陛殿食。
贞元七年四月敕： 昔者圣贤，仰观法象，因天地交会之序，为父子相见之仪，沿习成风，古今不易。王者制事，在於因人，酌其情而用中，顺其俗以为礼。咸觌之仪，既行父子之间；资事之情，岂隔君臣之际。申恩卿士，自我为初。自今以后，每年五月一日，御宣政殿，与文武百僚相见，京官九品以上，外官因朝奏在京者，并听就列。宜令所司，即量定仪注颁示，仍编礼式，以著恒规。 其正至仪，具开元礼。（武太后圣历初，凤阁侍郎王方庆奏曰： 准令，周丧大功未葬，并不得朝贺，仍终丧不得宴会。比来百官，不遵礼法，有哀惨，陪朝会，手舞足蹈，公违宪章，名教既亏，实点皇化，伏请禁断。 从之。）
策拜皇太子（皇太子称臣附○后汉东晋北齐大唐）
后汉制，拜皇太子仪：百官会，位定，谒者引皇太子当御座殿下，北面；司空当太子西北，东面立。读策书毕，中常侍持太子玺绶东向授太子，太子再拜，三稽首。谒者赞曰 皇太子臣某 ，中谒者称制曰 可 。三公升阶上殿，贺寿万岁。因大赦天下。礼毕。
东晋孝武帝太元十二年，台符问： 皇太子既拜庙，朝臣奉贺，应上礼否？ 国子博士车胤云： 百辟卿士，咸与盛礼，展敬拜伏，不须复上礼。唯方伯牧守，不睹大礼，自非酒牢贡羞，无以表其乃诚，故宜有上礼。亦如元正大庆，方伯莫不上礼，朝臣奉璧而已。 太学博士庾弘之议： 按武帝咸宁中，诸王新拜，有司近臣诸王公主上礼。今皇太子国之储副，既已崇建，普天同庆。谓应上礼奉贺。
按汉魏故事，皇太子称臣。新礼以太子既以子为名，而又称臣，臣子兼称，於义不通，除太子称臣之制。挚虞以为： 孝经 资於事父以事君 ，义兼臣子，则不嫌称臣。宜定新礼，皇太子称臣如旧。 诏从之。（尚书符又问王公以下见皇太子仪及所制衣服。车胤议： 朝臣宜朱衣褠帻，拜敬，太子答拜。按经传不见其文，故太傅羊祜笺庆太子，称叩头，此则拜之证。又太宁三年诏议其典，尚书卞壸谓宜稽则汉魏，阖朝同拜。其朱衣冠冕，唯施天朝，宜褠帻而已。 ）
北齐册皇太子，皇帝临轩，司徒为使，司空副之。太子服远游冠，入至位。使者入，奉册读讫，皇太子跪受册於使者，以授中庶子。又受玺绶於尚书，以授庶子。稽首以出。就册，使者持节至东宫，宫臣内外官定列。皇太子阶东，西面。若幼，则太师抱之，主衣二人奉空顶帻服从，以受册。明日，拜章表於东宫殿庭，中庶子、中舍人乘轺车，奉章诣阙堂谢。择日斋於崇正殿，服冕，乘安车谒庙。择日群臣上礼，又择日会。明日，三品以上笺贺。
大唐临轩册命皇太子，如开元礼。